
Στην Αθήνα, σήμερα, 20 Φεβρουαρίου 2024, ημέρα Τρίτη και ώρα 14.10΄, στην Αίθουσα «Προέδρου Δημητρίου Γεωργ. Παπασπύρου» (150) τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου της, κ. Απόστολου Βεσυρόπουλου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών «Όροι αξιοποίησης της δημόσιας περιουσίας στις παραθαλάσσιες περιοχές και άλλες διατάξεις».
Στη συνεδρίαση παρέστησαν ο Υπουργός Εθνικής Οικονομίας και Οικονομικών, Κωνσταντίνος Χατζηδάκης, ο Υφυπουργός Εθνικής Οικονομίας και Οικονομικών, κ. Αθανάσιος Πετραλιάς, η Γενική Γραμματέας Δημόσιας Περιουσίας του Υπουργείου Εθνικής Οικονομίας και Οικονομικών, κυρία Μαίρη- Αθηνά Κόλλια, καθώς και αρμόδιοι υπηρεσιακοί παράγοντες.
Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.
Παρόντες ήταν οι Βουλευτές κ.κ Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καραγκούνης Κωνσταντίνος (Κώστας), Καραμανλή Άννα, Καράογλου Θεόδωρος, Κοτρωνιάς Γεώργιος, Κρητικός Νεοκλής, Λιούτας Αθανάσιος, Μαρκόπουλος Δημήτριος, Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Γεροβασίλη Όλγα, Γιαννούλης Χρήστος, Καραμέρος Γεώργιος, Κοντοτόλη Μαρίνα, Μάλαμα Κυριακή, Μαμουλάκης Χαράλαμπος (Χάρης), Ζαμάρας Μιλτιάδης, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Μανωλάκου Διαμάντω, Στολτίδης Λεωνίδας, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Χαλκιάς Αθανάσιος, Πέρκα Θεοπίστη, Βορύλλας Ανδρέας, Νατσιός Δημήτριος, Καζαμίας Αλέξανδρος και Κεφαλά Γεωργία.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Οικονομικών Υποθέσεων, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών, με τίτλο: «Όροι αξιοποίησης της δημόσιας περιουσίας στις παραθαλάσσιες περιοχές και άλλες διατάξεις».
Στη συνεδρίαση παρίστανται ο Υπουργός Εθνικής Οικονομίας και Οικονομικών, κ. Κωνσταντίνος Χατζηδάκης, ο Υφυπουργός Εθνικής Οικονομίας και Οικονομικών, κ. Αθανάσιος Πετραλιάς και η Γενική Γραμματέας του Υπουργείου Εθνικής Οικονομίας και Οικονομικών, κυρία Αθηνά - Μαρία Κόλλια. 
Όσον αφορά τις επόμενες συνεδριάσεις της Επιτροπής προτείνω η ακρόαση των εξωκοινοβουλευτικών προσώπων να προγραμματιστεί για αύριο Τετάρτη 21 Φεβρουαρίου στις 15.00 η ώρα, η κατ’ άρθρον συζήτηση να προσδιορισθεί για την Πέμπτη 22 Φεβρουαρίου στις 10.00 η ώρα και η β’ ανάγνωση θα γίνει την Τρίτη 27 Φεβρουαρίου στη 13.00 η ώρα. Οι συνεδριάσεις θα διεξαχθούν στην Αίθουσα Γερουσίας. 
Στη Διάσκεψη των Προέδρων θα προσδιορισθεί η Ολομέλεια. 
Τον λόγο έχει ο κ. Καζαμίας.
 ΑΛΕΞΑΝΔΡΟΣ ΚΑΖΑΜΙΑΣ(Ειδικός Αγορητής της ΚΟ «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»): Ευχαριστώ, κύριε Πρόεδρε. 
 Επί της διαδικασίας έχω να κάνω δύο παρατηρήσεις. Η πρώτη παρατήρηση είναι ότι στη Διάσκεψη Προέδρων την περασμένη Πέμπτη η υποβολή αυτού του νομοσχεδίου δεν είχε προσδιορισθεί. Το νομοσχέδιο κατατέθηκε σύμφωνα με τη σφραγίδα που έχει επάνω το ίδιο, στις 11.05’ και στις 16 Φεβρουαρίου, δηλαδή μετά τη Διάσκεψη Προέδρων. Αυτό είναι το πρώτο θέμα και υπάρχει ένα ζήτημα εδώ ότι δεν γίνονται γνωστά με σαφήνεια τα νομοσχέδια τα οποία πρόκειται να κατατεθούν στη Διάσκεψη Προέδρων. Μετά λάβαμε την πρόσκληση πιο αργά για την Επιτροπή και το δεύτερο διαδικαστικό ζήτημα είναι ότι στις 15.00’ η ώρα στην Ολομέλεια συζητείται η Κύρωση μιας Σύμβασης για τον Διεθνή Ναυτιλιακό Οργανισμό. Αυτό είναι ένα οικονομικό θέμα βάσει του Κανονισμού της Βουλής δεν πρέπει η Ολομέλεια να συνεδριάζει για θέματα τα οποία αφορούν θέματα Επιτροπών και αυτό επίσης παραβιάζεται. Θέλουμε να διατυπώσουμε την ένσταση μας επ’ αυτών των δύο ζητημάτων και θα παρακαλούσαμε θερμά στη Διάσκεψη Προέδρων να το θέσετε και εσείς, θα το θέσουμε και εμείς, θα πρέπει να οργανώνονται και να προγραμματίζονται αυτά τα ζητήματα και με μεγαλύτερη σαφήνεια και με περισσότερο σεβασμό προς τον Κανονισμό και στον χρόνο των Βουλευτών γιατί και εμείς θέλουμε να κάνουμε τη δουλειά μας καλά,  δεν διαμαρτυρόμαστε εδώ πέρα για να διαμαρτυρηθούμε. Μας δυσκολεύει αυτή η κατάσταση. Ευχαριστώ πολύ.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Πολύ ωραία κύριε Καζαμία, αλλά η κύρωση που λέτε για αύριο στις 15.00’ η ώρα ήταν στη Διαρκή Επιτροπή Παραγωγής και Εμπορίου. Δεν έχει καμία σχέση με την Επιτροπή Οικονομικών, τη δική μας δηλαδή Επιτροπή. Στη Διάσκεψη των Προέδρων που προγραμματίζεται για την Παρασκευή στις 12.00’ η ώρα, θα τεθούν αυτά τα ζητήματα για το πότε θα πάει στην Ολομέλεια το νομοσχέδιο που θα συζητηθεί σήμερα, αύριο, μεθαύριο και την επόμενη Τρίτη. 
Στο σημείο αυτό θα ήθελα να δώσω το λόγο σε Εισηγητές και στους Ειδικούς Αγορητές για να προτείνουν τους φορείς που θα κληθούν στην αυριανή συνεδρίαση. Και αφού δώσω στον κύριο Πέτσα, μετά την εισήγησή σας, που θα προτείνετε τους φορείς, θα δώσετε λίγο εδώ στη γραμματεία της Επιτροπής και εγγράφως τους φορείς για να ξεκινήσουν τη διαδικασία πρόσκλησης για αύριο 15.00’ η ώρα να ενημερωθούν όλοι. 
Τον λόγο έχει η Εισηγητής της Πλειοψηφίας, κ. Στυλιανός Πέτσας. 
ΣΤΥΛΙΑΝΟΣ ΠΕΤΣΑΣ (Εισηγητής της Πλειοψηφίας): Κύριε Πρόεδρε, ευχαριστώ.
Εμείς προτείνουμε και αφού αναγνώσω τον κατάλογο, θα καταθέσω στη γραμματεία, την Κεντρική Ένωση Δήμων Ελλάδος- ΚΕΔΕ, το Τεχνικό Επιμελητήριο Ελλάδος- ΤΕΕ, το Σύνδεσμο Ελληνικών Τουριστικών Επιχειρήσεων- ΣΕΤΕ, το Ξενοδοχειακό Επιμελητήριο Ελλάδος, την Ελληνική Εταιρεία Περιβάλλοντος και Πολιτισμού, την Ελληνική Ιστιοπλοϊκή Ομοσπονδία και την Ελληνική Κωπηλατική Ομοσπονδία Φιλάθλων Ναυτικών Σωματείων. 
Ευχαριστώ κύριε Πρόεδρε.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Και εμείς σας ευχαριστούμε, κ. Πέτσα.
 Τον  λόγο έχει ο Εισηγητής της Μειοψηφίας, κ. Μιλτιάδης Ζαμπάρας.
ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ (Εισηγητής της Μειοψηφίας): Ευχαριστώ, κύριε Πρόεδρε.
 Θα κάνω ανάγνωση των φορέων και θα καταθέσω στη συνέχεια στην Επιτροπή και εγγράφως τους φορείς. Είναι η Κεντρική Ένωση Δήμων και Κοινοτήτων, η Ομοσπονδία Συλλόγων Υπουργείου Οικονομικών, η Ελληνική Ιστιοπλοϊκή Ομοσπονδία, η Ομοσπονδία Ενώσεων Νοσοκομειακών Γιατρών Ελλάδας, ο Αρχέλων, η Greenpeace, η Ελληνική Εταιρεία Προστασίας της Φύσης, η Ένωση Πολυτέκνων Αθηνών, η Περιφερειακή Ένωση Δήμων Νοτίου Αιγαίου, η Περιφερειακή Ένωση Δήμων Ιονίων Νήσων, το Τεχνικό Επιμελητήριο Ελλάδας, η Ομοσπονδία Εμπορίου Παραγωγικότητας Επιχειρηματικότητας Κεντρικής Ανατολικής Μακεδονίας και Θράκης, ο ΑΔΜΗΕ, η ΡΑΑΕΥ, η Ελληνική Εταιρεία Περιβάλλοντος και Πολιτισμού, ο Σύλλογος Ελλήνων Πολεοδόμων και Χωροτακτών, ο Σύλλογος Ελλήνων Μηχανικών Πολεοδομίας Χωροταξίας και Περιφερειακής Ανάπτυξης και η Ένωση Μηχανικών Δημοσίων Υπαλλήλων Διπλωματούχων Ανωτάτων Σχολών.
Ευχαριστώ. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):  Τον λόγο τον έχει ο Ειδικός Αγορητής της Κοινοβουλευτικής Ομάδας «ΠΑΣΟΚ- ΚΙΝΗΜΑ ΑΛΛΑΓΗΣ», κ. Παρασκευάς Κουκουλόπουλος. 
ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Ειδικός Αγορητής της Κ.Ο. «ΠΑΣΟΚ- ΚΙΝΗΜΑ ΑΛΛΑΓΗΣ»): Κύριε Πρόεδρε, βέβαια κάποιοι έχουν ήδη προταθεί, όπως είναι η ΚΕΔΕ, ο ΣΕΠΟΧ κ.λπ., θα τους αναγνώσω όλους και θα κάνω κανένα σχόλιο. Προτείνουμε, λοιπόν, την Κεντρική Ένωση Δήμων, την Greenpeace, την WWF HELLAS, την ΠΟΕ-ΔΟΕ, τον ΣΕΠΟΧ- Σύλλογος Ελλήνων Πολεοδόμων και Χωροτακτών, την Ελληνική Εταιρία Προστασίας της Φύσης, την MEDASSET, την «Καλλιστώ», την Ορνιθολογική Εταιρεία, την Εταιρία Προστασίας Πρεσπών, τον «Αρχέλων», τη ΓΣΕΒΕΕ, τη ΠΟΕΣΕ, το Οικονομικό Επιμελητήριο Ελλάδας, τον Επιμελητηριακό Όμιλο Ανάπτυξης Ελληνικών Νησιών και Ρυθμιστική Αρχή Ενέργειας Υδάτων, τον ανεξάρτητο διαχειριστή ΑΔΜΗΕ, την Ομοσπονδία Ενώσεων Νοσοκομειακών Γιατρών- ΟΕΝΓΕ και την Ομοσπονδία Εμπορικών Συλλόγων Εύβοιας. 
Κύριε Πρόεδρε αντιλαμβάνομαι μαζί με κάποιους φορείς που ήδη προτάθηκαν και δεν συμπεριλαμβάνονται εδώ, είναι μεγάλος αριθμός. Είναι μεγάλος γιατί έχουν προταθεί από εμάς σχεδόν στο σύνολό τους οι περιβαλλοντικές οργανώσεις που πήραν μέρος στη διαβούλευση με έμφαση, παρακολουθούσαμε τη διαβούλευση από την πρώτη μέρα. Δεν θέλαμε να κάνουμε κάποιο διαχωρισμό. Είναι στη κρίση σας. Νομίζω δεν είναι γνωστό ποιες είναι οι μαζικότερες, ας πούμε, από αυτές οι οποίες πρέπει να κληθούν οπωσδήποτε, όπως για παράδειγμα η Greenpeace και η WWF HELLAS.  Δεν υποβαθμίζω τις άλλες, αυτές οι δύο οπωσδήποτε. Όπως επίσης και από την πλευρά των επαγγελματιών τους οποίους αφορά το νομοσχέδιο, εάν δεν είναι εφικτό, οπωσδήποτε η ΓΣΕΒΕΕ, η ΠΟΕΣΕ και κάποιοι άλλοι που αναφέρθηκαν από άλλους συναδέλφους, πρέπει οπωσδήποτε να κληθούν. Υπογραμμίζω ότι η Ρυθμιστική Αρχή Ενέργειας και ο ΑΔΜΗΕ, όπως και η ΟΕΝΓΕ, που προτάθηκαν και από άλλο συνάδελφο, άκουσα τον κ. Ζαμπάρα, πρέπει οπωσδήποτε να κληθούν γιατί αφορούν λοιπά μέρη του νομοσχεδίου και έχουμε βασικά ερωτήματα τόσο για την διασύνδεση Κρήτης και νησιών και όλα αυτά που προβλέπουν οι διατάξεις του Υπουργείου Ενέργειας όσο και οι σχετικές διατάξεις με τις εφημερίες των γιατρών που λαμβάνουν μεγάλη δημοσιότητα. Νομίζω είναι κατανοητό ότι δεν ξεχωρίζω την πρότασή μας αλλά υπογραμμίζω κάποια πράγματα για να διευκολύνω.
Ευχαριστώ. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Ευχαριστούμε, κ. Κουκουλόπουλε. 
Τον λόγο έχει η Ειδική Αγορήτρια της Κοινοβουλευτικής Ομάδας του Κομμουνιστικού Κόμματος Ελλάδος, η κυρία Διαμάντω Μανωλάκου.
ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): Κύριε Πρόεδρε, ευχαριστώ. 
Την Ομοσπονδία Ενώσεων Νοσοκομειακών Γιατρών Ελλάδας.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Σας ευχαριστούμε. 
Τον λόγο έχει τώρα ο Ειδικός Αγορητής της Κοινοβουλευτικής Ομάδας «Ελληνική Λύση- Κυριάκος Βελόπουλος», κ. Στυλιανός Φωτόπουλος. 
ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ- ΚΥΡΙΑΚΟΣ ΒΕΛΟΠΟΥΛΟΣ»): Κύριε Πρόεδρε, ευχαριστώ.
Εμείς καλούμε την Κεντρική Ένωση Δήμων Ελλάδας, τον Σύνδεσμο Επιχειρήσεων Πληροφορικής και Επικοινωνιών Ελλάδας- ΣΕΠΕ και την Πανελλήνια Ένωση Φοροτεχνικών Ελευθέρων Επαγγελματιών. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):  Σας ευχαριστούμε, κύριε Φωτόπουλε. 
Τον λόγο έχει η Ειδική Αγορήτρια της Κοινοβουλευτικής Ομάδας «Νέα Αριστερά», κυρία Θεοπίστη Πέρκα.
ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»): Κύριε Πρόεδρε, ευχαριστώ.
Πολλοί από αυτούς τους φορείς που θα ανακοινώσω έχουν ήδη προταθεί αλλά θα τους επαναλάβω, είναι η WWF, η ΡΑΑΕΥ - Ρυθμιστική Αρχή Αποβλήτων Ενέργειας και Υδάτων, το Κίνημα Πολιτών Ελεύθερες Παραλίες, το Δήμος Πάρου, την Εταιρία Προστασίας Πρεσπών, την ΕΛΕΤ, την Greenpeace, τη ΣΕΠΟΧ, την Ελληνική Εταιρεία Προστασίας της Φύσης, το Σύλλογο Τεχνικών Υπαλλήλων Υπουργείου Οικονομικών, τον ΕΜΔΥΔΑΣ- ‘Ένωση μηχανικών του Δημοσίου, τον «Αρχέλων», τη MEDASSET, την Ελληνική Ορνιθολογική εταιρεία και την «Καλλιστώ».
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Τον λόγο έχει ο Ειδικός Αγορητής της Κ.Ο. «ΣΠΑΡΤΙΑΤΕΣ», κ. Χαλκιάς.
ΑΘΑΝΑΣΙΟΣ ΧΑΛΚΙΑΣ ( Ειδικός Αγορητής της Κ.Ο. «ΣΠΑΡΤΙΑΤΕΣ»):  Ευχαριστώ πάρα πολύ κύριε Πρόεδρε, οι φορείς που επιθυμούμε εμείς να καλέσουμε είναι η Κεντρική Ένωση Δήμων Ελλάδας- ΚΕΔΕ που ακούστηκε και από άλλους συναδέλφους, το Επαγγελματικό Επιμελητήριο Αθηνών, το Οικονομικό Επιμελητήριο Ελλάδας, την Ανώτατη Συνομοσπονδία Πολυτέκνων Ελλάδας, τη  Ομοσπονδία Τριτέκνων Ελλάδας. Σας ευχαριστώ.
 ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Τον λόγο έχει ο κ. Βορύλλας. 
 ΑΝΔΡΕΑΣ ΒΟΡΡΥΛΑΣ (Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ“ΝΙΚΗ”»): Ευχαριστώ  κύριε Πρόεδρε. Θα ήθελα να καλέσουμε  το Τεχνικό Επιμελητήριο Ελλάδος, το  Πανελλήνιο Σωματείο Ναυαγοσωστών, τοΣύνδεσμος Ελλήνων Τουριστικών Επιχειρήσεων, τον Ιατρικός Σύλλογος Αθηνών, την Ομοσπονδία Ενώσεων Νοσοκομειακών Γιατρών Ελλάδος και την Π.Α.Σ.Ε.Γ.Ε.Σ. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):  Σας ευχαριστούμε . Το λόγο έχει ο  κ. Καζαμίας. 
ΑΛΕΞΑΝΔΡΟΣ ΚΑΖΑΜΙΑΣ   (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):  Ευχαριστώ κύριε Πρόεδρε, κάποιοι από τους φορείς έχουν ήδη κληθεί αλλά θα  τους επαναλάβω όλους . Είναι η Ελληνική Εταιρεία Προστασίας της Φύσης, GREEN PISS, η medasset,η   WWF Ελλάς,  η Κίνηση Πολιτών Πάρου οι ελεύθερες παραλίες, Η Κτηματική Υπηρεσία του Δημοσίου, η Εταιρεία Ακινήτων του Δημοσίου και Εκπρόσωπος της Οικονομικής Αστυνομίας. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Κτηματική υπηρεσία του δημοσίου τι εννοείτε; Εδώ είναι και η κυρία Γενική Γραμματέας. 
 ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»): Θα θέλαμε να παραστεί κάποιος εκπρόσωπος ως φορέας στην διάσκεψη φορέων. Υπάρχει αντίρρηση; Να μιλήσει ως φορέας, δεν απαγορεύεται αυτό.
 ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Τον λόγο έχει ο Εισηγητής της Πλειοψηφίας ο κ. Πέτσας για 15 λεπτά.
ΣΤΥΛΙΑΝΟΣ ΠΕΤΣΑΣ (Εισηγητής της Πλειοψηφίας): Ευχαριστώ πολύ κύριε Πρόεδρε, κυρίες και κύριοι συνάδελφοι, η Κυβέρνηση του Κυριάκου Μητσοτάκη συνεχίζει τις μεταρρυθμίσεις που κάνουν καλύτερη τη ζωή των Ελλήνων. Το σχέδιο νόμου του Υπουργείου Εθνικής Οικονομίας και Οικονομικών που συζητούμε σήμερα στη Βουλή αποτελεί ακόμη μια τέτοια μεταρρυθμιστική παρέμβαση.
 Μια παρέμβαση, που αποσκοπεί να βάλει τάξη στην αταξία, που διέπει την αξιοποίηση της δημόσιας περιουσίας στις παραθαλάσσιες περιοχές. Μια παρέμβαση, που αξιοποιεί κατά  τον πιο αποτελεσματικό και παραγωγικό τρόπο τις παραλίες μας, με απόλυτο σεβασμό στο περιβάλλον και στο κοινωνικό σύνολο. 
Ταυτόχρονα, το σημερινό νομοσχέδιο με τις λοιπές  του διατάξεις στηρίζει την οικογένεια και τονώνει τα κίνητρα για την απόκτηση παιδιών και την αντιμετώπιση του δημογραφικού . Ενισχύει το πλέγμα προστασίας, κοινωνικών και επαγγελματικών ομάδων και αυξάνει τις αποδοχές των ιατρών του ΕΣΥ. Προσθέτει ακόμη ένα όπλο για την αντιμετώπιση της φοροδιαφυγής με τη διασύνδεση των ταμειακών μηχανών με τα  POS και διασφαλίζει την ενεργειακή επάρκεια των νησιών μας. 
Επομένως, το νομοσχέδιο έχει τρεις διακριτούς στόχους.
Πρώτον, την προστατευτική μεταχείριση αιγιαλών και παραλιών, τη διασφάλιση του κοινόχρηστου χαρακτήρα τους και την αξιοποίηση αυτών κατά τρόπο επωφελή για την εθνική οικονομία, προστατευτικό για το περιβάλλον και σύμφωνα με το δημόσιο συμφέρον και εν τέλει στην προστασία των παραθαλάσσιων περιοχών της πατρίδας μας, όπως αναπτύσσεται στο μέρος δεύτερο, τη βέλτιστη αξιοποίηση περιουσιακών στοιχείων του δημοσίου όπως αναπτύσσεται στο μέρος γ’ του νομοσχεδίου και την αντιμετώπιση των επειγόντων κοινωνικών ζητημάτων και πιο συγκεκριμένα στη συμβολή στην αντιμετώπιση του δημογραφικού προβλήματος στη χώρα, την προώθηση της ομαλής κοινωνικοποίησης και ένταξης στο κοινωνικό σύνολο ατόμων με κάθε είδους αναπηρία, την εύρυθμη λειτουργία της αγοράς, την ενίσχυση των αγροτών μας, τη στήριξη της οικογένειας, καθώς και όσων χρήζουν προστασίας στο τέταρτο μέρος του νομοσχεδίου. 
Κυρίες και κύριοι συνάδελφοι, οι νέες ρυθμίσεις για τον αιγιαλό και την παραλία διαρθρώνεται σε πέντε άξονες που περιλαμβάνουν.
 Πρώτον, διατάξεις για την προστασία των αιγιαλών με διαβάθμιση που περιλαμβάνει και τις απάτητες παραλίες και για τη διασφάλιση της ελεύθερης πρόσβασης των πολιτών. 
Δεύτερον, κεντρική εκτέλεση των διαγωνισμών παραχώρησης από την Κτηματική Υπηρεσία του Δημοσίου με διαφανή ηλεκτρονική διαδικασία. 
Τρίτον, θέσπιση νέων υποχρεώσεων των παραχωρησιούχων για την εξυπηρέτηση του κοινού, την ασφάλεια των λουόμενων και την προστασία του περιβάλλοντος.
 Τέταρτον, παρεμβάσεις για πιο αποτελεσματικούς ελέγχους και διευκόλυνσης των καταγγελιών από τους πολίτες με αξιοποίηση της σύγχρονης τεχνολογίας .
 Πέμπτον, αυστηρές ποινές πρόστιμα και ποινικές κυρώσεις για τους παραβάτες. Αναφορικά με τις ρυθμίσεις για την προστασία των αιγιαλών προκειμένου να διασφαλίζεται η πρόσβαση του συνόλου των πολιτών στις παραλίες μας και να εξασφαλίζεται ελεύθερος χώρος για τους λουόμενους, που δεν χρησιμοποιούν τις εγκαταστάσεις των παραχωρησιούχων προβλέπονται τα εξής: Σε όλες περιπτώσεις τουλάχιστον το 50% της παραλίας πρέπει να είναι ελεύθερο και  το εμβαδόν κάθε παραχώρησης δεν μπορεί να υπερβαίνει τα 500 τετραγωνικά μέτρα. Τα ομπρελοκαθίσματα μπορούν να καταλαμβάνουν μέχρι 60% της παραχωρούμενης έκτασης. Το ποσοστό αυτό περιορίζεται στο 30% αν πρόκειται για προστατευόμενους αιγιαλούς και παραλίες δηλαδή, παραλίες που βρίσκονται σε περιοχές natura και δεν έχουν χαρακτηριστεί ως απάτητες. Μεταξύ των παραχωρήσεων πρέπει να μεσολαβεί απόσταση τουλάχιστον 6 μέτρων, 3 μέτρα σε κάθε πλευρά και τα ομπρελοκαθίσματα πρέπει να απέχουν από τη θάλασσα τουλάχιστον 4 μέτρα. 
Δεν επιτρέπεται, παραχώρηση αιγιαλού και παραλίας όταν το μήκος ή πλάτος τους είναι μικρότερο των 4 μέτρων, ή  όταν το συνολικό εμβαδόν του διακριτού τμήματος αιγιαλού είναι μικρότερο από 150τ.μ. Ορίζεται ότι ο παλαιός αιγιαλός που συνορεύει με απάτητες παραλίες είναι κοινόχρηστος, ενώ τα υπόλοιπα τμήματα του παλαιού αιγιαλού επανέρχονται στην ιδιωτική περιουσία του δημοσίου και θα μπορούν να αξιοποιούνται από την ΕΤΑΔ.
 Διευκρινίζεται ότι  καθορισμός ή επανακαθορισμός παλαιού αιγιαλού δεν θίγει τα εμπράγματα  δικαιώματα τα οποία έχουν κτηθεί αναγνωριστεί με συμβολαιογραφικό  ή άλλο δημόσιο έγγραφο. Καθιερώνονται οι αιγιαλού και παραλίες υψηλής προστασίας, οι λεγόμενες απάτητες παραλίες που βρίσκονται σε περιοχές Natura και για τις οποίες θα απαγορεύεται η παραχώρηση και κατ’ επέκταση τοποθέτηση ομπρελών  ξαπλωστρών κλπ. .
 Οι απάτητες παραλίες θα καθοριστούν με κοινή απόφαση των Υπουργών Εθνικής Οικονομίας και Οικονομικών και Περιβάλλοντος και Ενέργειας. Στα κριτήρια χαρακτηρισμού περιλαμβάνονται, η σημαντική παρουσία σε αυτές φυσικών τύπων οικοτόπων που προστατεύονται από την ενωσιακή ή  την εθνική νομοθεσία, σπάνιων ενδημικών ειδών χλωρίδας και πανίδας. Η επιτέλεση σημαντικών οικολογικών λειτουργιών για προστατευόμενα είδη, ο χαρακτηρισμός τους ως καίριες περιοχές βιοποικιλότητας όπως και εν γένει παρουσία σημαντικών οικοσυστημάτων που χρήζουν προστασίας και διατήρησης ή αποκατάστασης. 
Επεκτείνονται στα Δωδεκάνησα όπου ίσχυε διαφορετικό καθεστώς, οι κανόνες για την οριοθέτηση και προστασία του αιγιαλού που θεσπίζονται με το σχέδιο νόμου. Σε σχέση με την παραχώρηση αυτή καθ’ αυτή προβλέπεται κεντρική εκτέλεση του διαγωνισμού παραχώρησης από την Κτηματική Υπηρεσία του Δημοσίου με ηλεκτρονική διαδικασία. Οι δημοπρασίες θα γίνονται από την κτηματική υπηρεσία όχι πλέον από τους δήμους μέχρι την 31η Μαρτίου κάθε έτους σε ηλεκτρονική πλατφόρμα προκειμένου να διασφαλίζεται απλούστευση της διαδικασίας, τυποποίηση, διαφάνεια και ταχύτητα. Στην πλατφόρμα θα αναρτώνται τα στοιχεία, συντεταγμένες, πολύγωνο και αεροφωτογραφίες κάθε παραχώρησης, η διάρκεια, οι όροι της παραχώρησης και ο χρόνος τοποθέτησης και απομάκρυνσης των κινητών στοιχείων κάθε χρονιά είκοσι μέρες πριν τη διεξαγωγή της δημοπρασίας.
 Αναφορικά με το τίμημα της δημοπρασίας, θεσπίζεται ελάχιστο τίμημα που προκύπτει από μαθηματικό τύπο ο οποίος προσδιορίζεται με βάση τις αντικειμενικές αξίες της περιοχής,  συντελεστή βαρύτητας της δραστηριότητας και τον συντελεστή βαρύτητας του αιγιαλού ανάλογα, με τα ειδικά χαρακτηριστικά της παραλία. Τονίζεται ότι γίνεται κεντρική διαχείριση χωρίς να θίγονται τα έσοδα των δήμων, καθώς οι δήμοι θα εξακολουθήσουν να εισπράττουν το 60% του ανταλλάγματος της παραχώρησης. 
Οι παραλίες που επιτρέπεται να παραχωρηθούν, θα καθορίζονται ετησίως με απόφαση του Υπουργείου Εθνικής Οικονομίας και Οικονομικών, ύστερα από διαβούλευση με τους δήμους με συγκεκριμένο χρονοδιάγραμμα το οποίο έχει ως εξής:
 Την 1η Δεκεμβρίου κάθε έτους, η Κτηματική Υπηρεσία αποστέλλει στους δήμους Εισήγηση για τα τμήματα αιγιαλού και παραλίας που επιτρέπεται να παραχωρηθούν. Οι δήμοι γνωμοδοτούν  ως την 1η Ιανουαρίου και  η απόφαση  εκδίδεται από το Υπουργείο Εθνικής Οικονομίας και Οικονομικών, έως τις 15 Ιανουαρίου ώστε να υπάρχει επαρκής χρόνος για να ολοκληρωθεί η διαδικασία της παραχώρησης μέχρι την 31η Μαρτίου.
 Για την πρώτη εφαρμογή του νόμου, δηλαδή για φέτος, η απόφαση του Υπουργείου Εθνικής Οικονομίας και Οικονομικών θα εκδοθεί έως τις 31 Μαρτίου και η διαδικασία παραχώρησης θα ολοκληρωθεί έως τις 15 Μαΐου. 
Οι επιχειρήσεις, ξενοδοχεία, ενοικιαζόμενα δωμάτια, ταβέρνες, κάμπινγκ κλπ. που γειτνιάζουν με την παραλία δηλαδή, οι λεγόμενες όμορες επιχειρήσεις μπορούν εφόσον το ζητήσουν να αναλάβουν την εκμετάλλευση της παραλίας, με την οποία συνορεύουν καταβάλλοντας το τίμημα που προβλέπεται για τις δημοπρασίες προσαυξημένο κατά 20% . Οι περιορισμοί ως προς την έκταση 50% της παραλίας, τις αποστάσεις, 3 μέτρα εκατέρωθεν και λοιπές υποχρεώσεις των παραχωρησιούχων εφαρμόζονται και σε αυτές τις περιπτώσεις. Αν η παραλία αντιστοιχεί σε περισσότερες επιχειρήσεις θα παραχωρείται σε όσους δικαιούχους ζητήσουν εμβαδόν της παραλίας ανάλογο με την πρόσοψη κάθε επιχείρησης. 
Οι παραχωρησιούχοι, αναλαμβάνουν τις εξής ελάχιστες υποχρεώσεις. Διασφαλίζουν την ελεύθερη απρόσκοπτη και ασφαλή διέλευση του κοινού στον αιγιαλό και την παραλία. Διασφαλίζουν την χρήση του αιγιαλού και της παραλίας για άτομα με αναπηρία, εγκαθιστώντας ειδικές πλατφόρμες για την εξυπηρέτηση ατόμων με αναπηρία, αν αυτές δεν έχουν εγκατασταθεί με μέριμνα του δήμου. Στην περίπτωση αυτή ο παραχωρησιούχος συμψηφίζει τις  δαπάνες για εγκατάσταση των πλατφορμών με το αντάλλαγμα της παραχώρησης. 

Διατηρούν, καθημερινά, καθαρό το παραχωρούμενο τμήμα του αιγιαλού και της παραλίας. Αναρτούν σε εμφανές σημείο στον αιγιαλό ή την παραλία πινακίδα με τις συντεταγμένες παραχώρησης, τον αριθμό απόφασης παραχώρησης, τα δικαιώματα του κοινού καθώς και QR code μοναδικού για κάθε παραχώρηση. Τοποθετούν ντουζ και αποδυτήρια για την εξυπηρέτηση του κοινού. Φροντίζουν για τη διατήρηση ισορροπίας του συστήματος παραχωρούμενου χώρου όπως με τη διατήρηση της μορφολογίας της ακτής και της ακτογραμμής. Παραδίδουν τον χώρο στην αρχική κατάσταση στη λήξη της παραχώρησης. Διασφαλίζουν την παρουσία ναυαγοσώστη εφόσον η υποχρέωση αυτή δεν καλύπτεται από τον οικείο δήμο. Στην περίπτωση αυτή, η αμοιβή του ναυαγοσώστη, συμψηφίζεται με το αντάλλαγμα της παραχώρησης. Με τη διακήρυξη μπορούν να προβλέπονται και επιπλέον υποχρεώσεις του παραχωρησιούχου σε σχέση με την προστασία, διατήρηση και ανάπτυξη του παραχωρούμενου τμήματος αιγιαλού και παραλίας και την ενίσχυση της κοινοχρησίας. 
Οι πολίτες αποκτούν τη δυνατότητα ελέγχου και υποβολής καταγγελίας μέσω ψηφιακής εφαρμογής του κινητού τους τηλέφωνο. Ειδικότερα, σε κάθε σύμβαση παραχώρησης αντιστοιχεί κώδικας QR code, ο οποίος αναρτάται στην ιστοσελίδα του Υπουργείου Εθνικής Οικονομίας και Οικονομικών, της Κτηματικής Υπηρεσίας του Δημοσίου και του οικείου δήμου. Επίσης, αποτυπώνονται υποχρεωτικά στην πινακίδα σήμανσης του αιγιαλού ή της παραλίας σκανάροντας το QR code στο κάθε πολίτης θα μπορεί να δει το διάγραμμα του παραχωρούμενου αιγιαλού και να υποβάλει άμεσα μέσω της ίδιας εφαρμογής καταγγελία αν διαπιστώσει υπέρβαση της παραχώρησης. 
Παράλληλα, προβλέπονται οι επίσημοι έλεγχοι από την Κτηματική Υπηρεσία, τους Δήμους, την ΑΑΔΕ, την Οικονομική Αστυνομία, το Υπουργείο Εθνικής Οικονομίας και Οικονομικών και την Ελληνική Αστυνομία μεμονωμένα ή σε ομάδες κοινού ελέγχου με συντονιστή Εισαγγελέα ή τον παριστάμενο υπάλληλο του Υπουργείου Εθνικής Οικονομίας και Οικονομικών. Το πόρισμα του ελέγχου περιλαμβάνει και φωτογραφίες, οι οποίες λαμβάνονται επί τόπου ή εξ αποστάσεως με drones ή με αξιοποίηση δορυφορικών λήψεων προκειμένου να γίνονται απομακρυσμένες επιθεωρήσεις σε ευρύτερη περιοχή χωρίς να είναι απαραίτητη η φυσική παρουσία των ελεγκτών. 
Σε περίπτωση που διαπιστώνονται παραβάσεις επιβάλλονται αυστηρές ποινές για τους παραβάτες. Οι ποινές που προβλέπονται περιλαμβάνουν πρόστιμα, υποχρέωση απομάκρυνσης των παράνομων εγκαταστάσεων, σφράγιση της επιχείρησης, απαγόρευση συμμετοχής σε νέους διαγωνισμούς και φυσικά υπό προϋποθέσεις μπορεί ο παραχωρών φορέας να φτάσει μέχρι την καταγγελία της σύμβασης. 
Με τις λοιπές διατάξεις του Μέρους Γ του σχεδίου νόμου εναρμονίζονται οι διαδικασίες για τις συμβάσεις παραχώρησης της ΕΕΣΥ προς αυτές που ισχύουν στο ΤΑΙΠΕΔ. Επίσης, αίρονται κάποια ερμηνευτικά προβλήματα σε σχέση με τον ιδρυτικό νόμο της ΕΤΑΔ ώστε στη λειτουργία της να έχει μεγαλύτερη ταχύτητα και ευελιξία. Παραχωρείται από το ΤΑΙΠΕΔ στο Υπουργείο Υποδομών και Μεταφορών έκταση στο Αντίρριο, στον πρώην εργοταξιακό χώρο του έργου ζεύξης Ρίου Αντιρρίου προκειμένου να αρθούν τα εμπόδια για την ολοκλήρωση της πώλησης του ακινήτου. 
Κυρίες και κύριοι συνάδελφοι, στα Άρθρα 29 έως 55 που αποτελούν το Μέρος Δ του νομοσχεδίου περιλαμβάνονται ρυθμίσεις για την ενίσχυση της κοινωνικής, δημογραφικής και φορολογικής πολιτικής, της ενεργειακής επάρκειας των νησιών και λοιπές επείγουσες ρυθμίσεις. Η μάχη κατά της φοροδιαφυγής προϋποθέτει ότι συνεχώς εμπλουτίζεται το οπλοστάσιο μας εναντίον της. Η διασύνδεση ταμειακών μηχανών με POS είναι ένα από τα όπλα μας. Μέχρι τις 29 Φεβρουαρίου οι επιχειρήσεις έχουν το περιθώριο να προσαρμόσουν τα συστήματα τους στις νέες απαιτήσεις διασύνδεσης με τελικό στόχο να ενισχυθεί η προσπάθεια αντιμετώπισης της φοροδιαφυγής. Ειδικότερα, με τις διατάξεις που εισάγονται υποχρεώνονται οι εισαγωγείς, κατασκευαστές και έμποροι ταμειακών μηχανών φορολογικών ηλεκτρονικών μηχανισμών να διασφαλίζουν τη συμβατότητα των ταμειακών με τα τερματικά POS και προβλέπονται κυρώσεις και βαριά πρόστιμα για όσες υπόχρεες επιχειρήσεις δεν συνδέουν, εντός της προθεσμίας, τα τερματικά τους μηχανήματα POS με τις ταμειακές μηχανές, για παρόχους τερματικών POS που δεν συμμορφώνονται με τις απαιτήσεις λειτουργίας και διασύνδεσης με την ΑΑΔΕ, για εισαγωγείς και κατασκευαστές ταμειακών μηχανών, για παρόχους εμπορικών λογιστικών προγραμμάτων διαχείρισης ERP, για παρόχους υπηρεσιών τεχνικής υποστήριξης ταμειακών μηχανών ή προγραμμάτων διαχείρισης. 
Κυρίες και κύριοι συνάδελφοι, με την προτεινόμενη ρύθμιση του Άρθρου 29 αυξάνεται το χορηγούμενο από τον Οργανισμό Προνοιακών Επιδομάτων και Κοινωνικής Αλληλεγγύης, επίδομα γέννησης. Το νέο αυξημένο ποσό διαβαθμίζεται ανάλογα με τον αριθμό των εξαρτώμενων τέκνων της κάθε οικογένειας, όπως αυτός διαμορφώνεται μετά τη γέννηση του τέκνου, με στόχο την ενθάρρυνση και τη στήριξη των οικογενειών. Πιο συγκεκριμένα, θεσπίζεται αύξηση της τάξεως των 400 ευρώ για δικαιούχους χωρίς εξαρτώμενα τέκνα πριν από τη γέννηση, κλιμακούμενη για κάθε επόμενο τέκνο και φτάνοντας το επιπλέον ποσό των 1.500 ευρώ για δικαιούχους με τρία ή περισσότερα εξαρτώμενα τέκνα πριν τη γέννηση. 
Στο Άρθρο 30 προβλέπεται η αναδιαμόρφωση του ποσού των δόσεων του επιδόματος γέννησης ώστε να εναρμονίζονται με την αύξηση του επιδόματος γέννησης, ενώ με το Άρθρο 31 προβλέπεται η αναδρομική εφαρμογή του αυξημένου νέου επιδόματος γέννησης από 1/1/2023 μέχρι την έναρξη ισχύος της νέας ρύθμισης. 
Με το Άρθρο 33 στο Πρόγραμμα Στεγαστικής Πολιτικής «ΑΝΑΚΑΙΝΙΖΩ – ΝΟΙΚΙΑΖΩ» προβλέπεται η δυνατότητα προκαταβολής μέρους της επιδότησης στους δικαιούχους του προγράμματος. Σκοπός της προσθήκης αυτής είναι η βελτίωση της ελκυστικότητας του προγράμματος και η βέλτιστη δυνατή προσέλκυση και εξυπηρέτηση των αναγκών των δικαιούχων. 
Κυρίες και κύριοι συνάδελφοι, όπως έχει πολλές φορές τονίσει ο Πρωθυπουργός Κυριάκος Μητσοτάκης το 2024 και τα επόμενα χρόνια αυτής της θητείας είναι προτεραιότητα για την Κυβέρνηση η αύξηση των μισθών και των εν γένει εισοδημάτων των Ελλήνων ώστε να συγκλίνουμε με τα μέσα επίπεδα των εταίρων μας στην Ευρώπη. 
Στο πλαίσιο αυτό στο Άρθρο 36 προβλέπεται η αναπροσαρμογή της αποζημίωσης των εφημεριών και το ανώτατου ορίου αποδοχών των ιατρών του ΕΣΥ. Επίσης: πρώτον, στους ιατρούς που υπηρετούν με βαθμό Συντονιστή Διευθυντή σε νοσοκομεία της πρώτης ζώνης και στους Διευθυντές των Πανεπιστημιακών Κλινικών Εργαστηρίων και Μονάδων. Δεύτερον, σε όσους ιατρούς υπηρετούν με το βαθμό του Διευθυντή και απαλλάσσονται από την υποχρέωση συμμετοχής στο πρόγραμμα εφημεριών, καθώς και τρίτον σε όσους ιατρούς νομίμως αναπληρώνουν ελλείποντες συντονιστές διευθυντές και διευθυντές που υπάγονται στο πεδίο εφαρμογής των διατάξεων αυτών αντί αποζημίωσης εφημεριών το μηνιαίο ποσό που καταβάλλεται από τα 530 ευρώ αυξάνεται στα 636 ευρώ. Επίσης, για τους γιατρούς του ΕΣΥ για τους οποίους ως όριο ορίζεται το ποσό που αντιστοιχεί στον εκάστοτε καταληκτικό βασικό μισθό, το Μισθολογικό Κλιμάκιο 16, του Συντονιστή Διευθυντή ο πολλαπλασιάζεται συντελεστής αυξάνεται από το 2,06 στο 2,163. 
Κυρίες και κύριοι συνάδελφοι, οι ευρωπαίοι αγρότες βρίσκονται στους δρόμους εδώ και εβδομάδες διεκδικώντας μεγαλύτερη στήριξη από την Κοινή Αγροτική Πολιτική σε ευρωπαϊκό επίπεδο, αλλά και τη μέγιστη δυνατή ευελιξία σε εθνικό επίπεδο για την ενίσχυση της ανταγωνιστικότητάς τους προκειμένου να μείνουν στον τόπο τους. Δηλαδή, να εξακολουθούν να είναι οι ακρίτες μας, οι φρουροί των συνόρων μας συμβάλλοντας όχι μόνο στην διατροφική αυτονομία, αλλά και στην εθνική και ευρωπαϊκή ανεξαρτησία. Εδώ, στην Ελλάδα, σήμερα, περιμένουμε τους αγρότες μας και στην Αθήνα με την ευχή και ελπίδα για κόσμια διαμαρτυρία. Έχοντας αποδείξει στην πράξη η Νέα Δημοκρατία ότι βρίσκεται σταθερά δίπλα τους με νηφαλιότητα ενώνω τη φωνή μου σε όσα από τα αιτήματά τους είναι δίκαια. Παράλληλα, προερχόμενος και εγώ από αγροτική οικογένεια, τονίζω ότι ο πρωτογενής τομέας της πατρίδας μας πρέπει να αυξήσει την παραγωγικότητα του. Αυτός ο στόχος επιτυγχάνεται με βραχυπρόθεσμα, αλλά και μεσοπρόθεσμα μέτρα. Στα πρώτα φυσικά εντάσσονται μέτρα μείωσης του κόστους παραγωγής, έκτακτα και μόνιμα, ενώ στα δεύτερα μέτρα όπως για παράδειγμα η αύξηση της στρεμματικής απόδοσης κάτι που αυξάνει τα εισοδήματα των αγροτών και μειώνει τις τιμές για τους καταναλωτές. 
Και εδώ κυρίες και κύριοι συνάδελφοι, έχουμε πολλά να διδαχθούμε από τα παραδείγματα και τις βέλτιστες πρακτικές χωρών που έχουν πετύχει θαύματα χωρίς να έχουν την ποιότητα των εδαφών μας όπως η Ολλανδία και το Ισραήλ. Αναφορικά με τα βραχυπρόθεσμα μέτρα στήριξης των αγροτών μας άλλη μια δέσμευση του Πρωθυπουργού γίνεται πράξη. Με το Άρθρο 40 ρυθμίζεται η επιστροφή του Ειδικού Φόρου Κατανάλωσης πετρελαίου εσωτερικής καύσης σε απασχολούμενους αποκλειστικά στη γεωργία και για το έτος 2024. Η διάταξη προβλέπει τους όρους, τις προϋποθέσεις και τη διαδικασία της επιστροφής του Ειδικού Φόρου Κατανάλωσης για το αγροτικό πετρέλαιο καθώς και τη δυνατότητα προκαταβολής ποσοστού επί των δικαιωμάτων ποσών επιστροφής. Το ποσό επιστροφής του Ειδικού Φόρου Κατανάλωσης που δικαιούνται οι αγρότες ύψους 82.000.000 ευρώ είναι ανεκχώρητο και ακατάσχετο στα χέρια του δημοσίου ή τρίτων. 
Κυρίες και κύριοι συνάδελφοι, θα αφήσω κάποια από τα άλλα θέματα του νομοσχεδίου για την κατ’ άρθρον συζήτηση σε επόμενη συνεδρίασή μας. Θα ήθελα όμως να τονίσω ότι με τα Άρθρα 46 και επόμενα επιδιώκεται διασφάλιση του έγκυρου και απρόσκοπτου ενεργειακού εφοδιασμού των προς διασύνδεση συστημάτων μη διασυνδεδεμένων νησιών -συμπεριλαμβανομένης της Κρήτης- κατά τη μεταβατική περίοδο που θα διαρκέσει μέχρι την ολοκλήρωση της διασύνδεσης με το ηπειρωτικό σύστημα. 
Πριν κλείσω, αγαπητοί συνάδελφοι, θα ήθελα να τονίσω μια ιδιαίτερη ρύθμιση αυτού του νομοσχεδίου. Στο Άρθρο 38 προβλέπεται η αυτοδίκαιη και αναδρομική διαγραφή των οφειλών ληξιπρόθεσμων ή μη κατά την 28η Φεβρουαρίου 2023 από δάνεια που έχει χορηγήσει το Ταμείο Παρακαταθηκών και Δανείων είτε σε αποβιώσαντα στον σιδηροδρομικό δυστύχημα των Τεμπών -το οποίο συνέβη την ως άνω ημερομηνία- είτε στα πρόσωπα που συνδέονται με τους αποβιώσαντες με στενή οικογενειακή σχέση γονείς, σύζυγοι ή συμβίοι, τέκνα. Η ρύθμιση αυτή εντάσσεται στο πλέγμα των αντίστοιχων ρυθμίσεων, με τις οποίες η πολιτεία αποδίδει ελάχιστο φόρο τιμής σε όσους έχασαν τη ζωή τους στη σιδηροδρομική τραγωδία των Τεμπών και ανταποκρίνεται έμπρακτα στο καθήκον κοινωνικής ευαισθησίας απέναντι στους στενούς συγγενείς τους με την άρση οικονομικών βαρών, τα οποία επιτείνουν την οδύνη τους για την απώλεια των αγαπημένων τους προσώπων. 
Κλείνω, κύριε Πρόεδρε, με τα εξής: Η Κυβέρνηση της Νέας Δημοκρατίας, του Κυριάκου Μητσοτάκη και με αυτό το νομοσχέδιο αποδεικνύει ότι σταθερή της πυξίδα η βιώσιμη ανάπτυξη και η κοινωνική συνοχή. Λέει ναι στην αξιοποίηση της δημόσιας περιουσίας και το απαράμιλλου φυσικού κάλλους της, αλλά με απόλυτη προστασία του περιβάλλοντος της σε κάθε ένα από τα 13.676 τετραγωνικά χιλιόμετρα της τεράστιας ακτογραμμής μας. Λέει ναι στη στήριξη της οικογένειας, των γιατρών του ΕΣΥ, των αγροτών μας και σε κάθε κοινωνική και επαγγελματική ομάδα που έχει ανάγκη τη στήριξη της πολιτείας, αλλά με κοινωνική δικαιοσύνη και εξασφάλιση της δημοσιονομικής ισορροπίας. Με αυτό το συνετό δείγμα θα συνεχίσουμε να πορευόμαστε για το καλό όλων των Ελλήνων.
Σας ευχαριστώ. 


ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Κι εμείς ευχαριστούμε κύριε Πέτσα και συνεχίζουμε με τον Εισηγητή της Μειοψηφίας κύριο Μιλτιάδη Ζαμπάρα για 15 λεπτά. 
ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ (Εισηγητής της Μειοψηφίας): Ευχαριστώ κύριε Πρόεδρε. Κύριε Υπουργέ, θα μου επιτρέψετε να ξεκινήσω τη συζήτησή μας με ένα πολύ σοβαρό και δυστυχώς συνεχιζόμενο ζήτημα. Ερχόμαστε πάλι σήμερα για μια ακόμη φορά να συζητήσουμε ένα πολύ σοβαρό νομοσχέδιο και ερχόμαστε για ακόμα μια φορά αντιμέτωποι με τη βιασύνη της Κυβέρνησης να τελειώνει όσο πιο γρήγορα με τη διαβούλευση και τη συζήτηση. Το νομοσχέδιο μπήκε -να θυμίσω σε όλους- στη διαβούλευση για το μίνιμουμ απαραίτητο χρονικό διάστημα και απευθείας κατατέθηκε προς συζήτηση στις Επιτροπές της Βουλής. Δεν είναι η πρώτη φορά που συμβαίνει αυτό. Σας έχουμε επισημάνει πολλές φορές και εμείς και τα υπόλοιπα κόμματα της αντιπολίτευσης σε όλους τους τόνους για την κακή αυτή συνήθεια που έχετε νομοθέτησης, αλλά από ό,τι φαίνεται δεν σκοπεύετε να αλλάξετε κάτι και ειλικρινά δεν καταλαβαίνω τι είναι αυτό που φοβάστε και δεν αφήνετε τον χρόνο για μια σωστή διαβούλευση, ειδικά για το παρόν σχέδιο νόμου που έχει πλήθος σχολίων όπου κατά τη διάρκεια της ηλεκτρονικής διαβούλευσης έδειξαν και το ενδιαφέρον τους πολίτες, φορείς για το εν λόγω νομοσχέδιο και θα θέλαμε πραγματικά να μας επισημάνετε μέσα σε αυτά τα πλαίσια της μικρής έστω διαβούλευσης, ποια σχόλια από τα πολλά, λάβατε υπ όψιν σας και σε ποια σημεία προχωρήσατε σε αλλαγές για τη βελτίωση του παρόντος σχεδίου νόμου, γιατί νομίζω ότι η αξία της διαβούλευσης, κύριε Υπουργέ, είναι αυτή ακριβώς. Δεν είναι μόνο δηλαδή η ανάρτηση των νομοσχεδίων, που έχει ως σκοπό μονάχα την πληροφόρηση για τα νομοσχέδια που έρχονται προς ψήφιση, αλλά κυρίως μια λογική διαβούλευσης, μια λογική βλέπω, μελετώ, υιοθετώ κάποιες φορές τα σχόλια, τις παρατηρήσεις του κοινού, των πολιτών, των φορέων για μια καλύτερη νομοθέτηση και όχι ακολουθώντας μια fast track διαδικασία που και την διαβούλευση επί της ουσίας δεν λαμβάνει υπ όψιν και όλα τα σχόλια των πολιτών, που κατά την άποψή μας πολλά έχουν ιδιαίτερα βαρύνουσα σημασία, δεν λαμβάνονται υπόψη. Αυτό είναι κάτι το οποίο εμείς από την πρώτη στιγμή της παρούσας Κοινοβουλευτικής Περιόδου έχουμε επισημάνει. Το έχουμε πει και σαν Αξιωματική Αντιπολίτευση. Αυτό έχει ειπωθεί και από τα υπόλοιπα κόμματα της αντιπολίτευσης. Θα θέλαμε να το λάβετε υπόψη σας. Θα θέλαμε να νομοθετείτε με έναν καλύτερο, πιο ορθό τρόπο και με βάση και τον Κανονισμό της Βουλής, πράγμα το οποίο δεν κάνετε. 
Επίσης, μια άλλη παρατήρηση πριν μπούμε στα ουσιαστικά μέρη του νομοσχεδίου. Έχουμε ένα νομοσχέδιο που μπήκε στη διαβούλευση με 32 άρθρα και το νομοσχέδιο που συζητάμε σήμερα έχει 56. Μόνο τα 32 μπήκαν στη διαβούλευση. Τα υπόλοιπα δηλαδή 24 άρθρα, περίπου τα διπλάσια δεν πέρασαν από καμία διαβούλευση και αφορούν άσχετα υπουργεία. Είναι αυτός ένας τρόπος σωστής, ορθής νομοθέτησης; Είναι ρητορικό το ερώτημα, κύριε Υπουργέ. Νομίζω ότι πολίτες, οι συμπολίτες μας που μας παρακολουθούν βγάζουν και τα αντίστοιχα συμπεράσματα τους. 
Ας πάμε τώρα στο νομοσχέδιο. Το νομοσχέδιο αποτελείται από 4 μέρη. Το πρώτο μέρος είναι οι σκοποί και το αντικείμενο του νομοσχεδίου. Το δεύτερο μέρος είναι οι βασικές έννοιες, ο ορισμός τους, οι διαδικασίες παραχώρησης, τα διοικητικά μέτρα και οι αντίστοιχες κυρώσεις που προβλέπονται, το τρίτο μέρος είναι συμπληρωματικές διατάξεις που αφορούν περιουσιακά στοιχεία του του δημοσίου και το τέταρτο μέρος αφορά ένα σωρό διάσπαρτες αποσπασματικές ρυθμίσεις για το δημογραφικό, αποζημιώσεις εφημεριών γιατρών, φορολογικές διατάξεις μέχρι και ενεργειακές ακόμα διατάξεις και στο τέλος έχετε βάλει και λοιπές επείγουσες διατάξεις, επίσης, άσχετες με την φυσιογνωμία και τη φιλοσοφία του παρόντος σχεδίου νόμου. 
Το καλοκαίρι, κύριε Υπουργέ, να σας θυμίσω, υπήρχε μια πολύ μεγάλη κινητοποίηση για την ελεύθερη πρόσβαση στις παραλίες. Ήταν μια κινητοποίηση πολιτών, ένα κίνημα πολιτών που αίτημά τους ήταν η σωστή, δίκαιη και νόμιμη διαχείριση των παραλιών από τις επιχειρήσεις, καθώς κυρίως και η ελεύθερη πρόσβαση σε αυτές από τους πολίτες. Εδώ και πολλά χρόνια το φαινόμενο της κατάληψης μεγάλων εκτάσεων, ειδικά των πολυσύχναστων παραλιών, από ομπρέλες, από ξαπλώστρες, είναι ένα συνηθισμένο, σχεδόν οριζόντιο φαινόμενο. Επίσης, το φαινόμενο αποκλεισμού μέρους των παραλιών από μεγάλες ξενοδοχειακές εγκαταστάσεις, χωρίς να επιτρέπεται η πρόσβαση σε αυτές, στους πολίτες, δηλαδή, είναι επίσης κάτι σύνηθες. Υπάρχουν περιπτώσεις, επίσης, όπου μπάρες κιγκλιδώματα έχουν τοποθετηθεί και απαγορεύουν την πρόσβαση σε αυτές και μάλιστα υπάρχουν και περιπτώσεις που εργαζόμενοι στη φύλαξη αυτών των επιχειρήσεων απαγορεύουν σε πολίτες την πρόσβαση στις εν λόγω τουριστικές δομές. 
Όλα αυτά δεν γίνονται μόνο σε κάποια νησιά μακριά από δω, προφανώς γίνονται και εκεί, αλλά γίνονται ακόμα και σε παραλίες που βρίσκονται μόλις λίγα χιλιόμετρα από εδώ, στις ακτές της Αττικής. Και όλα αυτά προφανώς, κύριε Υπουργέ, αυτά τα φαινόμενα δεν παρατηρούνταν γιατί δεν υπήρχε ένα νομοθετικό πλαίσιο προστασίας. Προφανώς υπήρχε και υπάρχει νομοθετικό πλαίσιο. Δεν υπάρχουν όμως, κατά την άποψή μας, οι αντίστοιχοι έλεγχοι και δεν υπάρχει και η πολιτική βούληση πάταξης αυτών των φαινομένων. Άρα λοιπόν, το πρόβλημα σε αυτή τη χώρα εν γένει, αν μπορώ έτσι να το αποκρυσταλλώσω σε μία φράση, δεν είναι η έλλειψη νομοθετικού πλαισίου, ούτε οι συνεχόμενες νομοθετικές αλλαγές που έχουν δημιουργήσει ένα χάος πολυνομίας. Το πρόβλημα σε αυτή τη χώρα είναι η τήρηση της υφιστάμενης της ισχύουσας νομοθεσίας. 
Η ΚΕΔΕ, η Κεντρική Ένωση Δήμων, σας είχε προειδοποιήσει, κύριε Υπουργέ, ότι πετάτε έξω τους οργανισμούς τοπικής αυτοδιοίκησης, λες και είναι οι μόνοι υπεύθυνοι για αυτές τις αβλεψίες που παρατηρούνται. Η μεταβίβαση λοιπόν των αρμοδιοτήτων στην Κτηματική Υπηρεσία και χωρίς -επισημαίνω- τη συμμετοχή των δήμων, θα δημιουργήσει προβλήματα και στη διαχείριση των τοπικών ιδιαιτεροτήτων και στα οικονομικά των δήμων. Αν θέλετε αυτό να το λάβετε υπόψιν σας. Ο Δήμαρχος Βάρης-Βούλας-Βουλιαγμένης και Πρόεδρος της Επιτροπής Θεσμών και Διαφάνειας της ΚΕΔΕ έχει πει, ανοίγω εισαγωγικά «Θεωρούμε ότι για μια ακόμη φορά, αντί το κράτος να αποκεντρώνει, όπως το νομοσχέδιο του επιτελικού κράτους ορίζει, δυστυχώς το συγκεντρώνει» και αυτό είναι μια αλήθεια ότι συνεχώς πηγαίνουμε, μεταβαίνουμε σε πιο υπερσυγκεντρωτικά μοντέλα. Αντί λοιπόν να ακολουθήσουμε ένα μοντέλο αποκέντρωσης και των εξουσιών και των αρμοδιοτήτων και των πόρων, πηγαίνουμε συνεχώς σε ένα υπερσυγκεντρωτικό μοντέλο διαχείρισης πολλών πραγμάτων και στο συγκεκριμένο σχέδιο νόμου, αλλά και σε άλλα σημαντικά, πολύ σημαντικά νομοσχέδια, τα οποία έχουν ψηφιστεί. 
Επίσης, κύριε Υπουργέ κοινά σχόλια κατέθεσαν και 8 περιβαλλοντικές οργανώσεις. Επισημαίνουν δε τη συνεχόμενη μη κύρωση και εφαρμογή από τη χώρα μας του πρωτοκόλλου για την ολοκληρωμένη διαχείριση της παράκτιας ζώνης στη Σύμβαση της Βαρκελώνης για την προστασία της Μεσογείου, το οποίο μεταξύ άλλων προβλέπει ότι τα συμβαλλόμενα μέρη, πρώτον, καθορίζουν στις παράκτιες ζώνες από την υψηλότερη χειμερινή ίσαλο γραμμή, ζώνη, στην οποία δεν επιτρέπεται η δόμηση, λαμβάνοντας υπόψη, μεταξύ άλλων, τις περιοχές οι οποίες επηρεάζονται άμεσα και αρνητικά από την αλλαγή του κλίματος. Μιλάμε συνεχώς για κλιματική κρίση, όλοι συζητάμε για τις επιπτώσεις της κλιματικής κρίσης και το ποιες αλλαγές θα επιφέρει αυτή η κλιματική κρίση, κυρίως στις παράκτιες ζώνες, που κυρίως θα είναι εκείνες που θα χτυπηθούν σε πρώτη φάση τουλάχιστον από την κλιματική κρίση και για τους φυσικούς κινδύνους. Αυτή η ζώνη λοιπόν, δεν μπορεί να έχει πλάτος μικρότερο των 100 μέτρων και πως το υπό διαβούλευση σχέδιο νόμου δεν εισάγει μεταρρύθμιση για την αποτελεσματική προστασία και διαχείριση του παράκτιου χώρου αυτού του σημαντικού οικοσυστήματος που βάλλεται από την κλιματική κρίση, ενώ επίσης απουσιάζουν προβλέψεις που σχετίζονται με την προσαρμογή στην κλιματική κρίση. 

Για παράδειγμα, δεν υπάρχει αναφορά σε άλλους φυσικούς ή ανθρωπογενείς κινδύνους που απειλούν την παράκτια ζώνη, την παρόχθια ζώνη. Τη ζώνη δηλαδή αυτή όπως είναι πλημμυρικοί κίνδυνοι και τα λοιπά. Σε όλες λοιπόν τις υπόλοιπες ευρωπαϊκές χώρες κύριε Υπουργέ, αυξάνονται σήμερα, την ώρα που μιλάμε, τα μέτρα για τον αιγιαλό που αποκλείονται οι εμπορικές χρήσεις, ενώ εσείς σήμερα με το παρόν σχέδιο νόμου καταργείτε και το ελάχιστο των 30 μέτρων, επιτρέποντας εμπορικές χρήσεις κυριολεκτικά μέσα στο κύμα. Όλοι ακόμα θυμόμαστε τις σκηνές απείρου κάλλους του περασμένου καλοκαιριού με ξαπλώστρες μέσα στη θάλασσα και τους εργαζόμενους μέχρι τη μέση, πολλές φορές μέχρι το λαιμό μέσα στο νερό. Ακόμη και στις μικρές παραλίες με πλάτος κάτω των 5 μέτρων και με έκταση μικρότερη των 150 τετραγωνικών θα έπρεπε να μην επιτρέπεται η εμπορική εκμετάλλευση. Δημιουργείται λοιπόν ως εκ τούτου μία ασφυκτική κατάσταση στις παραλίες όπου πρόσβαση θα έχουν μόνο όσοι θα είναι πελάτες των επιχειρήσεων, με αποκλεισμό των πολιτών σε αυτές χωρίς καμία περιβαλλοντική προστασία, με την πρόφαση των ελέγχων που μέχρι σήμερα ουδείς τελικά κάνει. Και αυτό φαίνεται και από τα αποτελέσματα.
Εκεί που πραγματικά όμως αποδεικνύεται κατά την άποψή μας η προχειρότητα και η ανεπάρκεια του προτεινόμενου σχεδίου νόμου, είναι οι διαδικασίες ελέγχου κύριε Υπουργέ, καθώς και το ύψος και το είδος των διοικητικών και ποινικών κυρώσεων που προβλέπει ο νόμος. Ένα αλαλούμ με μεικτά κλιμάκια από όλες τις βαθμίδες, χωρίς το απαραίτητο προσωπικό στις υπηρεσίες και στους δήμους, χωρίς καμία τεχνογνωσία γύρω από τα θέματα του αιγιαλού και με απουσία προφανώς των περιβαλλοντικών υπηρεσιών.
Όσο για τις κυρώσεις, είναι προφανές επίσης, ότι κλείνει το μάτι στους επιχειρηματίες για τις όποιες υπερβάσεις. Χαρακτηριστικό είναι το γεγονός, ότι μία επιχείρηση θεωρείται από το παρόν νομοσχέδιο, ότι υπερβαίνει την παραχώρηση μόνο εάν η υπέρβαση ξεπερνά το 50% της έκτασης που του παραχωρήθηκε. Κάτω από αυτό δεν θεωρείται καμία απολύτως παράβαση. Καμία εγγύηση λοιπόν για την είσπραξη των προστίμων δεν προβλέπεται.
Η εμμονή κύριε Πρόεδρε της Κυβέρνησης για ιδιωτικοποιήσεις έρχεται σε συνέχεια των ιδιωτικοποιήσεων στην υγεία, στην ενέργεια, στην παιδεία και καταστρατηγείται το δικαίωμα των πολιτών σε ελεύθερη πρόσβαση στις παραλίες, ενισχύοντας την άναρχη χωρίς όρια και χωρίς συγκεκριμένο μελετημένο σχεδιασμό τουριστική ανάπτυξη.
Το νομοσχέδιο τέλος, δεν λαμβάνει υπόψη και αυτό είναι επίσης ιδιαιτέρως σημαντικό, ειδικά γεωμορφολογικά και περιβαλλοντικά χαρακτηριστικά και θέτει σε κίνδυνο και παραλίες σε περιοχές natura, αφού δεν έχουν εκπονηθεί ειδικές περιβαλλοντικές μελέτες. Με άλλα λόγια. Φέρνετε ένα σχέδιο νόμου με πολλές αντιδράσεις κατά τη διαβούλευση χωρίς επί της ουσίας διαβούλευση και με ρυθμίσεις που καταστρατηγούν την ελεύθερη πρόσβαση στις παραλίες.
Για τα υπόλοιπα άρθρα, θα τοποθετηθούμε και στην κατ’ άρθρον συζήτηση με μεγαλύτερη ακρίβεια άρθρο – άρθρο, για να γνωρίζουν και οι πολίτες τι νομοσχέδιο περνάμε σήμερα. Ευχαριστώ.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Και εμείς ευχαριστούμε κ. Ζαμπάρα. Το λόγο τώρα έχει, ο Ειδικός Αγορητής της Κοινοβουλευτικής Ομάδας του ΠΑΣΟΚ - Κίνημα Αλλαγής, ο κ. Παρασκευάς Κουκουλόπουλος, για 15 λεπτά.
ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»): Ευχαριστώ κύριε Πρόεδρε. Θα ξεκινήσω κυρίες και κύριοι συνάδελφοι, απ’ το ότι δυστυχώς έχουμε ένα ακόμα επεισόδιο του σίριαλ κακή νομοθέτηση. Το ένα σκέλος αφορά το ίδιο το Υπουργείο που τις διατάξεις που το αφορούν τις κατέθεσε εγκαίρως, ήταν στο κύριο σώμα του νομοσχεδίου μπήκε σε διαβούλευση. Εκεί είχαμε τις επισημάνσεις και διαμαρτυρίες πολλών φορέων, κυρίως οικολογικών οργανώσεων για τον μικρό χρόνο της διαβούλευσης για τόσο σύνθετα ζητήματα, όπως είναι ο ορισμός του αιγιαλού και για όλα τα υπόλοιπα. Αυτό είναι το ένα σκέλος. Εν πάση περιπτώσει, ας πω ότι το Υπουργείο τις διατάξεις το αφορούσαν, εγκαίρως τις είχε συμπεριλάβει στο κύριο σώμα.
Το δεύτερο όμως κύριε Πρόεδρε, αφορά συνολικά τη λειτουργία της Κυβέρνησης. Ειπώθηκε ήδη και το επαναλαμβάνω. Είναι δυνατόν η διαβούλευση να αναφέρεται σε 32 άρθρα και να κατατεθείτε τελικά νομοσχέδιο με 56; Δηλαδή, 24 άρθρα, δεν μπήκαν ποτέ στη διαβούλευση. Το 43% του νομοσχεδίου.
Εντελώς συνοπτικά. Αυτή η πρακτική υποβαθμίζει την αξία της διαβούλευσης και τελικά της κοινωνικής λαϊκής συμμετοχής στη διαμόρφωση των νομοσχεδίων, που είναι μία κατάκτηση που πρέπει να τη διαφυλάξουμε ως κόρη οφθαλμού στο Ελληνικό Κοινοβούλιο. Ενισχύει εν τοις πράγμασι - δεν υπαινίσσομαι κάτι - την αδιαφάνεια μια τέτοια πρακτική και αναδεικνύει μία κυβερνητική πρακτική, όπου τελικά κύριε Πρόεδρε λυπάμαι γιατί έχει συμβεί και σε πολλά άλλα νομοσχέδια, όπου η Κυβέρνηση συχνά πυκνά σε αυτήν την κοινοβουλευτική περίοδο, να αντιλαμβάνεται περίπου τις κοινοβουλευτικές διαδικασίες ως αναγκαίο κακό. «Άντε να πάμε και απ’ τη Βουλή να το περάσουμε». Δεν είναι μια πρακτική που μας τιμά και ενισχύει τη Δημοκρατία και τους Θεσμούς. Αυτή η πρακτική πρέπει να αλλάξει. Πρέπει να πω και ολοκληρώνω, ότι ακόμα και εκεί που έχουν Προεδρική Δημοκρατία, πιο γνωστό το παράδειγμα των Ηνωμένων Πολιτειών, είναι γνωστή η βάσανος, προκειμένου να ολοκληρωθεί ψήφιση νομοσχεδίων μεταξύ Βουλής και Γερουσίας, γιατί έχουν και δύο νομοθετικά σώματα. Ακόμη και σε Προεδρική Δημοκρατία τέτοιου τύπου fast track νομοθέτηση, δεν υπάρχει. Η Κυβέρνηση επιβάλλεται να το ξαναδεί, γιατί ξαναλέω, δεν είναι ζήτημα διαδικαστικό αυτό που θέτω, αλλά είναι μείζον ζήτημα για τη λειτουργία των θεσμών, την ποιότητα της Δημοκρατίας και τελικά την ποιότητα της νομοθέτησης.
Έρχομαι τώρα στο νομοσχέδιο. Η κεντρική του ιδέα, όπως το βλέπω από την εισηγητική έκθεση, αφορά τις ελεύθερες παραλίες, στο τέλος της αυθαιρεσίας, της ανομίας που υπάρχει. Μιλάω για τα 24 άρθρα που αναφέρονται στον αιγιαλό που είναι και ο τίτλος του νομοσχεδίου. Όπως και να το δούμε, είναι το κύριο μέρος του νομοσχεδίου.
Παραβιάζω λίγο τη σειρά και σπεύδω να πω, ότι το ζήτημα της ηλεκτρονικής πλατφόρμας για καταγγελίες πολιτών, όπως και οι διαδικασίες των προστίμων κλπ., προφανώς είναι οι διατάξεις με τις οποίες κανείς δεν μπορεί να διαφωνήσει κύριε Υπουργέ.
Όμως, έρχομαι σε αυτό που είναι υποτίθεται η κεντρική επιδίωξη του νομοσχεδίου. Με ποιον τρόπο πάει να το επιτύχει κύριε Πρόεδρε αυτό το πράγμα η Κυβέρνηση; Ουσιαστικά με την αφαίρεση μιας αρμοδιότητας από τους δήμους, που την παίρνει η Κτηματική Υπηρεσία του Δημοσίου. Αυτό είναι το βασικό όχημα. Δηλαδή, εδώ υπάρχει μία διαπίστωση που τίθεται ευθέως και ως ερώτημα στην Κυβέρνηση. Για την ανομία και την αυθαιρεσία και όλα αυτά που περιγράφονται, ότι πρέπει να αντιμετωπιστούν, υπεύθυνη είναι η Τοπική Αυτοδιοίκηση; Και η αφαίρεση της αρμοδιότητας και το πέρασμα της στη Κτηματική Υπηρεσία θα δημιουργήσει ένα τελείως νέο καθεστώς; Ή μήπως πρέπει να υπάρξουν άλλες λειτουργίες από την πλευρά του κράτους από την αστυνόμευση μέχρι την σαφή οριοθέτηση μιας σειράς κανόνων που πρέπει να ισχύουν σε όλες τις ελληνικές παραλίες; Εδώ, για εμάς αυτό που αποδεικνύεται τελικά από το πρώτο σημείο στο οποίο θέλουμε να ασκήσουμε κριτική, είναι ότι αυτή η αντίληψη όπου μειώνοντας το ρόλο της αυτοδιοίκησης συρρικνώνοντάς τον και πηγαίνοντας σε συγκεντρωτικά μοντέλα, είναι μια αντίληψη μας βρίσκει εντελώς αντίθετους. Θα επανέλθω και στη συνέχεια γιατί είναι κεντρικό ζήτημα αυτό. Απλά, σημειώνω, ότι όλη αυτή η επιλογή δημιουργεί ένα δαίδαλο προβλημάτων που ξεκινάει από τον τρόπο συμψηφισμού της δαπάνης για ναυαγοσώστες και καθαριότητα, που παλινδρομεί και αμφιταλαντεύει τη καθαριότητα μεταξύ του ιδιώτη και του δήμου. Αν δεν τη κάνει ο ιδιώτης τότε θα πάει ο δήμος και με διάφορα τέτοια.

		Δεν είναι καθαρές οι διατάξεις αυτές. Αντί να ξεκαθαρίζει το τοπίο νομίζω το κάνει πιο θολό γενικότερα για το ποιος κάνει τι. Ποτέ η απομάκρυνση από τον τόπο και τον χώρο στον οποίο λαμβάνει χώρα ένα γεγονός δεν έχει λειτουργήσει επ’ ωφελεία της ίδιας της υπόθεσης που πάμε να ρυθμίσουμε. Ο συγκεντρωτισμός είναι μία οδός, κακή οδός, που οδηγεί σε κακά αποτελέσματα. 
Πάμε, όμως, στο κομμάτι του περιβάλλοντος. Ήδη έχει ειπωθεί, γιατί έκαναν εμπεριστατωμένα σημειώματα όλες οι περιβαλλοντικές οργανώσεις ότι ο ισχυρισμός της εισηγητικής έκθεσης, κύριε Πρόεδρε και κύριε Υπουργέ, δεν ισχύει. Ενώ εκκρεμούν όλα τα διαχειριστικά σχέδια των περιοχών NATURA. Είναι μεγάλο έλλειμα της ελληνικής δημοκρατίας, δεν λέμε ότι ευθύνεται η σημερινή ηγεσία. Καθιερώνεται ένας νέος όρος «απάτητες»,  ως ονομασία όμως γιατί παραπέμπει σε υπουργικές αποφάσεις. Δεν θα είχαμε καμία αντίρρηση να συζητήσουμε για απάτητες παραλίες, αλλά να είχαμε μια οριοθέτηση. Εδώ υπάρχει ονομασία, όχι θεσμοθέτηση απάτητων παραλιών.
 Από κει και πέρα παρακάμπτετε πάρα πολλές κατευθύνσεις που απορρέουν από τη σχετική συμφωνία της Βαρκελώνης. Ονομάστηκε από τις περιβαλλοντικές οργανώσεις. Υπάρχουν δύο ζητήματα τα οποία πραγματικά δημιουργούν θέμα. Το ένα είναι τα 30 μέτρα. Θέλω μια διευκρίνηση, κύριε Υπουργέ. Με τα 30 μέτρα φαίνεται να καταργούνται. Έτσι προκύπτει από τις διατάξεις. Αν τα 30 μέτρα καταργούνται έχουμε οπισθοδρόμηση από πλευράς περιβαλλοντικής προφανώς και προστασίας του αιγιαλού.
ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών): Λιγότερο πλατιά παραλία πόσο είναι; Δεν έχετε δει λιγότερη από 30 μέτρα;
ΠΑΡΑΣΚΕΥΑΣ ΚΟΥΚΟΥΛΟΠΟΥΛΟΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»): Πως δεν έχουμε δει. Αν ξεκινήσουμε από το Πόρτο Χέλι, από τα πρώτα μέρη που αναπτύχθηκαν τουριστικά στην Ελλάδα, το κύμα κυριολεκτικά γλύφει τα θεμέλια πολυκατοικιών, ούτε καν μονοκατοικιών. Υπάρχουν, δηλαδή, ακραίες καταστάσεις. Αν είναι τα καταργήσουμε να το οριοθετήσετε επακριβώς, γιατί αν αυτό το πράγμα αντιμετωπίζεται τότε δεν στέκει. Να το συζητήσουμε διακριτά. Τα 30 μέτρα πάντως είναι ένα τεράστιο ζήτημα. Όπως, επίσης, είναι αρκετά γκρίζα η διάταξη με τα βραχώδη, όπου τελικά πολύ φοβάμαι ότι το κίνημα της πετσέτας θα πηγαίνει στα βράχια. Έτσι προκύπτει από τη διάταξη. Αυτά πρέπει να τα συζητήσουμε. Γι’ αυτό, κύριε Πρόεδρε, πρέπει να έχουμε αρκετές από τις περιβαλλοντικές οργανώσεις που τα έβαλαν αυτά τα ζητήματα για να διευκρινιστούν αύριο στη διαβούλευση. Να μην μείνουν τα βράχια ως ελεύθερες παραλίες και ότι μένει ακόμα ανεξαρτήτως έκτασης να αποδίδεται μόνο σε ξενοδοχεία τελικά και όχι για απλή χρήση όπως ήταν μέχρι τώρα. Γιατί σε αυτόν τον δρόμο οδηγούμαστε.
 Το ένα σημείο είναι ο συγκεντρωτισμός που αποπνέει. Το δεύτερο είναι οι αντιφάσεις του περιβαλλοντικά και στο μείζον ζήτημα προστασίας του αιγιαλού. Το τρίτο αφορά το εφαρμόσιμο ή όχι. Δεν είναι ζήτημα κακοπιστίας. Ζητήσαμε έρθει η ΠΟΕ ΔΟΥ, δεν ξέρουμε αν θα εγκριθεί και αν θα έρθει και τι θα μας πει, αλλά φροντίσαμε να ενημερωθούμε και ήρθαμε αντιμέτωποι με μια ακραία υποστελέχωση που έχει η κτηματική υπηρεσία του δημοσίου. Αναρωτιέται κανείς πώς να διεκπεραιώσει η κτηματική υπηρεσία τόσο υποστελεχωμένη, εκτός και αν υπάρχει ένα σχέδιο της πλευράς σας να στελεχωθεί για να διεκπεραιώσει όλους αυτούς τους διαγωνισμούς. Σήμερα ένα μεγάλο μέρος το διεκπεραιώνει η τοπική αυτοδιοίκηση. Σπεύδω να πω ότι η ηλεκτρονική πλατφόρμα για τις δημοπρασίες προφανώς, όπως λέει και η ΚΕΔΕ στη σχετική της απόφαση, θα μας το επαναλάβει και αύριο, θα μπορούσε να γίνει κάλλιστα κεντρικά μέσω της ιστοσελίδας και έχει γίνει και άλλες φορές. Προφανώς, δεν έχουμε κάτι με την ηλεκτρονική δημοπρασία, γιατί διαβάζουμε στο ρεπορτάζ περί διαγωνισμών με μπράβους. Κανένας δεν θέλει να ταυτίζεται με τις πρακτικές. Προφανώς, όταν λέμε να παραμείνει αρμοδιότητα στους δήμους εννοούμε ότι πρέπει να γίνει ηλεκτρονικά και όσο γίνεται μακριά για να αποφεύγονται τέτοια φαινόμενα από τους άμεσα ενδιαφερόμενους. Δεν είναι εκεί το θέμα. Το θέμα είναι η υπηρεσία που θα επιφορτιστεί με ένα πολλαπλάσιο αντικείμενο αν θα τα βγάλει πέρα. Έχουμε και τη γενική γραμματέα ας μας δώσει κάποιες διευκρινίσεις.
 Το δεύτερο σημείο όπου εγείρονται σοβαρές αμφιβολίες για το εφαρμόσιμο, κύριε Υπουργέ, είναι το 31/3. Προσέξτε, το 31/3 δεν είναι σαν το mydata. Συζητήσαμε τη σύνδεση των POS με την ΑΑΔΕ, το συζητήσαμε επανειλημμένα μαζί και με εσάς και με τον κ. Πετραλιά και σε άλλο νομοσχέδιο. Και στο φορολογικό, για τις παρατάσεις πολλές που δόθηκαν κ.λπ.. Δεν είναι ακριβώς το ίδιο το να πάμε ένα μήνα ή δύο εάν δεν είναι έτοιμη η αγορά εν πάση περιπτώσει και οι επαγγελματίες να ανταποκριθούν. Εγώ ο ίδιος σας είχα κάνει την ερώτηση, να πάμε παραπίσω τις φορολογικές δηλώσεις το καλοκαίρι. Είναι η πρώτη ερώτηση που κατέθεσα ως βουλευτής σε αυτή την περίοδο. Να πάνε λίγο παραπίσω οι φορολογικές δηλώσεις και τις είχατε πάει πίσω ένα μήνα, θυμάστε. Δεν είναι όλες οι ημερομηνίες ίδιες. Το 31/3, που ορθά βάζετε ως στόχο στο νόμο, γιατί υπάρχει εισροή κυρίως των ναυαγοσωστών που είναι μια εργώδης διαδικασίας και αργόσυρτη. Είναι μια ημερομηνία που δεν μπορούμε να τη χάσουμε. Ο νόμος παραπέμπει σε ένα προεδρικό διάταγμα για να εφαρμοστεί, σε έξι κοινές υπουργικές αποφάσεις και σε τρεις απλές υπουργικές αποφάσεις. Με την μέγιστη ταχύτητα που κινείται γενικότερο το ελληνικό δημόσιο, δεν λέω σήμερα αλλά διαχρονικά, δεν ξέρω αν μπορούμε να το πετύχουμε. Δηλαδή, αυτό το νομοσχέδιο μάλλον θα πατήσουμε Μάρτιο όταν θα ψηφίζεται και θα πάρει ΦΕΚ.
ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών): Υπάρχει μεταβατική διάταξη.
ΠΑΡΑΣΚΕΥΑΣ ΚΟΥΚΟΥΛΟΠΟΥΛΟΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»): Ωραία, στην μεταβατική διάταξη απαντάτε αυτό που θέλουμε. Εγώ θα τη μελετήσω μέχρι την Πέμπτη το πρωί. Το σημειώνω αυτό που λέτε. Εγώ απλά σημείωσα με ιδιαίτερο ενδιαφέρον αυτό. Είναι πρακτικά αδύνατο να προλάβει. Φαντάζομαι με την παρατήρησή μου, όπως την έζησα μη λαμβάνοντας υπόψη τη μεταβατική διάταξη, προφανώς συμφωνείτε και εσείς. Είναι αδύνατον να προλάβουν 31/3.
Ολοκληρώνω, κύριε Πρόεδρε, με δύο σχόλια. Το ένα αφορά την ηλεκτρική διασύνδεση της Κρήτης και κατ’ επέκταση ανάλογες διατάξεις για τα νησιά. Θα θέσουμε σοβαρά ερωτήματα πιστεύω αύριο στη Ρυθμιστική Αρχή και στον ΑΔΜΗΕ, κυρίως γύρω από το καθεστώς αποζημίωσης των παρόχων και ποιοι είναι αυτοί που θα αναλάβουν αυτή τη διαδικασία. Θα είναι η ΔΕΗ; Θα είναι κάποιοι άλλοι; Αυτά θα τα δούμε αύριο.
Μένω σε ένα μόνο ζήτημα, που αφορά το αγροτικό πετρέλαιο, μιας και σήμερα είναι η κινητοποίηση των αγροτών. Θέλω να πω, κύριε Πρόεδρε και κύριε Υπουργέ, ακούμε και από την κυβέρνηση και από τον Πρωθυπουργό τον ίδιο ότι δεν υπάρχουν άλλα δημοσιονομικά περιθώρια. Από την πλευρά τη δική μας, από την αρχή, θέσαμε μία συγκεκριμένη λογική στα δύο κεντρικά αιτήματα αγροτών. Εμείς λέμε κρατήστε την επιστροφή φόρου, του ειδικού φόρου, όπως γίνεται τώρα για δύο χρόνια και σε αυτά τα δύο χρόνια να ολοκληρωθεί η ψηφιακή κάρτα για να είναι στην Αγγλία αυτή η έκπτωση όπως είναι σε όλη την Ευρώπη. Τι ποσότητα; Αυτή που προκύπτει από το ΟΣΔΕ για κάθε αγρότη και να μην γίνεται παζάρι κάθε χρόνο. Έτσι λειτουργεί το αγροτικό πετρέλαιο σε όλες τις χώρες της Ευρώπης. Είναι ζήτημα και ανταγωνιστικότητας και πολιτισμού.
 Το δεύτερο αφορά το ηλεκτρικό ρεύμα. Ναι, τα διμερή συμβόλαια, που τα ξέρετε και εσείς και εγώ τι είναι, προφανώς μπορούν να ισχύσουν για δύο χρόνια επίσης, αλλά σε αυτά τα δύο χρόνια να ανοίξει χρηματοδότηση από το πρόγραμμα αγροτικής ανάπτυξης στους συνεταιρισμούς και τους ΤΟΕΒ, έτσι ώστε να γίνουν αυτοπαραγωγοί ηλεκτρικού ρεύματος για αγρότες, ιδιοπαραγωγοί με ενεργειακές κοινότητες, για να μπορούν να παράγουν μόνοι τους το ρεύμα και να μην έχουν ανάγκη καμιάς επιδότησης.

Αυτή νομίζω ότι είναι μια οριστική απάντηση στα δύο κεντρικά αιτήματα, που μπορεί πραγματικά να ανοίξει ένα διάλογο για μια καινούργια μέρα στην αγροτιά. Έχει κάνει μισό βήμα η Κυβέρνηση και νομίζω ότι πρέπει να το κάνει ολόκληρο με συναινετική διάθεση. Εμείς έτσι σταθήκαμε από την αρχή στο ζήτημα των αγροτικών κινητοποιήσεων και ήθελα να το επαναλάβω. 
Επανερχόμενος στο πρώτο θέμα θέλω να πω το εξής, ότι κύριε Υπουργέ το κεντρικό πολιτικό ζήτημα για αυτό που λέμε τον αιγιαλό είναι ένα, για να ξέρετε τη δική μας οπτική. Ποιο είναι το κεντρικό ζητούμενο και γιατί μιλάμε για την αυτοδιοίκηση. Προσέξτε, δεν παριστάνουμε τους κατ’ αποκλειστικότητα αντιπροσώπους της αυτοδιοίκησης και ειδικά εγώ προσωπικά επειδή έχω μια διαδρομή στην αυτοδιοίκηση. Δεν είναι αυτό το ζήτημα. Κλιματική αλλαγή και φαινόμενο υπερτουρισμού, αυτά τα δύο είναι ουσιαστικά η καρδιά του προβλήματος που συζητάμε. Από εκεί προκύπτει και το πρόβλημα που συζητάμε, με τις ελεύθερες παραλίες που θέλουμε να έχουμε και όλα τα υπόλοιπα. Λοιπόν, χωρίς συμμετοχή της κοινωνίας των πολιτών και της τοπικής αυτοδιοίκησης, είναι αδύνατον να πετύχουμε αυτούς τους στόχους. Όταν βλέπουμε να μπαίνει μονομερώς το κεντρικό κράτος, προφανώς ο πειρασμός των εσόδων είναι που κυριαρχεί και όχι η ρύθμιση και η αντιμετώπιση αυτών των θεμάτων. Αυτό είναι το κεντρικό πολιτικό και ιδεολογικό ζήτημα, το οποίο διέπει εμάς και τη λογική μας.
ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):  Τον λόγο έχει τώρα η κυρία Διαμάντω Μανωλάκου.
ΔΙΑΜΑΝΤΩ ΜΑΝΩΛΑΚΟΥ(Ειδική Αγορήτρια της Κ.Ο. ΚΚΕ): Επειδή και η μουσική απέξω προαναγγέλλει το μεγάλο συλλαλητήριο, θέλουμε από την αρχή να χαιρετίσουμε τον αγώνα της αγροτιάς. Ένας μήνας στους δρόμους για την επιβίωση. Αυτή τη στιγμή πορεύονται αγωνιζόμενοι αγρότες με τρακτέρ στην πρωτεύουσα, στο Σύνταγμα. Μια συγκλονιστική πορεία. Το Κομμουνιστικό Κόμμα Ελλάδας θα είναι εκεί, στο μεγάλο αγωνιστικό ραντεβού, να τους υποδεχτούμε μαζί με άλλους εργαζόμενους, φοιτητές, εργατικά συνδικάτα και φορείς, στο μαζικό μαχητικό συλλαλητήριο που διοργάνωσαν, γιατί το δίκιο είναι με το μέρος τους. Τα αιτήματα που έχουν είναι για την επιβίωσή τους, γι’ αυτό είναι δίκαια και γι’ αυτό έχουν τόσο μεγάλη συμπαράσταση και αλληλεγγύη συνολικά από το λαό. 
Δυστυχώς, η Κυβέρνηση περιορίστηκε σε ορισμένα μέτρα που δεν καλύπτουν ούτε στο ελάχιστο τις ανάγκες, για να μπορούν να συνεχίσουν το επάγγελμά τους. Επικαλεστήκατε τις δημοσιονομικές αντοχές της οικονομίας, για να απορρίψετε τις δίκαιες διεκδικήσεις τους. Όμως αυτό δεν το θυμόσαστε ούτε το επικαλείστε ούτε αποτελούν εμπόδιο οι δημοσιονομικές αντοχές, για τη στήριξη των επιχειρηματικών ομίλων. Σωστά και δίκαια οι αγωνιζόμενοι αγρότες στη συνέλευσή τους και στην πανελλαδική σύσκεψη τους, απάντησαν ξεκάθαρα «με τα ψίχουλα δεν ζούμε, δεν υποχωρούμε αν δεν δικαιωθούμε» και εμείς είμαστε μαζί τους.
Ξεκινάω κύριε Υπουργέ από το άρθρο 40 του νομοσχεδίου, που αφορά τους αγρότες. Καταρχήν μια παρατήρηση. Αναφέρεται σε επιστροφή του ειδικού φόρου κατανάλωσης αποκλειστικά στη γεωργία. Όταν λέμε γεωργία, συνήθως εννοούμε τη φυτική παραγωγή. Το λέω, γιατί θα πρέπει να διευκρινίσετε ότι αφορά όλους και την κτηνοτροφία και τη μελισσοκομία. Αυτό προσέξτε το, για να μην υπάρχει διαφορετική ερμηνεία και στην ομιλία σας για να υπάρχει και στα πρακτικά. 
Στην ουσία τώρα, τα 82 εκατομμύρια που αναφέρονται στην έκθεση του γενικού λογιστηρίου του κράτους, δεν καλύπτουν την πλήρη επιστροφή του ειδικού φόρου κατανάλωσης στους αγρότες. Είναι εμπαιγμός, να διαφημίζει η κυβέρνηση ότι δίνει πίσω τον ειδικό φόρο κατανάλωσης, ενώ αυτό που κάνει είναι να δίνει μόνο ένα μέρος του. Πριν το κόψιμο της με το τρίτο μνημόνιο το 2015, που συνένοχα συμφωνήσατε όλοι, το ποσό που δινόταν στους αγρότες ήταν 180 εκατομμύρια το χρόνο. Την ίδια στιγμή που η κυβέρνηση λέει ότι δεν μπορεί να δώσει άλλα στους αγρότες, έχει εξασφαλισμένο αφορολόγητο πετρέλαιο στους εφοπλιστές, 160 εκατομμύρια κάθε χρόνο. Εκεί δεν κάνατε εκπτώσεις, εκεί δεν μειώσατε τίποτε. Είναι ολοφάνερη η αδικία, αλλά και η ταξική σας πολιτική. Γι’ αυτό οι αγρότες έχουν φτάσει στο Σύνταγμα και διεκδικούν ένα δίκαιο αίτημα για αφορολόγητο πετρέλαιο στην αντλία, ανάλογο με αυτό που έχουν οι εφοπλιστές. 
Συνολικά για το νομοσχέδιο, η αλήθεια είναι ότι όταν παρουσιάστηκε στη διαβούλευση είχε 31 άρθρα που στόχευαν στην παραπέρα ιδιωτικοποίηση των αιγιαλών, στο όνομα της προστασίας τους. Προστέθηκαν και άλλα 24 στη συνέχεια, με διαφορετικό περιεχόμενο. Δηλαδή, ένα νομοσχέδιο σκούπα, όπως τα λέμε, χωρίς να χάνει όμως και τον αρχικό στόχο, της παραπέρα εμπορευματοποίησης περισσότερων παραλιακών εκτάσεων, συρρικνώνοντας την ελεύθερη πρόσβαση του λαού στις παραλίες. Ταυτόχρονα, θα έχει επιπτώσεις και στο περιβάλλον, αφού υπονομεύει και απειλεί παράλιες ζώνες με ιδιαίτερη οικολογική και περιβαλλοντική σημασία. 
Ουσιαστικά το νομοσχέδιο αυτό αντί να περιορίζει, αντίθετα επιβραβεύει και νομιμοποιεί την καταπάτηση παραλιών και αιγιαλού, τις καταλήψεις τους από μεγάλες τουριστικές και επισιτιστικές επιχειρήσεις και ταυτόχρονα, εμποδίζει την ελεύθερη και δωρεάν πρόσβαση του λαού σε παραλίες, εμποδίζοντας έτσι την αναψυχή του με αξιοπρεπείς αναγκαίες υποδομές και ασφάλεια. Η δήθεν υπεράσπιση της ελεύθερης πρόσβασης όλων, αλλά και ο ισχυρισμός ότι θέτει όρους για την αποτελεσματικότερη προστασία του αιγιαλού και των παραλιών, είναι υποκριτική κατά τη γνώμη μας. Αντίθετα, εξυπηρετεί την κερδοφορία κυρίως των μεγάλων τουριστικών ομίλων, των μεγάλων επισιτιστικών και άλλων κατασκευαστικών επιχειρήσεων που κερδοφορούν χρησιμοποιώντας και αυτά τα κομμάτια γης μπροστά στο κύμα που ανήκουν σε όλους, αλλά και οι περιορισμοί που μπαίνουν ευνοούν την περαιτέρω συγκέντρωση, συγκεντροποίηση του κεφαλαίου στον τουρισμό στις παραθαλάσσιες περιοχές. Αυτό επιταχύνεται επειδή μόνο αυτοί θα έχουν τη δυνατότητα να ασκούν με ικανοποιητικό ποσοστό κέρδους αυτές τις δραστηριότητες, αφού πληρούν ταυτόχρονα τους όρους και προϋποθέσεις αυτών των περιορισμών που βάζετε. Εξάλλου, αυτοί οι περιορισμοί εξυπηρετούν το τουριστικό αλλά και το κατασκευαστικό κεφάλαιο, γιατί διαμορφώνεται και τουριστικό προϊόν για υψηλότερα βαλάντια. Οι περιορισμοί που τίθενται ελευθερώνουν περισσότερο χώρο στις παραλίες, ανατρέποντας το συνωστισμό πολλών επιχειρήσεων σε μία παραλία.  Αυτό όμως δεν σημαίνει ότι είναι για το λαό, αντίθετα έτσι ευνοούν τη μονοπώληση μιας παραλίας από μια ή ελάχιστες μεγαλοεπιχειρήσεις. Αυτή είναι η συγκέντρωση στους λίγους, για να εκμεταλλεύονται τους πολλούς. Τον απελευθερωμένο χώρο τον χρησιμοποιούν για τη διαμόρφωση όμορφων και ευχάριστων περιβάλλοντων χώρων, όμορφων προαυλίων στις επενδύσεις τους, με στόχους την προσέλκυση πελατείας, την αύξηση των τιμών, των παρεχόμενων υπηρεσιών, της αύξησης της τιμής των ακινήτων κλπ. Ακριβώς τέτοια μέτρα εξάλλου προωθούνται και στις αναπλάσεις, στις αστικές αναπλάσεις, σε επενδύσεις εταιρειών αξιοποίησης ακινήτων, που ρίχνουν το βάρος στη διαμόρφωση όμορφων και ελκυστικών περιβάλλοντων χώρων με μετριασμένη δόμηση.

	

	Δηλαδή, δεν εξαντλούν το συντελεστή δόμησης γύρω από τα ακίνητα και φιλέτα γης που είναι προς αξιοποίηση. Όμως, αυτά δεν είναι για το λαό, αλλά για τη μεγαλύτερη κερδοφορία. Μάλιστα αυτή η νέα μεθοδολογία του κεφαλαίου παρουσιάζεται με προοδευτικό και φιλολαϊκό μανδύα, ότι δήθεν υπερασπίζεται και αναβαθμίζει το δημόσιο χώρο, που ταυτόχρονα δημιουργεί προϋποθέσεις για την ανάπτυξη μιας βιώσιμης επιχειρηματικότητας και καπιταλιστικής ανάπτυξης για όλους. Να σας πω κοροϊδία στο τετράγωνο. 
Πιο ειδικά και κωδικοποιημένα για το νομοσχέδιο. Τι κάνει. Πρώτον, εντείνει την εμπορευματοποίηση των αιγιαλών παραλιών.
Δεύτερον, διευρύνει την επιχειρηματική εκμετάλλευση σε περισσότερες παραλίες που θα γεμίσουν ομπρελοκαθίσματα. Έτσι σε συνδυασμό με τη γενικευμένη ακρίβεια, μετατρέπει την ανάγκη του λαού για αναψυχή, ξεκούραση, αθλητισμό, σε μια ακριβότατη ανάγκη οπότε και ακριβή. Όμως, είναι πηγή κερδών για τους επιχειρηματίες και ομίλους του τουρισμού. 
Τρίτον, καταργεί το ιστορικό όριο για ελάχιστο πλάτος των 30 μέτρων χάραξης παραλίας. Γιατί το καταργεί; Μα θα οδηγήσει σε αύξηση της επιφάνειας κατανάλωσης. Εμείς λέμε είναι τερατούργημα και είναι χαρακτηριστικό της αντιπεριβαλλοντικής πολιτικής σας. 
Τέταρτον, αποδέχεται την απαράδεκτη κατάσταση καταπάτησης παραλιών και αιγιαλού, της κατάληψης του από τουριστικές και πολιτιστικές επιχειρήσεις. Επιβραβεύετε με λίγα λόγια τις καταπατήσεις. Όχι όλες, μόνο για τους λεφτάδες. Τους φτωχούς τους κυνηγάνε με πρόστιμα και δεν συμμαζεύεται. 
Πέμπτον, απαγορεύει ουσιαστικά και εμποδίζει την ελεύθερη και δωρεάν πρόσβαση της εργατικής τάξης, των εργαζομένων, της λαϊκής οικογένειας, σε ακόμα περισσότερες παραλίες την αναψυχή του με αξιοπρεπές αναγκαίες υποδομές και ασφάλεια. 
Έκτον, επιτρέπει την εγκατάσταση ομπρελοκαθισμάτων ακόμα και σε παραλίες που βρίσκονται μέσα σε αρχαιολογικούς χώρους, μνημεία και ιστορικούς τόπους. 
Έβδομον, επιτρέπει κατασκευή κτισμάτων και τοποθέτηση άλλων κατασκευών που συνεπάγονται την αλλοίωση της φυσικής μορφολογίας αιγιαλού και παραλίας.
Όγδοον, με σημασία πρώτη, ο χαρακτηρισμός παραλιών ως προστατευόμενες, δεν εξασφαλίζει την προστασία τους, αφού θα επιτρέπεται η κάλυψή τους σε ποσοστό μέχρι 30% αδιαφορώντας ότι μπορεί να είναι και περιοχή Natura. Τελικά, μειώνονται οι προστατευόμενες περιοχές επιτρέποντας την κάλυψη περιοχών Natura με ποσοστό μέχρι 60%. Μετά από τη στεριά για τους ομίλους των ΑΠΕ, έχουμε και στις παραλίες.
Ένατον, η ανάθεση στην εταιρεία ακινήτων του δημοσίου, της αρμοδιότητας παραχώρησης απλής χρήσης αιγιαλού παραλίας, αποκαλύπτει ότι στόχος δεν είναι η προστασία του περιβάλλοντος και η ικανοποίηση της λαϊκής ανάγκης για αναψυχή, αλλά σύμφωνα με το σκοπό ίδρυσης της ΕΤΑΒ είναι η αξιοποίηση της δημόσιας περιουσίας, δηλαδή η παραχώρηση φιλέτων γης σε επιχειρηματικούς ομίλους.
Δέκατον, μειώνει από πέντε σε τέσσερα μέτρα την ελεύθερη ζώνη από την ακτογραμμή αυξάνοντας έτσι την έκταση κατάληψης και περιορίζει την ακόμα περισσότερο ελεύθερη πρόσβαση και δεν επαναφέρονται και προηγούμενες προβλέψεις για την ηχορύπανση. 
Αλλά εκτός από αντιπεριβαλλοντικό το νομοσχέδιο είναι και αντιλαϊκό. Όχι μόνο γιατί συρρικνώνει το δικαίωμα σε ελεύθερη και δωρεάν πρόσβαση του λαού στις παραλίες, αλλά και γιατί περιέχει και άλλα άρθρα. Για παράδειγμα προβλέπονται σειρά εξοντωτικών προστίμων για τους επαγγελματίες που πρέπει να έχουν συνδεδεμένα τα POS με τις ταμειακές μηχανές, ακόμα και αν δεν είναι και δική τους ευθύνη. Παραδείγματος χάριν, καθυστερήσεις των παροχών. Για χιλιάδες μικρούς επαγγελματίες το κόστος για την προμήθεια τους, αλλά μαζί και τα απαραίτητα λογισμικά και εγκαταστάσεις διασύνδεσης τους, αποτελεί ακόμα έναν βραχνά σε μια περίοδο που η ακρίβεια αυξάνει το κόστος λειτουργίας των επιχειρήσεων και επιβαρύνει τους οικογενειακούς προϋπολογισμούς τους. Σε μια περίοδο που δίνεται μάχη για να μην χαθούν ρυθμίσεις χρεών και για να μπορούν οι αυτοαπασχολούμενοι και ελεύθεροι επαγγελματίες να ανταποκριθούν στο νέο γύρο της φορολογικής επίθεσης της Κυβέρνησης. 
Εμείς σας το λέμε καθαρά. Θεωρούμε αναγκαίο να δοθεί παράταση μέχρι το τέλος του χρόνου για την υποχρεωτική εφαρμογή του συγκεκριμένου μέτρου και να εξασφαλιστούν οι τεχνικές προϋποθέσεις με ευθύνη του κράτους και να καλύψει και το κόστος για την αγορά και εγκατάσταση του αναγκαίου εξοπλισμού για τους μικρούς επαγγελματίες με κρατική επιδότηση. Όμως, να σας πω και εκεί που λέτε ότι δίνετε αυξήσεις, είναι ψίχουλα κοροϊδίας, όπως στις εφημερίες των γιατρών. Οι αυξήσεις που δίνονται είναι πενιχρές και σε καμία περίπτωση δεν αναπληρώνουν τις απώλειες των προηγούμενων ετών. Θα αναφερθώ και ειδικά στα ποσά για να μας ακούσει και ο κόσμος για να μην λέτε ότι δίνετε αυξήσεις. Η αύξηση της ωριαίας αποζημίωσης των εφημεριών κυμαίνεται από 0, 88 λεπτά για τον ειδικευόμενο έως 1, 48 ευρώ για τον συντονιστή – διευθυντή.
ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών): Επιπλέον.
 ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια της Κ.Ο. «ΚΚΕ»): Επιπλέον. Μάλιστα. Να καταλάβουν την αύξηση. Ούτε τυρόπιτα δεν αγοράζεις. Το πιο σημαντικό είναι ότι δεν ικανοποιείτε το αίτημα των γιατρών του δημόσιου συστήματος υγείας για αυτοτελή φορολόγηση των τακτικών εφημεριών και για τη θέσπιση του αφορολόγητου των πρόσθετων εφημεριών. Υπερβάλλουσες εφημερίες, τις οποίες εξαναγκάζονται οι γιατροί να κάνουν λόγω των τεράστιων ελλείψεων. Ξέρετε ότι λείπουν χιλιάδες, με αποτέλεσμα η αποζημίωση των εφημεριών να προστίθεται στο φορολογητέο εισόδημα και η αύξηση να μεταφράζεται τελικά ακόμα και σε μείωση λόγω αύξησης της φορολογικής κλίμακας. Η αυτοτελής φορολόγηση των εφημεριών με ειδικό φορολογικό συντελεστή 20%, δεν είναι κάτι καινούργιο. Προβλεπόταν στο νόμο 3754/2009, είναι το άρθρο 4, που όμως στη συνέχεια, με σειρά μνημονιακών νόμων, καταργήθηκε. Βλέπετε τα μνημόνια και ειδικά το τρίτο που υπογράψατε όλοι σας, ζουν και βασιλεύουν στην κυριολεξία. 
Ένα τελευταίο επειδή θέλω να το αναφέρω και αυτό, γιατί υπήρχε και στη διαβούλευση. Μιλάω για τα ναυταθλητικά σωματεία που φέρουν ειδική αναγνώριση. Δεν μπορούν να αντιμετωπίζονται σαν επιχειρήσεις, γιατί δεν έχουν αυτό το χαρακτήρα. Δεν λειτουργούν για το κέρδος, αλλά για το άθλημα. 
Με αυτή την έννοια εμείς σας ζητάμε να λάβετε υπόψη και να γίνουν δεκτές οι περισσότερες από τις παρατηρήσεις που δημοσίευσαν και κοινοποίησαν στη διάρκεια της διαβούλευσης. Πιο αναλυτικά θα μιλήσουμε στην κατ’ άρθρον συζήτηση. Όμως, κύριε Πρόεδρε, λέμε ότι καταψηφίζουμε επί της αρχής το νομοσχέδιο, σαν αντιπεριβαλλοντικό και αντιλαϊκό που ευνοεί τους ομίλους και υπονομεύει δικαιώματα των εργαζομένων του λαού γενικότερα. Ευχαριστώ. 

	ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):. Ευχαριστούμε κυρία Μανωλάκου.
Το λόγο έχει ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», ο κ. Στυλιανός Φωτόπουλος.
ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»): Σας ευχαριστώ κύριε Πρόεδρε. 
Θα ήθελα και εγώ να αναφερθώ στην αναντιστοιχία που υπάρχει μεταξύ του σχεδίου νόμου όπως ήρθε  στη διαβούλευση και του σχεδίου νόμου όπως ήρθε στην Επιτροπή. Δεν θεωρώ ότι είναι εκ του πονηρού,  αλλά, παρόλα αυτά, συνιστά κακή νομοθετική πρακτική. Όταν το 43% ενός νομοσχεδίου δεν μπαίνει στη διαβούλευση αυτό σημαίνει ότι ακυρώνει τη διαβούλευση στην πραγματικότητα. 
Όσον αφορά το παρόν νομοσχέδιο, σκοπός του σχεδίου νόμου είναι να εξασφαλιστεί ο κοινόχρηστος και ο προστατευτικός χαρακτήρας των παραθαλάσσιων περιοχών. Τα οικοσυστήματα των ακτών έχουν πρόδηλη και μεγίστη σημασία για κράτη, όπως, η Ελλάδα, με έντονο οριζόντιο διαμελισμό, κράτη, δηλαδή, με εκτεταμένο σύστημα ακτογραμμής και μεγάλο αριθμό νησιών και μάλιστα πολύ μικρών.
Κρίνουμε χρήσιμο να καταγραφεί η γενική αρχή του δικαίου περιβάλλοντος πως τα οικοσυστήματα αυτά,  με δεδομένο τον ευπαθή τους χαρακτήρα και την ανάγκη διαφύλαξης της ακεραιότητας της ακτογραμμής,  της ιδιαίτερης μορφολογίας, αλλά και της αισθητικής τους αξίας ως τοπία,  επιδέχονται ήπιας και βιώσιμης διαχείρισης και ανάπτυξης.
Δευτερευόντως, εφαρμόζοντας την αρχή της βιώσιμης ανάπτυξης, ειδικά στην περίπτωση των ευαίσθητων θαλάσσιων παράκτιων οικοσυστημάτων,  η επιδίωξη της αναπτυξιακής προόδου,  η ενίσχυση της περιφερειακής ανάπτυξης και η προώθηση της ισόρροπης ανάπτυξης του εθνικού χώρου από την πολιτεία και η στάθμιση των προστατευόμενων  εννόμων αγαθών πρέπει να συμπορεύονται με την υποχρέωση αυτής να μεριμνά για την προστασία του περιβάλλοντος, κατά τέτοιο τρόπο,  ώστε να εξασφαλίζεται βιώσιμη ανάπτυξη. 
Σημειωτέον,  ότι πουθενά στο κείμενο του παρόντος νόμου δεν γίνεται μνεία για την προστασία των θαλάσσιων παράκτιων οικοσυστημάτων, ούτε προβλέπονται τρόποι στάθμισης κόστους – οφέλους, ούτε συμπόρευση της στάθμισης συμφερόντων προς την προστασία του περιβάλλοντος. 
Αυτή η παράλειψη της διοίκησης προς λήψη των μέτρων αυτών συνιστά παράλειψη οφειλόμενης ενέργειας, εφόσον το φυσικό περιβάλλον παραμένει άνευ προστασίας εκτιθέμενο σε ενδεχόμενες και μη βλάβες εναντίον της σαφούς βουλήσεως του συνταγματικού νομοθέτη.
 Το παρόν σχέδιο νόμου επαναλαμβάνει τον προϋφιστάμενο νόμο, παραλείποντας αρκετές υποπεριπτώσεις και με μόνη καινοτομία την ηλεκτρονική διαδικασία για την παραχώρηση απλής χρήσης κατόπιν πλειοδοτικής δημοπρασίας  διάταξη που θα μπορούσε να είχε τεθεί ως προσθήκη στο υφιστάμενο νομοθετικό πλαίσιο. 
Αποδοκιμαστέα, λοιπόν, η  νομοθετική επιλογή να μην ενσωματωθούν οι νέες διατάξεις στον ισχύοντα νόμο 2971/2001 ή  ακόμα καλύτερα σε έναν ευρύτερο κώδικα για την παράκτια ζώνη. Προβλήματα θα δημιουργηθούν και από τις παραπομπές της υπόλοιπης νομοθεσίας στον ν.2971/2001, καθώς και η σχετική διάταξη του νομοσχεδίου,  άρθρο 24 παράγραφος 2, αφού είναι ιδιαίτερα κακοδιατυπωμένη. 
Η λύση αυτή αυξάνει την πολυνομία και καθιστά την κατανόηση του πολύπλοκου νομικού πλαισίου ιδιαίτερα δυσχερή για τη συντριπτική πλειονότητα των αρμόδιων οργάνων που θα εφαρμόσουν τις διατάξεις,  οι οποίοι δεν διαθέτουν νομικούς ή τεχνικούς συμβούλους. 
Στο σχέδιο νόμου δεν προτείνονται τρόποι για την προστασία της παράκτιας ζώνης από την κλιματική αλλαγή παρόλο που η επιστημονική γνώση έχει προοδεύσει σημαντικά από την πιο πρόσφατη τροποποίηση με το άρθρο 29 του ν.4607 του 2019. 
Όσον αφορά τώρα τις ρυθμίσεις για την ενίσχυση της δημογραφικής και κοινωνικής πολιτικής. Ως γνωστό το δημογραφικό πρόβλημα που ταλανίζει τη χώρα θεωρούμε ότι είναι το νούμερο ένα πρόβλημα του έθνους. Ο συνταγματικός νομοθέτης επιτάσσει την ενίσχυση της ελληνικής οικογένειας, άρθρο 21 παράγραφος 1, όχι φυσικά με τον τρόπο που ψηφίστηκε και ακούσαμε την προηγούμενη εβδομάδα στο νομοσχέδιο για τα ομόφυλα ζευγάρια. Όταν λοιπόν το επίδομα γέννησης εκχωρείται αδιακρίτως δεν συνιστά διασπάθιση του δημοσίου χρήματος; Ειδικά όταν αλλοδαποί λαμβάνουν πλήθος άλλων επιδομάτων από το ελληνικό κράτος; Η ενίσχυση του εισοδήματος είτε πρόκειται για τους υψηλόβαθμους υπηρετούντες στο ΕΣΥ, είτε πρόκειται για το κίνητρο επίτευξης δημοσιονομικών στόχων, πρέπει να χορηγείται βάσει της αρχής της ισότητας σε όλους τους εργαζόμενους. Ειδικά στο ΕΣΥ το σύνολο των υπηρετούντων, που γνωρίζουμε και γνωρίζετε,  καταβάλλει υπεράνθρωπες προστασίες κάτω από ιδιαίτερα απαιτητικές συνθήκες εργασίας. Μαζί τους χειροκροτούσαμε στα μπαλκόνια τα προηγούμενα χρόνια. 
Η Κυβέρνηση ευελπιστεί πως με τη διαγραφή δανείων προς τους στενούς συγγενείς των θυμάτων των Τεμπών θα φιμώσει την αλήθεια,  θα άρει την ευθύνη της για το πολύνεκρο δυστύχημα και θα πετύχει την ατιμωρησία; 
Ομοίως με την επιστροφή ειδικού φόρου κατανάλωσης πετρελαίου, δεν επιλύεται ουσιαστικά το πρόβλημα της ιδιαίτερα αυξημένης τιμής του πετρελαίου σε σχέση με την υπόλοιπη Ευρώπη. Απλά χρησιμοποιείται ως προσωρινό μέτρο προκειμένου να κατευνάσει τους αγρότες και τις απειλές για μπλόκα, παραμερίζοντας τα ουσιώδη ζητήματα της αγροτικής πολιτικής και γενικότερα του πρωτογενούς τομέα στην Ελλάδα.
 Σχετικά με τις φορολογικές διατάξεις, επισημαίνεται ότι οι επιχειρήσεις της χώρας ακόμα και οι μικρότερες - ειδικά οι μικρότερες, θα έλεγα, στο σημείο αυτό-  με ιδιαίτερα χαμηλή οικονομική δραστηριότητα, είναι έρμαια των τυπικών υποχρεώσεων προς τη φορολογική διοίκηση με αποτέλεσμα να δαπανούν σημαντικά ποσά στους αναγκαίους φορολογικούς ηλεκτρονικούς μηχανισμούς, τα ERP και τα POS, τόσο για την προμήθειά τους όσο και για τη συντήρηση και αναβάθμισή τους, την ίδια ώρα που οι πάροχοι των POS κερδίζουν, βάσει των ποσοστών, από κάθε συναλλαγή. 
Όσον αφορά το πλαίσιο των επιβαλλόμενων κυρώσεων στους παρόχους ηλεκτρονικών υπηρεσιών φορολογικών μηχανών και ERP, παρατηρούμε την έμμεση πλην σαφή επιβάρυνση και των επιχειρήσεων που λαμβάνουν αναγκαστικά τις υπηρεσίες τους - και το τονίζω το αναγκαστικά - άνευ δικής τους ευθύνης. Ειδικότερα αν ανακληθούν οι άδειες καταλληλότητας φορολογικών ηλεκτρονικών μηχανισμών που δεν είναι συμβατές με τερματικά FTP POS,  για τα οποία έχει υποβληθεί δήλωση συμμόρφωσης και αν οι επιχειρήσεις που διαθέτουν εμπορικά λογιστικά προγράμματα διαχείρισης, τα γνωστά ERP, δεν έχουν διασφαλίσει τη δυνατότητα διασύνδεσης των προγραμμάτων τους με φορολογικές ηλεκτρονικές μηχανές και τύπους τερματικών FTP POS,  για τα οποία έχουν εκδοθεί δηλώσεις συμμόρφωσης,  χωρίς επουδενί να ευθύνονται οι επιχειρήσεις που λαμβάνουν τις ανωτέρω υπηρεσίες, τα παραστατικά πωλήσεων που εκδίδουν μέσω ηλεκτρονικής τιμολόγησης ή μέσω της φορολογικής μηχανής που διασυνδέονται με ERP δεν θα πληρούν τις προβλεπόμενες απαιτήσεις  διασύνδεσης. Θα θεωρούνται ότι εκδόθηκαν από μη εγκεκριμένο ή μη αδειοδοτημένο πάροχο ηλεκτρονικής τιμολόγησης,  με αποτέλεσμα ουσιαστικά οι επιχειρήσεις χρήστες αυτών των υπηρεσιών που λαμβάνουν να παρανομούν χωρίς να το γνωρίζουν. 
Επίσης, οι επιχειρήσεις που λαμβάνουν υπηρεσίες από παρόχους υπηρεσιών εγκατάστασης και τεχνικής υποστήριξης εμπορικού ή λογιστικού προγράμματος ERP,  οι οποίοι δεν προέβησαν εγκαίρως στις διαδικασίες αναβάθμισης και διασύνδεσης με τα τερματικά καταλήγουν αυτόματα με κατοχή και χρήση παράνομου λογισμικού, υποχρεούνται  να το αντικαταστήσουν με νέο λογισμικό ERP. Και εδώ θα πρέπει να πούμε ότι εκτός από το κόστος το χρηματικό υπάρχει και ένα κόστος σε χρόνο. Δεν είναι εύκολη η  μετάβαση από ένα πρόγραμμα σε ένα άλλο. 
Επιπλέον οι επιχειρήσεις χρήστες των POS απειλούνται με πρόστιμα και θεωρούνται ότι εκδίδουν παράνομα παραστατικά σε περίπτωση που ο πάροχος POS και λοιπών μηχανημάτων και λογισμικών δεν συμμορφώνονται με τις απαιτήσεις λειτουργίας και διασύνδεσης με τις ΑΑΔΕ. Εδώ θα πρέπει να γίνει από την ΑΑΔΕ, από το Υπουργείο Οικονομικών, μια γνωστοποίηση ποιοι είναι εγκεκριμένοι. Θα πρέπει να τους το γνωρίζουμε από πριν για να μην πέφτουν θύματα τέτοιων απατεώνων. 
Παρατηρούμε, λοιπόν, την έλλειψη οιασδήποτε πρόνοιας για τις επιχειρήσεις χρήστες των ανωτέρω μηχανισμών που απειλούνται με κυρώσεις την ώρα που δεν φέρουν καμία ευθύνη και αναγκάζονται ουσιαστικά από τη φορολογική διοίκηση να χρησιμοποιούν αυτούς τους μηχανισμούς. Θα έπρεπε να προβλέπεται ότι τουλάχιστον η ΑΑΔΕ οφείλει να ενημερώσει -αυτό που σας είπα και νωρίτερα- άμεσα και προσωποποιημένα -έχει τη δυνατότητα πια-  σε επιχειρήσεις χρήστες σε περίπτωση διαπίστωσης παρατυπιών από τους παρόχους υπηρεσιών παροχής και υποστήριξης φορολογικών ηλεκτρονικών μηχανισμών ERP και POS  και να ορίζεται ρητά ότι οι χρήστες δεν φέρουν καμία ευθύνη και δεν απειλούνται με καμία κύρωση.
Στο σημείο αυτό θα μου επιτρέψετε,  κύριε Υπουργέ,  να σας πω ότι τα πρόστιμα είναι εξοντωτικά και τα πρόστιμα αυτά είναι εξοντωτικά ειδικά για τις μικρές επιχειρήσεις, οι οποίες είναι το μεγαλύτερο μέρος του συνόλου των επιχειρήσεων στη χώρα. 
Επίσης, θα ήθελα να αναφερθώ και σε κάτι άλλο, σε αυτό που σας είπα και νωρίτερα  για την κακή νομοθετική πρακτική. Την Παρασκευή που μας πέρασε βγήκε μια εγκύκλιος και ήρθε σε όλους εμάς τους φοροτεχνικούς, σε  όλες τις επιχειρήσεις. Είναι η Ε/210/16 Φεβρουαρίου 2024 η οποία τι λέει; Γιατί μιλάμε για κακή νομοθετική πρακτική και για το πώς θα  εφαρμόσει ο κόσμος και πώς θα εμπεδώσει τη φορολογική συνείδηση. Μέχρι τώρα τι ξέραμε; Όταν κόβεται ένα παραστατικό από έναν επιτηδευματία σε έναν άλλον εκδίδεται το τιμολόγιο και πληρώνεται με τον τρόπο τον οποίο ορίζει, είτε παλαιότερα ο κώδικας βιβλίων και στοιχείων είτε τώρα ο κώδικας φορολογικών διαδικασιών. Τι έρχεται και λέει η ΑΑΔΕ; Εάν μεταξύ δύο επιτηδευματιών η πληρωμή γίνει με POS,  θα πρέπει, ακούστε, να κοπεί απόδειξη λιανικής, να κοπεί πιστωτικό λιανικής,  να κοπεί μετά τιμολόγιο  πώλησης, να περαστεί αυτό στο POS και να διαβιβαστούν όλα αυτά στο my DATA.  Αυτό προκύπτει από την εγκύκλιο της Ανεξάρτητης αρχής Δημοσίων Εσόδων. Αυτά είναι τρελά πράγματα. Και ο κύριος Πρόεδρος, ο οποίος έχει εμπειρία στα φορολογικά,  μπορεί να σας το διαβεβαιώσει ότι αυτά δεν τα είχαμε δει ποτέ στο παρελθόν. Σας παρακαλώ επιληφθείτε.

	Με τις διατάξεις του Κεφαλαίου 5 του Μέρους Δ’ εισάγονται ρυθμίσεις σχετικά με την επάρκεια ενεργειακού εφοδιασμού των μη διασυνδεδεμένων νησιών και της Κρήτης,  κατά τη μεταβατική περίοδο έως την ολοκλήρωση της διασύνδεσής τους με το ηπειρωτικό σύστημα. Ειδικότερα, καθορίζεται η σχετική διαδικασία για τη χορήγηση από τη Ρ.Α.Α.Ε.Υ., άδειας παραγωγής ηλεκτρικής ενέργειας από συμβατικά καύσιμα σε παραγωγούς και στην Κρήτη που λειτουργούν ως σταθμός αυτού του είδους, μέσω σύναψης σχετικής σύμβασης ή τροποποίηση υφιστάμενης σύμβασης, με επέκταση του υφιστάμενου δυναμικού ή με  εγκατάσταση νέου, στην οποία καθορίζονται και η παροχή αποζημίωσης στον κάτοχό της, κατά τα ανωτέρω αδείας, με την εν λόγω αποζημίωση να καλύπτει το πλήρες κόστος του πρόσθετου δυναμικού και καταβάλλεται μέσω του μηχανισμού υπηρεσιών κοινής ωφέλειας, με κοινοποίηση στην Ευρωπαϊκή Επιτροπή. Ενώ σε περίπτωση που δεν επαρκούν τα διαθέσιμα κεφάλαια του ειδικού διαχειριστικού λογαριασμού ΥΚΩ που τηρεί ο ΔΕΔΔΗΕ, η απόδοση της οφειλόμενης αποζημίωσης στον κάτοχο της άδειας παραγωγής, καλύπτεται από το Ταμείο Ενεργειακής Μετάβασης, με αντίστοιχη πίστωση, ως εισροή του ειδικού διαχειριστικού λογαριασμού ΥΚΩ. 
Περαιτέρω, ρυθμίζονται θέματα σχετικά με την εγκατάσταση πρόσθετου δυναμικού στην Κρήτη και εισάγονται τροποποιήσεις στο καθεστώς που διέπει τη μεταφορά, εγκατάσταση και λειτουργία μονάδων παραγωγής ηλεκτρικής ενέργειας στην Κρήτη, με ανάλογη εφαρμογή, μέσω επέκτασης ισχύος των ρυθμίσεων και στα μη διασυνδεδεμένα νησιά εν γένει, προκειμένου να διασφαλίζεται η ενεργειακή επάρκειά τους, μέχρι την ολοκλήρωση των διασυνδέσεων τους με το ηπειρωτικό σύστημα. 
Η ενεργειακή θωράκιση των νησιών μας, είναι ένα μείζον ζήτημα που εξελίσσεται με πολύ αργούς ρυθμούς, με αποτέλεσμα να συναντώνται συχνές διακοπές ηλεκτροδότησης, με σοβαρές συνέπειες και ζημίες για τους κατοίκους και τις επιχειρήσεις τους. Οι ρυθμίσεις του κεφαλαίου κρίνονται ανεπαρκείς και προφανώς, προς το συμφέρον των παραγωγών ηλεκτρικής ενέργειας, με ενίσχυση της παραγωγής τους και πλήρη αποζημίωση του συνολικού κόστους του πρόσθετου δυναμικού, που περιλαμβάνει, ιδίως, κόστος ενοικίασης, αγοράς, μεταφοράς, εγκατάστασης μονάδων, συντήρησης και τήρησης αποθεμάτων ασφαλείας, καθώς και το μεταβλητό κόστος που περιλαμβάνει, ιδίως το κόστος καυσίμων και εκπομπών διοξειδίου του άνθρακα, του αδειοδοτημένου δυναμικού για την περίοδο της σύμβασης, με τον χρόνο απόσβεσης που λαμβάνεται υπόψη και μεθοδολογία αποζημίωσης του πρόσθετου δυναμικού παραγωγής, να ορίζεται στα 10 έτη. 
Οι Έλληνες πολίτες θα κληθούν να πληρώσουν, δεδομένου ότι καταβάλλονται μέσω του μηχανισμού Υπηρεσιών Κοινής Ωφέλειας που εντάσσονται στις αποκαλούμενες ρυθμιζόμενες χρεώσεις και τις οποίες καταβάλλουν όλοι οι καταναλωτές ηλεκτρικής ενέργειας. Δεν μπορούμε, παρά να ανησυχούμε εύλογα, ότι έρχονται αυξήσεις στις ρυθμιζόμενες χρεώσεις.
Τέλος, οι ρυθμίσεις του Κεφαλαίου ΣΤ’ προβλέπουν τη δυνατότητα του ελληνικού δημοσίου να μεταβιβάζει κατά πλήρη κυριότητα και χωρίς αντάλλαγμα σε ανώνυμες εταιρείες - Οργανισμός Αστικών Συγκοινωνιών Αθηνών ΟΑΣΑ Α.Ε και Οργανισμός Συγκοινωνιακού Έργου Θεσσαλονίκης - τροχαίο υλικό και τα παρελκόμενα αυτού, που έχει αποκτήσει δυνάμει συμβάσεων προμήθειας, σύμφωνα με το άρθρο 33 του 4647/2019, αποκλειστικά για το μνημονευόμενο σκοπό και την κατοχή και χρήση του προαναφερόμενου τροχαίου υλικού στον ΟΑΣΘ, κατά το διάστημα της προσωρινής ανάθεσης σε αυτόν, του συγκοινωνιακού έργου της περιφερειακής ενότητας Θεσσαλονίκης, διατηρώντας, παράλληλα, την κυριότητα αυτού. 
Είναι απαραίτητο να διευκρινιστεί ποιο τροχαίο υλικό και τα παρελκόμενα αυτού εννοεί η διάταξη και ποιος είναι ο ρόλος των ιδιωτικών εταιρειών που διενεργούν τους ελέγχους για τη συντήρηση του ανωτέρου υλικού.
Περισσότερα θα πούμε στην 3η συνεδρίαση, όταν θα μιλήσουμε και κατ’ άρθρο.
Σας ευχαριστώ κύριε Πρόεδρε.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):  Κι εμείς σας ευχαριστούμε κύριε Φωτόπουλε.
 Το λόγο έχει η Ειδική Αγορήτρια της Κ.Ο. «Νέα Αριστερά», η κυρία Θεοπίστη Πέρκα.
Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καραγκούνης Κωνσταντίνος (Κώστας), Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Υψηλάντης Βασίλειος, Αντωνίου Μαρία, Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Τραγάκης Ιωάννης, Τσιάρας Κωνσταντίνος, Γεροβασίλη Όλγα, Γιαννούλης Χρήστος, Καραμέρος Γεώργιος, Κόκκαλης Βασίλειος, Κοντοτόλη Μαρίνα, Μάλαμα Κυριακή, Μαμουλάκης Χαράλαμπος (Χάρης), Ζαμάρας Μιλτιάδης, Σαρακιώτης Ιωάννης, Αποστολάκη Ελένη-Μαρία (Μιλένα), Βατσινά Ελένη, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Παπαναστάσης Νικόλαος, Μανωλάκου Διαμάντω, Στολτίδης Λεωνίδας, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Κόντης Ιωάννης, Χαλκιάς Αθανάσιος, Πέρκα Θεοπίστη, Βορύλλας Ανδρέας, Νατσιός Δημήτριος, Καζαμίας Αλέξανδρος και Κεφαλά Γεωργία.

ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «Νέα Αριστερά») : Ευχαριστώ κύριε Πρόεδρε.
Ξεκινάω με το γνωστό, ότι πάλι είναι προσχηματική η διαβούλευση, με την έννοια, ότι δεν έχει ενσωματωθεί σχεδόν τίποτα από τις παρατηρήσεις - προτάσεις που κατατέθηκαν, τα 32 άρθρα έγιναν 56 και περιμένουμε να δούμε τι αριθμός τροπολογιών θα κατατεθεί, πόσα άρθρα κτλ..
 Πάμε, όμως, στον αιγιαλό. Ο αιγιαλός είναι ένα βαρύ νομοσχέδιο. Ήμουν Γενική Γραμματέας Δημόσιας Περιουσίας του Υπουργείου Οικονομικών και γνωρίζω το θέμα πάρα πολύ καλά. Οφείλω να πω ότι, επί της δικής μου θητείας, η Γενική Γραμματεία Δημόσιας Περιουσίας υλοποίησε για πρώτη φορά πιλοτικά, διεξαγωγή ηλεκτρονικών δημοπρασιών για την παραχώρηση απλής χρήσης αιγιαλού, με στόχο τον εκσυγχρονισμό, τη διαφάνεια της διαδικασίας και την αύξηση των εσόδων του δημοσίου. Επίσης, σε συνεργασία με τη Σχολή Αγρονόμων - Τοπογράφων του Εθνικού Μετσόβιου Πολυτεχνείου, επεξεργαστήκαμε μια πρόταση για τη διαμόρφωση και λειτουργία ενός ηλεκτρονικού συστήματος διαχείρισης των παραχωρούμενων για απλή χρήση θέσεων του αιγιαλού σε όλη την επικράτεια, με σκοπό η ανάπτυξη του συστήματος αυτού, να είναι επωφελέστερη για το δημόσιο, όσον αφορά τη διαχείριση των αιγιαλών, την εξυπηρέτηση των πολιτών και την παράλληλη μείωση του διοικητικού φόρτου των υπηρεσιών του δημοσίου. Τα λέω όλα αυτά και μάλιστα, θα συνεχίσω μία αναφορά στο παρελθόν, γιατί είναι ένα από τα προβλήματα που είναι διαχρονικά μαζεμένα σε αυτές τις υπηρεσίες και σε αυτό το κομμάτι. 
Αυτό που συνέβη, λοιπόν, στο παρελθόν, το οποίο το άφησαν να συμβεί οι κυβερνήσεις της Νέας Δημοκρατίας και του ΠΑΣΟΚ, ήταν ότι το θεσμικό πλαίσιο δεν προέβλεπε ότι για οποιοδήποτε έργο από τα επιτρεπόμενα στον αιγιαλό, όποιος φορέας κι αν τα εκτελούσε, έπρεπε να ληφθεί η άδεια του Υπουργείου Οικονομικών. Έτσι κατασκευάστηκαν δρόμοι, ακόμη και εθνικές οδοί, από δημόσιο ή νομαρχίες ή δήμους, δηλαδή, από δημόσιους φορείς, επί του αιγιαλού, χωρίς την άδεια του αρμόδιου Υπουργείου Οικονομικών και της κατά τόπου αρμόδιας Κτηματικής, για τα οποία όταν απαιτήθηκε η επισκευή τους, δεν μπορούσαν να επισκευαστούν, αφού για το Υπουργείο Οικονομικών, οι δρόμοι και όλα αυτά τα έργα, ήταν αυθαίρετα.
Το ίδιο ίσχυε για τα λιμενικά και άλλα έργα, προβλήτες κ.λπ., που είχαν κατασκευάσει ιδιώτες, όπως βιομηχανικές και μεταλλευτικές επιχειρήσεις, με βάση παλαιότερους, της δεκαετίας του ‘50 και του ’60, αναπτυξιακούς νόμους, οι οποίοι δεν προέβλεπαν παραχώρηση του αιγιαλού από το Υπουργείο Οικονομικών. Όταν, όμως, τα έργα αυτά χρειάζονταν επισκευή ή ανανέωση της παραχώρησης, δεν μπορούσαν να την λάβουν, γιατί ήταν αυθαίρετα. Επιπλέον, συγχρόνως, επιβάλλονταν από τις αρμόδιες Κτηματικές Υπηρεσίες, αποζημιώσεις αυθαίρετης χρήσης δεκάδων ή εκατοντάδων χιλιάδων ευρώ. Τα προβλήματα, αυτά, λοιπόν, επιλύθηκαν με την τροποποίηση, δυνάμει του νόμου 4607/2019, του νόμου 2971/2001. 
Τα λέω όλα αυτά, για να πω ότι, ο αιγιαλός είναι βαρύ νομοσχέδιο και απαιτεί διαβούλευση με όλα τα συναρμόδια υπουργεία και φορείς, για μεγάλο χρονικό διάστημα, ώστε να καλυφθούν όλες οι σχετικές περιπτώσεις. Το συγκεκριμένο σχέδιο νόμου συντάχθηκε μέσα σε ελάχιστο χρονικό διάστημα τριών - τεσσάρων μηνών, εξαιρετικά μικρό για ένα τόσο σημαντικό νομοσχέδιο. Και, επίσης- προφανώς, έχει ξανακουστεί - πρόκειται για κακή νομοθέτηση, αφού δεν υπάρχει κατάλογος των καταργούμενων διατάξεων του νόμου 2971. Στην πραγματικότητα, αυτός ο νόμος διατηρείται, γενικά, τροποποιούμενος. Δεν είναι, όμως, σαφές, ποιες διατάξεις του τροποποιούνται, από τη στιγμή, που δεν υπάρχει καμία αναφορά στα τροποποιούμενα άρθρα. Έχουμε, λοιπόν, πολυνομία, αντί για κωδικοποίηση, με αποτέλεσμα, να γίνεται όλο και πιο δυσνόητο και ακατανόητο το νομικό πλαίσιο που διέπει τον αιγιαλό και την παραλία. 
Στο σημείο αυτό, θα σημειώσω ότι η Κυβέρνηση και το Υπουργείο τροποποιούν συνεχώς τον ν. 2971, για εξυπηρέτηση διαφόρων ιδιωτικών και τοπικών συμφερόντων. Και είναι χαρακτηριστικό, ότι μόνο για το 2023 είχαμε 10 τροποποιήσεις, να μην τις αναφέρω όλες. Το σχέδιο νόμου καταργεί όλες τις αλλαγές που είχε επιφέρει ο νόμος 4607/2019, στους ορισμούς για την ενίσχυση του κοινόχρηστου χαρακτήρα του αιγιαλού και της παραλίας και την ευθύνη προστασίας τους από το δημόσιο. 
Κύριε Υπουργέ, επειδή ρωτήσατε πριν, πού καταργείτε τα 30 μέτρα, θα σας απαντήσω, στον ορισμό της παραλίας, όπου αναφέρετε ανώτατο όριο τα 50 και κατώτερο όριο δεν αναφέρετε. Οπότε, τα οριζόμενα στο σκοπό του νομοσχεδίου είναι, μάλλον, παραπλανητικά, όπως και οι προγενέστερες δηλώσεις του Υπουργού. Η έλλειψη συνεκτικού σχεδίου δράσης για τη βαριά βιομηχανία της χώρας, τον Τουρισμό, οδηγεί την Κυβέρνηση σε εκπτώσεις που επηρεάζουν την κοινοχρησία του αιγιαλού και την πρόσβαση των πολιτών σε αυτό. 
Επισημαίνουμε ότι ο αιγιαλός είναι κοινό αγαθό, που τυγχάνει συνταγματικής προστασίας. Καμία ρύθμιση, η οποία διευκολύνει την υπερεκμετάλλευση του ή διαβρώνει τα χαρακτηριστικά του, δεν μπορεί να γίνει αποδεκτή από εμάς. Η Κυβέρνηση της Νέας Δημοκρατίας την περίοδο 2019 – 2023, με φόντο την πανδημία, εισήγαγε πλήθος διατάξεων για τον αιγιαλό. Επανέφερε τα τετραγωνικά της παραχώρησης σε 500 τ.μ. από 300 τ.μ.. Κατάργησε, επίσης, το μέγιστο αυτό εμβαδόν για τα ξενοδοχεία, στα οποία, τελικά, μπορεί να παραχωρείται ολόκληρος ο αιγιαλός που βρίσκεται μπροστά από το ακίνητό τους. Αυξήθηκε, παράλληλα, το ποσοστό παραχωρήσεων στο 50% του συνολικού εμβαδού του αιγιαλού. Τέλος, η διάταξη για αύξηση από 300 τ.μ. σε 500 τ.μ., όσο και η διάταξη για την επαναφορά του παλιού αιγιαλού στην ιδιωτική περιουσία του δημοσίου, αλλά και η κατάργηση του ελάχιστου πλάτους της παραλίας από 30 μέτρα, δεν αφήνουν κανένα περιθώριο για τις προθέσεις της Κυβέρνησης.

Από το 2019, υπογραμμίσαμε ότι το μοντέλο ανάπτυξης που προσδοκά η κυβέρνηση της Νέας Δημοκρατίας είναι το χιλιοφορεμένο μοτίβο, δηλαδή Τουρισμός, Ακίνητα, Οικοδομή. Το ζήτημα των ελεύθερων χώρων δέχεται τεράστιο πλήγμα από την κυβέρνηση αυτή, ήδη από την προηγούμενη τετραετία. Το δείγμα του αιγιαλού δεν είναι μικρό, είναι συμπληρωματικό της αντίληψης, υπέρ της εκμετάλλευσης. Έχουμε σοβαρή πολιτική διαφωνία στα ζητήματα των ελεύθερων χώρων και της πρόσβασης των πολιτών, στα δημόσια αγαθά καθώς αυτό είναι γνωστό. Ξέρουμε πολύ καλά, άλλωστε το ξέρετε και εσείς ότι η ελεύθερη πρόσβαση στον αιγιαλό παρεμποδίζεται και δεν εξασφαλίζεται αρκετά ή καθόλου από τους παραχωρησιούχους. Επομένως, είναι επιτακτική ανάγκη αλλά και ευθύνη της πολιτείας να οριστεί  ο τρόπος, ώστε να διασφαλίζεται η ελεύθερη πρόσβαση σε παραλίες, και σε αιγιαλούς. Η μεταφορά δε των αρμοδιοτήτων που προβλέπει το νομοσχέδιο από την τοπική αυτοδιοίκηση, στο δημόσιο και την ΕΤΑΔ, θα μπορούσε να θεωρηθεί ότι λειτουργεί ενισχυτικά στην προάσπιση του κοινόχρηστου χαρακτήρα του αιγιαλού και της παραλίας. Αλλά, δεν είναι όμως έτσι γιατί οι αντίστοιχες κτηματικές υπηρεσίες του Υπουργείου Οικονομικών και  οι ΕΤΑΔ είναι ΥΠΟ στελεχωμένες και εξ αυτού πιο αργοκίνητες. Όχι, ότι  οι δήμοι βεβαίως έχουν προσωπικό, αλλά γενικώς το δημόσιο συρρικνώνεται σε όλα τα Υπουργεία και σε όλες τις μορφές.
 	Το δεύτερο, φαίνεται ότι στοχεύει να περιορίσει τις επιτυχίες του «κινήματος της πετσέτας» όπως υποτιμητικά ονομάστηκε το κίνημα για την προάσπιση της δημόσιας χρήσης της παραλίας, απέναντι στις τοπικές δημοτικές αρχές. Εγώ, θα αναφέρω ένα παράδειγμα. Έχουμε την Ρόδο και την Κω που παρά την τεράστια, αλλά και έντονη τουριστική τους ανάπτυξη, έως σήμερα έχουν διασώσει τις μεγάλες παραλίες όχι μόνο σε μήκος αλλά και σε πλάτος. Αυτό, οφείλεται σε μία ρύθμιση που ανάγεται στην εποχή της ιταλικής κατοχής των Δωδεκανήσων. Τώρα, το Υπουργείο Εθνικής Οικονομίας και Οικονομικών έρχεται με μια ρύθμιση για την κατάργηση αυτής της πρόβλεψης. Την πρόβλεψη την ευνοϊκή αποφασίζοντας ότι το υπόλοιπο θα περιέλθει από το πλάτος της παραλίας στην ιδιωτική περιουσία του δημοσίου, δηλαδή θα μπορεί να δοθεί προς αξιοποίηση. Συγχρόνως, αυτή η ρύθμιση τινάζει στον αέρα  τα εκατοντάδες πρωτόκολλα κατεδάφισης αυθαιρέτων, καθώς μόνο στη Ρόδο είναι πάνω από 400 σε αιγιαλούς και παραλίες.
 Ένα μεγάλο μέρος αυτών θα μπορέσει όχι μόνο να εξασφαλίσει «πολυετή ασυλία» μέχρι να πραγματοποιηθούν εκ νέου αυτοψίες, να συνταχθούν πρωτόκολλα, να τελεσιδικήσουν, αλλά και να νομιμοποιήσουν τις αυθαιρεσίες τους εφόσον βέβαια δε βρίσκονται εκτός ορίων αιγιαλού και παραλίας. Οχτώ περιβαλλοντικές οργανώσεις εστιάζουν σε ρύθμιση με την οποία καταργείται το ελάχιστο πλάτος της παραλίας, υποστηρίζοντας ότι τη ρύθμιση αυτή δίνει σήμα σε πράξεις οριοθέτησης της παραλίας που να επιτρέπεται η δόμηση κυριολεκτικά πάνω στο κύμα. Συνεχίζω, για πολλοστή φορά κύριε Υπουργέ δεν μπορεί να τροποποιείται ο ν. σε 29/71 για τον αιγιαλό και την παραλία και να μην έχει κυρωθεί στη χώρα μας το πρωτόκολλο για την ολοκληρωμένη διαχείριση της παράκτιας ζώνης στη σύμβαση της Βαρκελώνης, για την προστασία της μεσογείου. Η Ελλάδα, είναι η μόνη χώρα μέλος της Ευρώπης που ενώ το έχει υπογράψει από το 2008, δεν έχει προχωρήσει στην εφαρμογή του. Από το νομοσχέδιο όμως λείπουν και αγνοούνται οι επιταγές της οδηγίας για το πλαίσιο  για την θαλάσσια στρατηγική που λαμβάνει μέτρα για την προστασία του θαλάσσιου περιβάλλοντος. Μόνο με μια αναφορά για την προστασία, χωρίς θεσμοθετημένες οδηγίες δεν εξασφαλίζεται.
 Κάτι ακόμα κύριε Υπουργέ, σας διέφυγε ότι τελούμαι υπό κλιματική κρίση;
 Διότι στο νομοσχέδιο που μας φέρνετε, δεν λαμβάνονται πουθενά υπόψιν οι επιπτώσεις της κλιματικής αλλαγής για την προστασία της παράκτιας ζώνης παρόλο που σε μια  σειρά ερευνών έδειξαν ότι ένα μεγάλο μέρος της ελληνικής ακτογραμμής είναι εκτεθειμένο στη διάβρωση. Ομοίως, δεν λαμβάνονται υπόψη πλημμυρικοί, σεισμικοί ακόμη και τεχνολογική κίνδυνοι. Για όλους αυτούς τους κινδύνους στο πρωτόκολλο που προανέφερα, απαιτείται εκτίμηση επιπτώσεων και μέτρα πρόληψης μετριασμού και προσαρμογής.
 Αλλά αναρωτιέμαι πραγματικά, τα αρμόδια Υπουργεία, το ΥΠΕΝ δεν θεωρούν ότι η κλιματική κρίση επηρεάζει την ακτογραμμή ή πιστεύουν ότι οι επιπτώσεις θα είναι διαχειρίσιμες και θα έλθουν εκ των υστέρων να τα θεραπεύσουν;
 Υπάρχει «ad hoc κατηγορία της απάτης» στις παραλίες που κατακερματίζει ουσιαστικά το δίκτυο «NATURA 2000». Η δυνατότητα θέσπισης, απαγορεύσεων, περιορισμών δεν συνιστούν προστασία.
 Αλήθεια, τι λέει το ΥΠΕΝ και το αρμόδιο Υπουργείο για όλα αυτά; 
Το γεγονός ότι ακόμη δεν έχει προχωρήσει στην έκδοση των προεδρικών διαταγμάτων και των σχεδίων διαχείρισης που συνιστούν την συμμόρφωση της χώρας με τις οδηγίες για τη φύση  καθώς και την απόφαση του δικαστηρίου της Ευρώπης C849 του 2018 που απαντά σε αυτό το ερώτημα. Αλλά και στο άλλο της καταψήφισης στο Ευρωπαϊκό Κοινοβούλιο του ψηφίσματος για την προστασία της φύσης από τους ευρωβουλευτές σας. Θα αναφερθούμε ειδικότερα στις επόμενες επιτροπές. Σε κάθε περίπτωση το μόνο που δεν μπορεί να αμφισβητηθεί ποτέ είναι το καθεστώς στην «κοινή χρήση» για τις περιβαλλοντικές δεσμεύσεις της χώρας.
 Θέλω, να κάνω μια μικρή αναφορά στα Ενεργειακά Άρθρα.
 Η εν λόγω νομοθετική ρύθμιση περιγράφει ένα πλαίσιο που θα διέπει, είτε την επέκταση του υφιστάμενου δυναμικού παραγωγής, είτε την εγκατάσταση νέου δυναμικού με συμβατικές μονάδες ορυκτών καυσίμων σε μη διασυνδεδεμένα νησιά. Κατά τη μεταβατική περίοδο που θα διαρκέσει μέχρι την ολοκλήρωση της διασύνδεσης τους με το ηπειρωτικό σύστημα. Κατά βάση όμως η εν λόγω ρύθμιση, αφορά ένα κλειδωμένο «DEAL» μεταξύ της δημόσιας ΔΕΗ και της ΓΕΚ ΤΕΡΝΑ για την εξαγορά της μονάδας ΗΡΩΝ 1 καθώς και τη μεταφορά της στην Κρήτη για να καλύψει τυχόν ελλείμματα ισχύος την καλοκαιρινή περίοδο όπως διαβάζουμε στον ενεργειακό τύπο από τις 18 Ιανουαρίου. Ως μεταβατική εννοείται η περίοδος μέχρι την ολοκλήρωση της ηλεκτρικής διασύνδεσης της Κρήτης με την Αττική.
 Εδώ, τίθενται πολλά ερωτήματα.
 Πρώτον, το κόστος.
 Πόσο θα κοστίσει η κοινωνικοποίηση του κόστους στους καταναλωτές. Προβλέπει ότι το κόστος θα καλυφθεί μέσω των υπηρεσιών κοινής ωφέλειας ΥΚΩ που πληρώνουν στους λογαριασμούς ρεύματος, για το έξτρα κόστος ηλεκτροπαραγωγής των μη διασυνδεδεμένων νησιών και το κοινωνικό οικογενειακό τιμολόγιο και αν δεν είναι αρκετά, από το ταμείο Ενεργειακής Μετάβασης. Ο λογαριασμός των ΥΚΩ αυτή τη στιγμή έχει έλλειμμα 400 εκατ. ευρώ γιατί έχουν πάει σε επιδοτήσεις λογαριασμών ρεύματος. Επομένως, είναι ένα ερώτημα σοβαρό πόσο θα μας στοιχίσει αυτό το «DEAL».
 Ο ρόλος της ΔΕΗ. 
Πρέπει, να υπάρχουν δικλείδες ασφαλείας ώστε να μην αποτελέσει άλλη μια αφορμή για κερδοσκοπία κάποιων εταιρειών στον κλάδο της ενέργειας συμπεριλαμβανομένης και της πρώην κατά πλειοψηφία δημόσιας ΔΕΗ.
 Τρίτον, αυτό αφορά τα Περιβαλλοντικά.
 Θα πληρώνουμε, θα επιδοτούμαι ορυκτά καύσιμα μέχρι το 2034;
 Η χώρα έχει δεσμεύσεις. Η διάταξη αναφέρει ότι ο χρόνος απόσβεσης του πλήρους κόστους, του πρόσθετου αυτού δυναμικού και συγκεκριμένα το κόστος ενοικίασης αγοράς, μεταφοράς, εγκατάστασης μονάδων συντήρησης, και τήρησης αποθέματος ασφαλείας, το μεταβλητό κόστος περιλαμβάνει το κόστος καυσίμων και εκπομπών διοξειδίου του άνθρακα. Αυτό γίνεται μια δεκαετία. Δεν είναι σαφές αν η κυβέρνηση έχει λάβει έγκριση από την ΚΟΜΙΣΙΟΝ για κρατικές ενισχύσεις ή όχι. Μια παρόμοια παράλειψη είχε δημιουργήσει ένα «αλαλούμ» και κλείνω με αυτό.
 Η καθυστέρηση ολοκλήρωσης της διασύνδεσης της Κρήτης …… ο ΑΔΜΗΕ ζητά διαρκώς παρατάσεις γι’ αυτό το έργο. Είναι γεγονός ότι πρόκειται για ένα τεχνικά σύνθετο και δύσκολο έργο, αλλά και πάλι οι διαρκείς παρατάσεις, είναι προβληματικές. Τελευταία, εμφανίστηκαν δημοσιεύματα για τη δολιοφθορά που κατέστρεψε το όχημα που χρησιμοποιείται για την υπογειοποίηση των καλωδίων. Αναφέρεται ότι το περιστατικό διερευνάται από την αστυνομική αρχή αφήνεται όμως και το υπονοούμενο ότι κάποιοι έχουν οικονομικά συμφέροντα και δεν θέλουν τη διασύνδεση.
 Άρα, δεν θα έχουν οικονομικό όφελος οι συμβαλλόμενοι με τη σύμβαση που θα κληθούν να καλύψουν το έλλειμμα ισχύος που θα υφίσταται στην Κρήτη λόγω της μη διασύνδεσης της με την Αττική;
 Ο ΑΔΜΗΕ δεν μπορεί να μείνει γενικά στο απυρόβλητο γι’ αυτή την καθυστέρηση, ούτε βέβαια και το ΥΠΕΝ. 
Ευχαριστώ, πολύ κύριε Πρόεδρε.
 Στις επιτροπές θα αναφερθούμε σε πολύ περισσότερα.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Εμείς, σας ευχαριστούμε κυρία Πέρκα.
Να αναγνώσω λίγο τους φορείς που θα προσκληθούν για αύριο.
 Την ΚΕΔΕ Κεντρική Ένωση Δήμων Ελλάδος, το Τεχνικό Επιμελητήριο Ελλάδας, το Σύνδεσμο Ελληνικών Τουριστικών Επιχειρήσεων, το Ξενοδοχειακό Επιμελητήριο Ελλάδας, την Ελληνική Εταιρεία Περιβάλλοντος και Πολιτισμού, την Ελληνική Ιστιοπλοϊκή Ομοσπονδία, την Ομοσπονδία Ενώσεων Νοσοκομειακών Γιατρών Ελλάδας, τον Αρχέλων Σύλλογος για την Προστασία της Θαλάσσιας Χελώνας, την Ελληνική Εταιρεία Προστασίας της φύσης, τον ΑΔΜΗΕ Ανεξάρτητο Διαχειριστή Μεταφοράς Ηλεκτρικής Ενέργειας, η Ρυθμιστική Αρχή Αποβλήτων Ενέργειας και Υδάτων.


Την WWF Hellas, την ΠΟΕΔΟΥ Πανελλήνια Ομοσπονδία Εργαζομένων Δημοσίων Οικονομικών Υπηρεσιών, MEDASSET Μεσογειακός Σύνδεσμος για τη Σωτηρία των Θαλάσσιων Χελωνών, Το Οικονομικό Επιμελητήριο Ελλάδος, ΣΕΠΕ Σύνδεσμος Επιχειρήσεων Πληροφορικής και Επικοινωνιών Ελλάδος, την ΠΟΦΕΕ Πανελλήνια Ομοσπονδία Φοροτεχνικών Ελευθέρων Επαγγελματιών, την Κίνηση Πολιτών Πάρου για ελεύθερες παραλίες, την Ανώτατη Συνομοσπονδία Πολυτέκνων Ελλάδος και την Εταιρεία Ακινήτων του Δημοσίου ΕΤΑΔ Α.Ε.. 
ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»): Κύριε Πρόεδρε, συγγνώμη. Τη ΓΣΕΒΕΕ ή την ΠΟΑΣΕ πρέπει να τη πούμε.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Επειδή καλέσαμε 21 φορείς με ανώτατο αριθμό και από την πλευρά του ΠΑΣΟΚ- επειδή αναφέρεστε σε εσάς- ικανοποιήσαμε τους περισσότερους. Οι φορείς που έχετε εισηγηθεί να προσκληθούν είναι 47, καταλαβαίνετε ότι δεν μπορεί να έρθουν όλοι. Μπορέσαμε και βρήκαμε κοινούς και καλέσαμε αυτούς που εκπροσωπούν τους περισσότερους.
ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»):  Κύριε Πρόεδρε, συγγνώμη. Εγώ σπάνια παρεμβαίνω σε τέτοια θέματα αλλά υπάρχει το εξής. Αφήνουμε την ΟΕΓΕ, τον ΑΔΜΗΗΕ και τη ΡΑΕΙ, ευχαριστώ πολύ που έγινε δεκτή η επισήμανση και καλούνται, έχουμε μία ομάδα ολόκληρη που έχει σχέση με το περιβαλλοντικό πολεοδομικό κομμάτι του ΣΕΠΟΦ, του ΤΕΕ  και μιλάμε για τον κύριο κορμό του νομοσχεδίου, έχουμε ξενοδοχειακά επιμελητήρια και περιβαλλοντικές οργανώσεις, λείπει μόνο η «φωνή» στην ακρόαση φορέων από την εστίαση, αυτοί τους οποίους αφορά η κοινή χρήση. Ένας από τους δύο είτε η ΠΟΑΣΕ είτε η ΓΣΕΒΕΕ πρέπει να είναι εδώ, η Κεντρική Ένωση Επιμελητηρίων μας έχουν στείλει υπομνήματα όλοι γι’ αυτό το λέω αυτό και εγώ προσπάθησα με την προτροπή ενός εκ των δύο γι’ αυτό σας είπα συναινετικά από την αρχή δεν λέω να έρθουν όλοι. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Έχετε προτείνει τη ΓΣΕΒΕΕ Γενική Συνομοσπονδία Επαγγελματιών Βιοτεχνών Εμπόρων Ελλάδος και την ΠΟΕΣΕ Πανελλήνια Ομοσπονδία Εστιατορίων και συναφών επαγγελμάτων.
ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»):  Ας είναι ένας εκ των δύο δεν υπάρχει θέμα.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):  Νομίζω ότι η ΠΟΕΣΕ είναι πάνω σε αυτό που είπατε. 
ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»): Ας είναι η ΠΟΕΣΕ, δεν υπάρχει θέμα.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Τότε συμπληρώνουμε και την ΠΟΕΣΕ, άρα, καλούμε 22 φορείς από τις 47 που προτείνετε. 
Συνεχίζουμε με τον Ειδικό Αγορητή της Κ.Ο. «ΣΠΑΡΤΙΑΤΕΣ» τον κύριο Αθανάσιο Χαλκιά. 
ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»): Σας ευχαριστώ, κύριε Πρόεδρε.
Κυρίες και κύριοι συνάδελφοι, θα μου επιτρέψετε να ξεκινήσω την τοποθέτησή μου επί του νομοσχεδίου θίγοντας για ακόμα μια φορά το γεγονός ότι το εν λόγω νομοσχέδιο κατατέθηκε κατά τη συνήθη πρακτική της κυβέρνησης κυριολεκτικά νύχτα, κάποιους έχει θέμα με τη νύχτα. Πραγματικά θα πρέπει αυτό κάποια στιγμή να σταματήσει. Θα πρέπει να μεσολαβεί ένα εύλογο χρονικό διάστημα μεταξύ της κατάθεσης του νομοσχεδίου και της 1η συνεδρίασης του νομοσχεδίου από την Επιτροπή μας για να λαμβάνουμε εγκαίρως την πληροφόρηση και όχι Παρασκευή βράδυ στις 11:30. Μπορεί για τις μεγάλες κοινοβουλευτικές ομάδες αυτό να μην αποτελεί πρόβλημα δημιουργεί όμως σημαντικό φόρτο εργασίας για τα μικρότερα κόμματα. 
Επίσης, πάλι κατά τη συνήθη πρακτική το νομοσχέδιο δεν αφορά μόνο ένα ζήτημα αλλά πολλά, και μάλιστα, διαφορετικών υπουργείων αφού πέρα από το Υπουργείο Εθνικής Οικονομίας και Οικονομικών συμμετέχει και το Υπουργείο Κοινωνικής Συνοχής και Οικογένειας. Κατά την προσωπική μου άποψη θα έπρεπε διαφορετικά θέματα να συζητούνται σε διαφορετικές συνεδριάσεις της Επιτροπής, ώστε να ακούγονται στο μέγιστο δυνατό βαθμό όλες οι απόψεις.
 Επί του νομοσχεδίου τώρα. Σήμερα, θα ήθελα να θέσω κάποια σημαντικά ερωτήματα που προκύπτουν από την ανάγνωση του νομοσχεδίου ευελπιστώντας να λάβω τις απαραίτητες απαντήσεις εντός των επόμενων ημερών. 
Πρώτον. Στο Μέρος Β, περιέχονται διατάξεις σχετικές με τη διαδικασία παραχώρησης του αιγιαλού προς εμπορική εκμετάλλευση και ορίζονται και οι υποχρεώσεις των παραχωρησιούχων. Χαιρετίζουμε την απόφαση για εξορθολογισμό του ισχύοντος καθεστώτος επί της αρχής. Ίσως τώρα θα σταματήσουμε να βλέπουμε τα απαράδεκτα φαινόμενα που μάστισαν τις ελληνικές παραλίες τα προηγούμενα χρόνια με επαγγελματίες να έχουν καταλάβει ολόκληρη την παραλία με ξαπλώστρες και ομπρέλες για τις οποίες χρέωναν υπέρογκα ποσά. Ας ελπίσουμε ότι φέτος θα καταλαγιάσει το κίνημα τις ξαπλώστρας που ήταν και είναι ένα δίκαιο αίτημα των Ελλήνων πολιτών. Η ελεύθερη χρήση του παραθαλάσσιου χώρου αποτελεί δικαίωμα των πολιτών ενός κράτους διεθνούς φήμης για τις παραλίες και τα ειδυλλιακά τοπία του. Ωστόσο προκύπτουν ερωτήματα αναφορικά με τα οφέλη των δήμων που μέχρι πρότινος ήταν οι εκτελεστές των αντίστοιχων διαγωνισμών. 
Στο άρθρο 7, αναφέρεται ότι θα διατηρηθεί το 60% της αξίας του ανταλλάγματος παραχώρησης που αποδιδόταν στους δήμους. Αυτό όμως θα είναι μειωμένο όταν ο παραχωρησιούχος αναλαμβάνει να εκτελεί εργασίες που έπρεπε να εκτελούνται από αυτούς χωρίς όμως να προβλέπεται κάπου ρητά ποιες είναι αυτές οι εργασίες. Το άρθρο χρήζει αποσαφήνισης ενώ θα ήθελα πραγματικά να μάθω τη στάση της ΚΕΔΕ απέναντι σε αυτό.
 Δεύτερον. Στο Μέρος Δ, αναφορικά με την αύξηση του επιδόματος γέννησης και το οποίο αποτελεί κομμάτι της εθνικής στρατηγικής που προετοιμάζει η κυρία Ζαχαράκη. Ο νόμος λέει επί λέξει στο άρθρο επί λέξη στο άρθρο 29 ότι «επίδομα λαμβάνουν οι οικογένειες για κάθε παιδί που γεννιέται στην Ελλάδα». Θα ήθελα η αρμόδια Υπουργός ή εάν το γνωρίζετε και εσείς, να αποσαφηνίσει πώς αυτό θα βοηθήσει στην επίλυση του δημογραφικού μας όταν δεν μπαίνει κάποιος περιορισμός στην υπηκοότητα. Δηλαδή, αυτά τα χρήματα δρομολογούνται και σε μη Έλληνες πολίτες ή μόνο σε Έλληνες πολίτες ή πολίτες της Ευρωπαϊκής Ένωσης που διαμένουν εδώ; Μας περισσεύουν, δηλαδή, χρήματα; Εάν αυτό το κονδύλι είναι για Έλληνες πολίτες τότε μπορούμε να αυξήσουμε και το ποσό αλλά και θα γεννηθούν και περισσότερα παιδιά εφόσον αυξηθούν τα χρήματα, ώστε κάποιες οικογένειες να κάνουν περισσότερα παιδιά. Αν όμως αυτό το κονδύλι απευθύνεται και σε αλλοδαπούς οι οποίοι διαμένουν νομίμως ή μη στη χώρα μας μειώνεται, γιατί δεν μας περισσεύουν χρήματα ενώ θα μπορούσαμε να δώσουμε σε Έλληνες πολίτες. Η άποψη του κόμματός μας είναι ότι αυτά τα κονδύλια πρέπει να δίνονται μόνο σε Έλληνες πολίτες. 
Τρίτον, πάλι στο Μέρος Δ, στο άρθρο 35. Αναφέρεται ότι ο προϋπολογισμός για τη χρηματοδότηση της δημιουργικής απασχόλησης παιδιών και εφήβων με αναπηρία για την περίοδο 2023-2024 ανέρχεται σε 18,5 εκατομμύρια ευρώ. Την αμέσως προηγούμενη χρονιά ο προϋπολογισμός ήταν 35 εκατομμύρια ευρώ πού οφείλεται αυτή η περικοπή, και μάλιστα, για κάτι τόσο σημαντικό. Αλίμονο αν δεν σκύψουμε σαν κοινωνία και σαν πολιτικό σύστημα πάνω από τους ανθρώπους με αναπηρίες που χρειάζονται το κράτος αρωγό στις προσπάθειές τους. 
Τέταρτον, στο Κεφάλαιο Δ του ιδίου Μέρους,  όπου ορίζεται η διασύνδεση των τερματικών POS με τις ταμειακές μηχανές. Έχουμε επανειλημμένως θίξει το γεγονός του κόστους μετάβασης από το ένα καθεστώς στο άλλο και ιδιαίτερα για τους μικρούς και τους μικρομεσαίους που τα 500 ευρώ, περίπου, που χρειάζονται σαν κόστος είναι κάποιο ποσό γι’ αυτούς πολύ σημαντικό και θα έπρεπε εμείς να το επιδοτούμενη σαν κράτος για αυτές τις ομάδες. Έχετε υπολογίσει το κόστος αυτής της διασύνδεσης; Μάλλον όχι. Πως ένας μικρός ελεύθερος επαγγελματίας θα ανταποκριθεί σε αυτό το κόστος.
 Και τι γίνεται με τα πρόστιμα; Βλέπουμε ένα υπέρογκο ποσό, κύριε Υπουργέ, ως πρόστιμο που επιβάλλεται ανεξαιρέτως σε όλους τους επαγγελματίες χωρίς αναλογία προς το μέγεθος ή τον τζίρο της επιχείρησης. Ακόμα και σε περιπτώσεις που η εσφαλμένη διαβίβαση στοιχείων δεν οφείλεται σε υπαιτιότητα του επαγγελματία. Τι γίνεται σε περίπτωση που το σφάλμα οφείλεται στο ίδιο το λογισμικό σύστημα;  Τι γίνεται όταν υπάρχει πρόβλημα σύνδεσης στο διαδίκτυο.
Αναμένω απαντήσεις από τον αρμόδιο Υπουργό σε αυτά τα ερωτήματα και οπωσδήποτε μια νομοτεχνική βελτίωση των σχετικών άρθρων. Π.χ. κάποιος ταξιτζής έχει εκτελέσει μία κούρσα και στο σημείο που αφήνει τον πελάτη δεν υπάρχει καλό σύστημα σήμα της κινητής τηλεφωνίας και δεν μεταβιβάζονται αυτά τα στοιχεία και δεν το έχει καταλάβει ο ίδιος ότι δεν έχουν μεταβιβαστεί αυτά τα στοιχεία.




Πολλές φορές μας έχουν έρθει πληροφορίες ότι υπήρξε πρόβλημα με το σύστημα του Υπουργείου Οικονομικών με τη μετάδοση αυτών των στοιχείων. Κατ’ αρχήν θα ήθελα να ξεκαθαρίσω ότι είμαστε υπέρ ότι όποιος κόβει στην ταμειακή του αυτό το ποσό και το χτυπάει στο POS θα πρέπει αυτό να το ταυτίζουν με το ποσό. Δεν θα πρέπει κάποιοι να λειτουργούν εις βάρος της υπόλοιπης κοινωνίας, αλλά θέλω, όμως, να μου διασφαλίσετε ότι άνθρωποι, οι οποίοι δεν έχουν ευθύνη θα μπορέσουν πραγματικά να μην θεωρηθούν φοροφυγάδες και να έχουν ένα υψηλό πρόστιμο. 
Τέλος, θα ήθελα να θέσω και κάποια ερωτήματα που αφορούν στο Κεφάλαιο Ε αναφορικά με την ενεργειακή επάρκεια των νησιών και της Κρήτης. 
Για ποιον λόγο μιλάμε για ενεργειακή επάρκεια και όχι για ενεργειακή αυτονομία; 
Μας έχετε πει κύριε Υπουργέ πολλές φορές ότι τα κόμματα της αντιπολίτευσης δεν έχουμε να κάνουμε προτάσεις απλώς διαμαρτυρόμαστε απέναντι στην κυβερνητική πολιτική. Ας δούμε, λοιπόν, οι ΣΠΑΡΤΙΑΤΕΣ τι έχουμε προτείνει στην Κυβέρνηση από το προσχέδιο και στο σχέδιο του προϋπολογισμού. Έχουμε προτείνει ένα ευρωπαϊκό πρόγραμμα, Το πρόγραμμα MERMAID. 
Τι σημαίνει το πρόγραμμα MERMAID; 
Είναι αιολικά θαλάσσια πάρκα, τα οποία σε συνδυασμό μαζί και με ιχθυοκαλλιέργειες είναι πάρα πολύ προσοδοφόρα για την ίδια την οικονομία. Από το πρόγραμμα, λοιπόν, MERMAID υπάρχει μια μελέτη που αφορά την Κάσο και την Κάρπαθο. Άρα, επί του ελληνικού πεδίου έχει υπάρξει πρόβλεψη, η οποία δημιουργεί ενεργειακή αυτονομία των νησιών μας. 
Δηλαδή, πέρα από την Κρήτη, το να ποντίσουμε ένα καλώδιο θα συνδέσει όλα αυτά τα χιλιάδες κατοικήσιμα νησιά της χώρας μας -που μπορεί να έχουν 50, 100, 500 κατοίκους- με το δίκτυο της ηπειρωτικής χώρας; 
Δεν θα ήταν πιο εύκολο να βάλουμε φωτοβολταϊκά στις στέγες χωρίς να χρειάζεται την απαλλοτρίωση εκτάσεις και τα λοιπά. Ο καθένας στη στέγη του. Μάλιστα η Ευρωπαϊκή Ένωση κινείται προς αυτή την κατεύθυνση. Είναι πάρα πολλές οι κοινότητες στα χωριά σε διάφορες ευρωπαϊκές χώρες, οι οποίες είναι ενεργειακά αυτόνομες. Υπήρχε μια τέτοια κίνηση για το νησί της Νάξου, ο κόσμος ήταν έτοιμος να προχωρήσει σε ενεργειακή αυτονόμηση και να παράγει ο ίδιος τη δική του ενέργεια και μαζί με τα αιολικά πάρκα -όπως σας είπαμε το σύστημα με το πρόγραμμα MERMAID- θα μπορούσαμε για πάρα πολλά νησιά να είμαστε σίγουροι ότι υπάρχει η ενεργειακή αυτάρκεια ακόμα και σε αυξημένες κατά την καλοκαιρινή περίοδο ανάγκες. 
Κάτι άλλο που ήθελα να ρωτήσω επειδή αναφερόμαστε και στους αγρότες. Στο Ταμείο Ανάκαμψης και Ανθεκτικότητας για να δούμε τώρα και τη σημασία δίνει η ελληνική Κυβέρνηση στους αγρότες γιατί λέτε ότι πραγματικά νοιάζεστε για τους Έλληνες αγρότες. Το αγροτικό πηγαίνει στις λοιπές υπηρεσίες κατά 12%. Άρα, δεν ξέρουμε τι ποσοστό από το Ταμείο Ανάκαμψης και Ανθεκτικότητας απευθύνεται στους Έλληνες αγρότες. 
Τι απορρόφηση θα γίνει από τους Έλληνες αγρότες, για την αγροτική παραγωγή; 
Ξέρουμε ότι για την ενέργεια έχετε προϋπολογίσει περίπου ένα 26%, για τη βιομηχανία 20%. Ο αγροτικός κλάδος πηγαίνει στο 12% λοιπές υπηρεσίες, το οποίο δεν ξέρουμε και από αυτό το 12% πόσο είναι το ποσοστό. 
Άρα, τι λέτε ότι νοιάζεται για τους Έλληνες αγρότες; 
Δεύτερον, είχα πει τις προάλλες στο νομοσχέδιο που είχαμε για τους αγρότες ότι πρέπει αν θέλουμε πολύ σοβαρά σαν πολιτικό σύστημα να βοηθήσουμε την ελληνική παραγωγή και τους αγρότες μας να στοχεύσουμε οι επιδοτήσεις να δίνονται στην παραγωγή όχι στην κατοχή αγροτικής έκτασης ή εκμετάλλευσης, αλλά στην παραγωγή. Δηλαδή, αν ένας ελαιοπαραγωγούς παράγει λάδι να παίρνει επιδότηση. Το ίδιο και με τους βοσκούς. Πούλησες κρέας, πούλησες γάλα να πάρεις επιδότηση. Να δούμε ένα συνδυασμό. Βλέπουμε να ξεσηκώνονται οι αγρότες σε όλη την Ευρωπαϊκή Ένωση γιατί με την πολιτική της απέναντί τους υπάρχει σοβαρό πρόβλημα. Η Ευρωπαϊκή Ένωση διαθέτει 50 δισεκατομμύρια για την Ουκρανία για έναν πόλεμο που έχει τελειώσει και απλώς θα δώσει μια παράταση και να σκοτωθούν ακόμα χιλιάδες ζωές. άνευ λόγου και αιτίας αντί να δώσουμε στους αγρότες μας σε όλη την Ευρωπαϊκή Ένωση στήριξη. Τους κουνάει το δάχτυλο το πολιτικό σύστημα των Βρυξελλών ότι φταίνε οι αγελάδες για την αλλαγή του κλίματος και όχι το αβοκάντο που έρχεται από την άλλη μεριά του πλανήτη. 
Για τους γιατρούς και τις υπερωρίες, θα ήθελα να ρωτήσω αυτό το ποσό θα είναι αυτοτελές φορολογούμενο ή θα ενταχθεί στο ετήσιο δηλωθέν ποσό; 
Γιατί αν ισχύει αυτό τα χρήματα ουσιαστικά που θα πάρουν οι γιατροί και οι νοσηλευτές μας αν είναι στο δηλωθέν ετήσιο εισόδημά τους θα είναι πάρα πολύ μειωμένα. Οπότε ίσως είναι πολύ σωστό να δείτε να είναι αυτοτελές φορολογημένο αυτό το ποσό για να δουν πραγματικά κάποια χρήματα οι γιατροί μας που δίνουν ψυχή και σώμα στο να κρατήσουν όρθιο το σύστημα υγείας. 
Μετά την ακρόαση των φορέων στις επόμενες συνεδριάσεις για τα υπόλοιπα άρθρα. 
Σας ευχαριστώ.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Και εμείς σας ευχαριστούμε κύριε Χαλκιά. 
Συνεχίζουμε με τον Ειδικό Αγορητή της Κοινοβουλευτικής Ομάδας Δημοκρατικό Πατριωτικό Κίνημα «Νίκη», με τον κ. Ανδρέα Βορύλλα. 
ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. Δημοκρατικό Πατριωτικό Κίνημα «Νίκη»): Κύριε Πρόεδρε, κύριε Υπουργέ, κυρίες και κύριοι συνάδελφοι, με βάση το προτεινόμενο νομοσχέδιο θα έχουμε νέα οριοθέτηση του αιγιαλού και της παραλίας όπως θα δούμε και παρακάτω χωρίς να γνωρίζουμε αν ολοκληρώθηκε ποτέ η οριοθέτηση που προέβλεπε το Άρθρο 4 του ν.2971/2001 που στη συνέχεια αντικαθίσταται με το Άρθρο 11 του ν.4281/2014, με το οποίο οριζόταν ο τρόπος χάραξης οριογραμμής του αιγιαλού με νεότερη τροποποιημένη διαδικασία. Με τα δύο νομοθετήματα του 2001 και του 2014 το κράτος μας δεν κατάφερε να ολοκληρώσει τη διαδικασία της οριοθέτησης του αιγιαλού και της παραλίας και επανέρχεται μετά από 23 και 10 χρόνια αντίστοιχα με νέα νομοθετική ρύθμιση για το ίδιο ζήτημα. Θεωρούμε ότι πρόκειται για μία ακόμη αποτυχία του κράτους να ρυθμίσει επί δεκαετίες με μόνιμο και σταθερό τρόπο το ζήτημα της οριοθέτησης του αιγιαλού και της παραλίας και ας ελπίσουμε ότι με αυτό το σχέδιο νόμου να υπάρξει αίσιο τέλος. 
Επίσης, με βάση το προτεινόμενο νομοσχέδιο όλες οι παραχωρήσεις θα διενεργούνται ηλεκτρονικά κατόπιν πλειοδοτικής δημοπρασίας για όλα τα παραχωρούμενα τμήματα των αιγιαλών και παραλιών από την Κτηματική Υπηρεσία με χρήση ηλεκτρονικής πλατφόρμας. Η Γενική Γραμματεία Πληροφοριακών Συστημάτων και Ψηφιακής Διακυβέρνησης του Υπουργείου Ψηφιακής Διακυβέρνησης σε συνεργασία με τη Γενική Γραμματεία Περιουσίας του Υπουργείου Εθνικής Οικονομίας και Οικονομικών σχεδιάζει, αναπτύσσει, υλοποιεί και υποστηρίζει παραγωγικά το πληροφοριακό σύστημα «Μητρώο συμβάσεων παραχώρησης απλής χρήσης αιγιαλού και παραλίας για χρήση από τις Κτηματικές Υπηρεσίες». Για πρώτη φορά καλείται η Κτηματική Υπηρεσία εντός δύο μηνών που ξεκινάει η τουριστική περίοδος να παραχωρήσει τμήματα αιγιαλού όλης της χώρας χωρίς πρότερη εμπειρία των τοπικών συνθηκών, πιθανόν χωρίς την απαιτούμενη γνώση και φυσικά όπως προκύπτει από το παρόν νομοσχέδιο με βασικό εργαλείο ένα πληροφοριακό σύστημα που δεν υπάρχει, δεν βρίσκεται σε παραγωγική λειτουργία, δεν γνωρίζουμε πότε θα είναι έτοιμο και πότε οι αρμόδιοι υπάλληλοι και λοιποί ενδιαφερόμενοι θα μπορούν να το χρησιμοποιήσουν. Όλα τα παραπάνω υποστηρίζει η Κυβέρνηση ότι θα γίνουν σε λιγότερο από δύο μήνες δεδομένου ότι σε αρκετές περιοχές από τον Απρίλιο ξεκινάει η τουριστική σεζόν. 
Το εν λόγω νομοσχέδιο κατατίθεται, ως συνήθως, τελευταία στιγμή. Θα έπρεπε να έχει υποβληθεί το Νοέμβριο, ίσως και νωρίτερα, ώστε να έχουν το απαιτούμενο χρόνο οι εμπλεκόμενοι φορείς όπως η Κτηματική Υπηρεσία, οι δήμοι και οι τουριστικές επιχειρήσεις να προετοιμαστούν καταλλήλως και να εναρμονιστούν με το νέο νομικό πλαίσιο. Ειδικά για την επερχόμενη τουριστική περίοδο του 2024 φοβούμαστε ότι θα υπάρξουν σοβαρές παρενέργειες της εφαρμογής του προτεινόμενου νομοσχεδίου και ίσως να έχει επιπτώσεις στις προσφερόμενες υπηρεσίες από τουριστικές επιχειρήσεις που εκμεταλλεύονται τμήματα αιγιαλού όλης της χώρας. Πιθανόν να μην ανταποκριθεί η Κτηματική Υπηρεσία εντός των προθεσμιών με αποτέλεσμα αρκετές τουριστικές επιχειρήσεις να μη λειτουργήσουν ή να λειτουργήσουν για περιορισμένη περίοδο και με λιγότερο προσωπικό με ότι συνεπάγεται αυτό στην απασχόληση και την ανεργία. Πιθανόν, επίσης, να δούμε μεγάλες παραλίες της χώρας μας χωρίς τουριστικές επιχειρήσεις να προσφέρουν ξαπλώστρες και ομπρέλες κάτι που αποτελεί πλήγμα στην τουριστική βιομηχανία μας. Υπάρχει και το ενδεχόμενο η προσφορά σε ξαπλώστρες και ομπρέλες σε αρκετές παραλίες να είναι αρκετά περιορισμένη με αποτέλεσμα οι τιμές να αυξηθούν υπέρμετρα οπότε να απευθύνονται σε περιορισμένο αριθμό πολιτών. Οι παραλίες της πατρίδας μας είναι πηγή πλούτου. Το μόνο που χρειάζονται είναι να είναι καθαρές, προσβάσιμες σε όλους τους τουρίστες μας και την πλειοψηφία των Ελλήνων που ευχαρίστως πληρώνουν για το μεροκάματο δεκάδων χιλιάδων νέων μας που εργάζονται σε τουριστικές επιχειρήσεις των παραλιών. 


Είναι κρίμα η Κυβέρνηση να παρασύρεται από τις υπερβολές του ύποπτου κινήματος της «πετσέτας» που μοιάζει με το κίνημα του «δεν πληρώνω» το 2014. Πιστεύουμε ότι οι βιαστικές κινήσεις της Κυβέρνησης θα επηρεάσουν αρνητικά τις επιχειρήσεις του κλάδου και γενικά το τουριστικό προϊόν της χώρας μας, ενώ θα οδηγήσουν σε σοβαρές αυξήσεις των τιμών στις παρεχόμενες υπηρεσίες στις παραλίες. 
Αναλυτικά και κατά άρθρο οι παρατηρήσεις και προτάσεις μας: Επί του άρθρου 5 περί οριοθέτησης του αιγιαλού και της παραλίας, από ό,τι γνωρίζουμε βάσει του άρθρου 11 του νόμου 4281/14 ΦΕΚ 160Α 8/8/2014, το οποίο θα καταθέσουμε και στα πρακτικά της Βουλής, η χάραξη των αιγιαλών σε όλη την Επικράτεια έχει ολοκληρωθεί από τις αρμόδιες υπηρεσίες, εκκρεμεί η τυπική έγκριση τους. Μετά από δέκα χρόνια θα ξεκινήσουν πάλι από την αρχή την ίδια εργασία, που ήδη σχεδόν έχει ολοκληρωθεί χωρίς προφανή λόγο. Καλούμε την Κυβέρνηση είτε να μας δώσει πειστικές απαντήσεις για ποιους λόγους επί της ουσίας δεν ολοκληρώνεται και τυπικά η οριοθέτηση του αιγιαλού και της παραλίας, που έγινε με το άρθρο 11 του νόμου 4281/2014 είτε να αποσύρει το εν λόγω άρθρο. Στο ίδιο άρθρο προβλέπεται ότι ο καθορισμός των ορίων του αιγιαλού, της παραλίας και παλαιού αιγιαλού γίνεται με απόφαση επιτροπής ανά περιφερειακή ενότητα. Πρόκειται για δυσκίνητες επιτροπές, όπου σε συνδυασμό με την υποστελέχωση των υπηρεσιών και το γεγονός ότι η Ελλάδα έχει ακτογραμμή 13.676 χιλιομέτρων, τη μεγαλύτερη στη λεκάνη της Μεσογείου, θα χρειαστούν πολλά χρόνια για να ολοκληρώσουν ένα έργο που έχει ήδη σχεδόν ολοκληρωθεί.
Θα πρέπει να υπάρξει ιδιαίτερη παράγραφος περί οριοθέτησης του αιγιαλού και της παραλίας στα Δωδεκάνησα, λόγω της ύπαρξης κτηματολογίου από την περίοδο της ιταλικής κατοχής. Στα νησιά της Δωδεκανήσου κατά την κατάρτιση του κτηματολογίου από τις ιταλικές κατοχικές δυνάμεις η οριοθέτηση έγινε σύμφωνα με τις αμυντικές ανάγκες και το σχεδιασμό των εν λόγω αμυντικών δυνάμεων.
ΑΘΗΝΑ  - ΜΑΡΙΑ ΚΟΛΛΙΑ (Γενική Γραμματέας Δημόσιας Περιουσίας του Υπουργείου Εθνικής Οικονομίας και Οικονομικών): Έχει μπει, έχει μπει.
ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»): Έχει μπει; Οπότε δεν χρειάζεται να το διαβάσω, αλλά να σας πω τα προβλήματα που έχουν δημιουργηθεί. Αυτός ο οργανισμός έχει επιφέρει χιλιάδες προβλήματα, διότι οι ιδιοκτησίες είχαν χαρακτηριστεί ως κοινόχρηστοι χώροι ακόμα και σε ακτίνα 200 μέτρων από την ακτή. Αυτό είχε σαν αποτέλεσμα μέχρι και σήμερα χιλιάδες ιδιοκτήτες να διώκονται από την κτηματική υπηρεσία με πρωτόκολλα κατεδάφισης.
Επί του άρθρου 8 παράγραφος 3 στοιχείο θ΄, στο οποίο ορίζεται η παρουσία ναυαγοσώστη με δαπάνη του παραχωρησιούχου, εφόσον του υποδειχθεί ότι η υποχρέωση αυτή δεν καλύπτεται από τον οικείο δήμο, θεωρούμε ότι είναι προβληματική και ανεφάρμοστη διάταξη, έρχεται σε αντίθεση με τις διατάξεις του προεδρικού διατάγματος 71 το 2020, διότι στους φορείς διαχείρισης λουτρικών εγκαταστάσεων δεν περιλαμβάνονται οι παραχωρησιούχοι. Για παράδειγμα σε μια παραλία ενός χιλιομέτρου απαιτούνται για την προστασία των λουομένων τέσσερις ναυαγοσώστες, ένας συντονιστής ναυαγοσώστης, ένας χειριστής ταχύπλοου σκάφους και συν δύο ακόμα ναυαγοσώστες για νόμιμα ρεπό, εξοπλισμός ένα 5μετρο ταχύπλοο σκάφος, 3 σκάφη ναυαγοσωστών, 1 τζετ σκι και οριοθέτηση σε όλο το μήκος της παραλίας. Στην ίδια παραλία υπάρχουν 5 παραχωρησιούχοι. Ποιος από αυτούς θα προσλάβει τους παραπάνω; Ποιος από αυτούς θα παρέχει τον απαραίτητο ναυαγοσωστικό εξοπλισμό; Ποιος θα παρέχει καύσιμα στα σκάφη; Ποιος θα παρέχει την αναγκαία συντήρησή τους και πώς θα μοιραστούν οι δαπάνες; Τα παραπάνω ερωτήματα δείχνουν το πόσο προβληματική είναι η διάταξη. Μεταβιβάζεται μια υποχρέωση από το κράτος στους ιδιώτες με πιθανή επίπτωση της ασφάλειας των λουομένων. Προτείνουμε την τροποποίηση της διάταξης, ώστε η ευθύνη και για την παρουσία των ναυαγοσωστών και την ύπαρξη αναγκαίου εξοπλισμού να βαρύνει αποκλειστικά τους δήμους σε όλη την ακτογραμμή των διοικητικών ορίων. 
Επί του άρθρου 8 παράγραφος 3 στοιχείο γ΄ με το οποίο ορίζεται η ύπαρξη ελεύθερης ζώνης για την ακτογραμμή πλάτους τουλάχιστον 4 μέτρων, θα πρέπει να οριστεί πώς ακριβώς επιμετράται το πλάτος, δεδομένης της μεταβλητότητας της ακτογραμμής, λόγω κυματισμού, πλημμυρίδας και άμπωτης. Θα πρέπει να οριστεί ότι στο παραχωρούμενο τμήμα αιγιαλού και παραλίας, καθώς και την ελεύθερη ζώνη από την ακτογραμμή, πλάτους τουλάχιστον 4 μέτρων, δεν αναπτύσσουν ούτε οι πολίτες που δεν επιθυμούν να κάνουν χρήση του εξοπλισμού του παραχωρησιούχου.
Επί του άρθρου 19, με το οποίο ορίζονται οι διοικητικές κυρώσεις προτείνουμε: Για την περίπτωση κατάληψης επιπλέον πέραν της παραχωρούμενης επιφάνειας πρέπει να υφίσταται ένα όριο ανοχής απόκλισης περίπου 5% της παραχωρούμενης έκτασης και μόνο όταν η υπέρβαση είναι μεγαλύτερη του ορίου ανοχής η επιχείρηση να θεωρείται ότι έχει παραβεί τους όρους παραχώρησης. Να εκδοθεί εγχειρίδιο χρήσης για την τοποθέτηση ομπρελοκαθισμάτων, διαδρόμων, ντους, αποδυτηρίων κ.τ.λ., ώστε να μην υπάρχουν τυχόν παρερμηνείες και παρεξηγήσεις κατά τον έλεγχο. Να τίθεται προθεσμία συμμόρφωσης. Τα πρόστιμα να είναι ορθολογικά με την παράβαση και την τουριστική ανάπτυξη της περιοχής. Για παράδειγμα, για μια παράβαση σε παραλία της Μυκόνου και του Ξυλοκάστρου δεν μπορεί να επιβάλλονται τα ίδια πρόστιμα. Ο χρονικός αποκλεισμός από τις μελλοντικές συμβάσεις παραχώρησης να ισχύει μόνο σε βαριές περιπτώσεις υποτροπής και παρεμπόδισης του ελεγκτικού έργου οποιουδήποτε φορέα.
Επί του άρθρου 36, αναπροσαρμογή αποζημίωσης εφημεριών και ανώτατου ορίου αποδοχών ιατρών Εθνικού Συστήματος Υγείας, ο Πρωθυπουργός με την ψήφιση του προϋπολογισμού ανακοίνωσε την αύξηση κατά 20% της αποζημίωσης των εφημεριών όλων των γιατρών του Εθνικού Συστήματος Υγείας. Αν και ακούγεται ως σημαντική, εν τέλει συνεπάγεται πως ένας γιατρός θα δει κατά μέσο όρο αύξηση κατά 168 ευρώ το μήνα στις μεικτές απολαβές και κατά 127 στις καθαρές του, δηλαδή σε χρονική περίοδο ενός έτους το καθαρό ποσό διαμορφώνεται στα 1.529 ευρώ. Πρόσφατη μελέτη για τις αμοιβές των γιατρών στην Ευρωπαϊκή Ένωση έδειξε ότι η χώρα μας βρίσκεται στη 19η σειρά των 25 χωρών με ετήσιο μισθό 39.000 ευρώ. Η κατάταξη δείχνει με τον πλέον εμφατικό τρόπο ότι οι αμοιβές των Ελλήνων γιατρών κυμαίνονται σε χαμηλό επίπεδο, συγκριτικά με άλλες ευρωπαϊκές χώρες. Στο Λουξεμβούργο ο μέσος όρος των μικτών αποδοχών των ειδικευμένων γιατρών αγγίζει τα 258.000 ευρώ, οι Ιρλανδοί λαμβάνουν 172.000 ευρώ, οι Ολλανδοί 160.000 ευρώ. Στις τρεις αυτές χώρες, σύμφωνα με τα τελευταία στοιχεία του ΟΑΣΑ οι γιατροί είναι οι πιο καλοπληρωμένοι με τους Δανούς στα 156.000 ευρώ και τους Ισλανδούς στα 155.000 ευρώ. Με στοιχεία του ΟΟΣΑ υπολογίζεται ότι από το 2010 έχουν φύγει στο εξωτερικό περίπου 20.000 γιατροί, για τους οποίους η Πολιτεία ξόδεψε 7 δισ. ευρώ για να τους σπουδάσει. Η έλλειψη σε έμψυχο και άψυχο υλικό στο ΕΣΥ έχουν οδηγήσει σύμφωνα με τις μαρτυρίες των υγειονομικών σε ένα ασφυκτικό εργασιακό περιβάλλον. Η παραδοχή του πρώην Υπουργού Υγείας Θάνου Πλεύρη πως το ΕΣΥ δεν είναι ελκυστικό αποτυπώνει τα αδιέξοδα και τα διλήμματα. Με την τελευταία απόφαση της η Κυβέρνηση αποδεικνύει ότι δεν έχει την πραγματική διάθεση να θωρακίσει το ΕΣΥ και να δώσει ουσιαστικές αυξήσεις στους γιατρούς μας. Καλούμε την Κυβέρνηση να αναπροσαρμόσει γενναία το μισθολόγιο των γιατρών του ΕΣΥ με άμεσο στόχο να αυξηθεί η μέση αμοιβή 60 με 70 χιλιάδες ευρώ. Επιπροσθέτως οι γιατροί του ΕΣΥ υφίστανται υπέρμετρη φορολόγηση καθώς η αποζημίωση εφημεριών προστίθεται στις τακτικές αποδοχές τους, με αποτέλεσμα να φορολογούνται ακόμα και με τον ανώτατο συντελεστή του 44%. Πριν την επιβολή των μνημονίων με το άρθρο 3 του νόμου 3754/2009 οριζόταν ότι οι αποζημιώσεις για τις εφημερίες των ειδικευμένων και ειδικευόμενων γιατρών φορολογούνται αυτοτελώς με τον ειδικό φορολογικό συντελεστή 20%. 
Επί των άρθρων 29 έως 32 σχετικά με την αύξηση επιδόματος γέννησης για κάθε παιδί που γεννιέται στην Ελλάδα, αποδεικνύεται ότι η Κυβέρνηση δεν έχει συνολικά προγραμματισμό για το πρόβλημα της υπογεννητικότητας, οπότε καταφεύγει σε ξεπερασμένες πρακτικές, όπως τις προτεινόμενες αυξήσεις που προφανώς είναι μικρές και από μόνες τους δεν μπορούν να δώσουν λύση στο τεράστιο πρόβλημα της υπογεννητικότητας. 
Οι προτάσεις μας για την υπογεννητικότητα και την προστασία της μητρότητας: Ολική κάλυψη κόστους τοκετού όλων των γυναικών και ζευγαριών με χαμηλά εισοδήματα. Συμμετοχή των ασφαλιστικών ταμείων στην κάλυψη των δαπανών εξωσωματικής γονιμοποίησης για ζευγάρια που παρουσιάζουν υπογονιμότητα. Από τη γέννηση του δεύτερου παιδιού δυνατότητα χορήγησης στεγαστικού δανείου για πρώτη κατοικία με πολύ χαμηλό επιτόκιο. Εξαίρεση των έγγαμων με τέκνα από τον ΕΝΦΙΑ για πρώτη κατοικία αξίας κάτω των 300.000 ευρώ. Καθιέρωση ισχυρών κινήτρων για την απόκτηση τρίτου τέκνου, δηλαδή χορήγηση εφάπαξ ποσού στο ζευγάρι για τη γέννηση του τρίτου τέκνου και κάθε επιπλέον τέκνου του ποσού των 5.000 ευρώ. 
Στην κατ’ άρθρο συζήτηση θα τοποθετηθώ στα υπόλοιπα άρθρα και ειδικά για τους αγρότες. Θα πρέπει να ασχοληθούμε με ιδιαίτερη προσοχή για ό,τι αφορά τον πρωτογενή τομέα. Θα πρότεινα να δούμε σοβαρά τον Ειδικό Φόρο Κατανάλωσης στο πετρέλαιο που καταναλώνουν και θα πρέπει να πάρουμε ουσιαστικά μέτρα στήριξης φυσικά με ασφαλείς δικλείδες. Ευχαριστώ πάρα πολύ.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Και εμείς ευχαριστούμε κύριε Βορύλλα. Το λόγο έχει ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ» κ . Αλέξανδρος καζαμίας.

	ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): Ευχαριστώ κύριε Πρόεδρε. Θα ήθελα να ξεκινήσω με ένα διαδικαστικό σχόλιο το οποίο είμαι υποχρεωμένος να κάνω.
Το νομοσχέδιο που συζητάμε όπως ειπώθηκε και από άλλους βουλευτές προηγουμένως, έχει 56 άρθρα. Ενώ εκείνο που βγήκε σε διαβούλευση από τις 31 Ιανουαρίου μέχρι και τις 14 Φεβρουαρίου, είχε μόλις 32 άρθρα. Ήταν δηλαδή, λίγο μεγαλύτερο από το μισό. Αυτή δεν είναι μια εξαιρετική περίπτωση. Αν ήταν δεν θα το κάναμε θέμα, αλλά είναι μια πάγια τακτική η οποία υπάρχει σε όλα τα νομοσχέδια. Και επειδή η δημόσια διαβούλευση είναι μια συμμετοχική διαδικασία ανοίγματος προς την κοινωνία, στην οποία εμείς στην Πλεύση Ελευθερίας ως κόμμα που υποστηρίζει τις αμεσο-δημοκρατικές διαδικασίες δίνουμε ιδιαίτερη προτεραιότητα. Θεωρούμε ότι αυτή η συστηματική πρακτική είναι απαράδεκτη. Αφού πρόκειται να φέρετε κι άλλα άρθρα στο νομοσχέδιο και το γνωρίζετε, γιατί δεν περιμένετε να τα συγκεντρώσετε όλα μαζί και μετά να υποβάλλετε το νομοσχέδιο στην ώρα του; Η διαβούλευση συγκέντρωσε επίσης 1239 σχόλια. Δηλαδή η κοινωνία ενδιαφέρεται και συμμετέχει. Γιατί λοιπόν της δίνετε κουτσουρεμένα νομοσχέδια και της δίνετε την αίσθηση ότι την συμβουλεύεστε, ενώ στην πραγματικότητα δεν το κάνετε αυτό; Το ζήτημα είναι σοβαρό και παρακαλούμε την κυβέρνηση να κάνει κάτι για να διορθώσει αυτή την πάγια προχειρότητα όσον αφορά τη διαδικασία της διαβούλευσης. Και αυτό δεν είναι το μόνο νομοσχέδιο βεβαίως. Νομίζω ότι γίνεται λίγο πολύ σχεδόν σε όλα τα νομοσχέδια.
Έρχομαι τώρα στο ίδιο το περιεχόμενο του νομοσχεδίου που συζητάμε. Κεντρικός σκοπός του είναι να θεσπίσει ένα γενικό κανονιστικό πλαίσιο για την οικονομική εκμετάλλευση των αιγιαλών και των παραλιών καθώς και τον παρόχθιων  ζωνών, το οποίο να προβλέπει ταυτόχρονα τη βιωσιμότητα αυτής της εκμετάλλευσης μέσα από μέτρα προστασίας του περιβάλλοντος. Αν πράγματι αυτός είναι ο βασικός σκοπός και σύμφωνα με όσα ακούσαμε από τον Εισηγητή της Πλειοψηφίας αυτή επίσης φαίνεται να ευσταθεί, τότε το πρώτο ζήτημα που πρέπει να μας απασχολήσει σχετικά με αυτό το νομοσχέδιο, είναι αν πετυχαίνει μία βιώσιμη ισορροπία ανάμεσα στους αναπτυξιακούς και στους οικολογικούς στόχους.
Η Πλεύση Ελευθερίας ως κόμμα της αριστεράς που αγωνίζεται για την προστασία του περιβάλλοντος και της κακοποιημένης φυσικής ομορφιάς της πατρίδας μας, θεωρεί ότι οι ρυθμίσεις που εισάγει το νομοσχέδιο διέπονται από μία ξεκάθαρη προτεραιότητα που δεν είναι άλλη από την εμπορική εκμετάλλευση του αιγιαλού και των παραλιών ή αλλιώς την κερδοφόρα επιχειρηματικότητα. Ενώ η προστασία του περιβάλλοντος και της φυσικής ομορφιάς του τόπου μας επιδιώκεται μόνο στον ελάχιστο δυνατό βαθμό. Δηλαδή, τόσο όσο χρειάζεται για να συνεχίσουν να πηγαίνουν οι τουρίστες στις παραλίες μας στο μέλλον και να ξοδεύουν και άλλα χρήματα. Με λίγα λόγια η οικολογική βιωσιμότητα κατά την άποψή μας δεν επιδιώκεται ως σοβαρή προτεραιότητα καθαυτή αλλά μόνο ως δευτερεύων στόχος που αποβλέπει όχι στην προστασία των βιοτόπων, στην καθαριότητα και στη φυσική ομορφιά ως τελικών σκοπών, αλλά τα βλέπει ως μέσα στο βαθμό που η φαινομενική προστασία τους θα επιτρέπει και στο μέλλον την εμπορική εκμετάλλευση του αιγιαλού και των παραλιών.
Το νομοσχέδιο, επομένως, ενδιαφέρεται για τη βιωσιμότητα και τη φυσική ομορφιά του αιγιαλού μέσα από μια στενή καθαρά επιχειρηματική αν θέλετε νεοφιλελεύθερη εμπορική νοοτροπία και όχι μέσα από μία περιβαλλοντικά προσδιορισμένη και συνειδητοποιημένη αντίληψη. Γι’ αυτό ακριβώς το νομοσχέδιο έρχεται στη Βουλή από το Υπουργείο Εθνικής Οικονομίας και όχι όπως θα κάναμε εμείς για παράδειγμα μέσα από το Υπουργείο Περιβάλλοντος. Η επιλογή αυτή είναι ενδεικτική ή πιο σωστά αποκαλυπτική. Δεν έχουμε λόγο να κρύψουμε το γεγονός, ότι οι απόψεις μας για το νομοσχέδιο βρίσκονται κοντά στο 16σέλιδο κείμενο των 8 περιβαλλοντικών οργανώσεων που συντάχθηκε στη διάρκεια της δημόσιας διαβούλευσης και συνοψίζει την κοινή τοποθέτηση τους απέναντι στο νομοσχέδιο. Αναφέρομαι στις οργανώσεις Green Peach, World Wide Fund for Nature, Οικολογική Εταιρεία Ανακύκλωσης, Εταιρεία Προστασίας Πρεσπών, Ελληνική Εταιρεία Προστασίας της Φύσης, Ελληνική Ορθολογική Ορνιθολογική Εταιρεία, Καλλιστώ, MEDASSET. Δεν υιοθετούμε όλες τις προτάσεις αυτού του κειμένου, αλλά ως κόμμα με στενές και γνωστές σχέσεις με τα οικολογικά κινήματα, είναι φυσιολογικό η Πλεύση Ελευθερίας να συντάσσεται με μεγάλο μέρος των προτάσεων αυτών και με τα κινήματα που τα υποστηρίζουν. Είναι και πρόθεσή μας να υποστηρίξουμε αυτές τις προτάσεις και μέσα στη Βουλή.
Πρέπει, επίσης, να υπενθυμίσω, ότι καλέσαμε στην αρχή της συνεδρίασης εκπροσώπους των οργανώσεων αυτών για τη διαδικασία ακρόασης φορέων. Θεωρούμε, ότι κυβέρνηση αν πραγματικά ενδιαφερόταν για τις παραλίες και τη βιωσιμότητά τους, θα έπρεπε να είχε συμβουλευτεί στενά αυτές τις περιβαλλοντικές οργανώσεις εξαρχής και να είχε ενσωματώσει ένα μεγάλο μέρος των απόψεών τους. Τέτοιος διάλογος όμως δεν φαίνεται από το νομοσχέδιο να έχει λάβει χώρα ή αν λέτε πως έχει λάβει χώρα, δεν φαίνεται όμως να έχετε πάρει σοβαρά τις απόψεις τους. Διότι, αν αυτό είχε γίνει, δεν θα είχαμε την έκδοση ενός 16σέλιδου κειμένου από τις οργανώσεις αυτές, το οποίο έρχεται σε καθαρή σύγκρουση με αυτά που περιέχει το νομοσχέδιο.
Στο χρόνο που διαθέτω, θα εστιάσω στο πρώτο βήμα του νομοσχεδίου που αφορά τον πυρήνα του και είναι τα άρθρα 3 με 28, που προσδιορίζουν το νέο κανονιστικό πλαίσιο εκμετάλλευσης του αιγιαλού και των παραλιακών ζωνών. Θα αναφερθώ συγκεκριμένα στις ενστάσεις μας για την οριοθέτηση των ζωνών εκμετάλλευσης. Δεύτερον, τη διαδικασία και τα κριτήρια παραχώρησης αδειών. Και τρίτον, θα αναφερθώ στους μηχανισμούς συμμόρφωσης με τη νέα νομοθεσία που θεωρούμε επίσης προβληματικούς. Στην κατ’ άρθρον συζήτηση θα διατυπώσει τις θέσεις της η Πλεύση Ελευθερίας και για τα υπόλοιπα μέρη του νομοσχεδίου που περιέχουν διατάξεις για θέματα άλλα που δεν σχετίζονται με τις παράκτιες ζώνες, όπως είναι τα άρθρα για τα επιδόματα του παιδιού, τις αποδοχές των ιατρών του ΕΣΥ, την ενεργειακή επάρκεια των νησιών, το λιμάνι της Αλεξανδρούπολης και ούτω καθεξής.
Θα σχολιάσω ωστόσο το άρθρο 40 κλείνοντας, γιατί αφορά τους αγρότες, οι οποίοι αυτή τη στιγμή λόγω της αδιαφορίας της κυβέρνησης στα αιτήματά τους, καταφέραμε να τους φέρουμε με τα τρακτέρ από τη Μακεδονία και τη Θεσσαλία στη μέση της πλατείας Συντάγματος.
Ξεκινάω από την πρώτη ενότητα του νομοσχεδίου που αφορά τον προσδιορισμό των παράκτιων ζωνών που μπορούν να προσφερθούν προς οικονομική εκμετάλλευση. Ξεκινούμε και εμείς, όπως και οι 8 περιβαλλοντικές οργανώσεις στην έκθεσή τους, με τη διαφωνία μας για τον προσδιορισμό των εκτάσεων των παράκτιων ζωνών όπως αυτές προβλέπονται στο νομοσχέδιο. Η Πλεύση Ελευθερίας ζητά την εφαρμογή της σύμβασης της Βαρκελώνης για την προστασία της Μεσογείου από τη μόλυνση που υιοθετήθηκε αρχικά το 1976 και αναθεωρήθηκε το 1995. Η σύμβαση αυτή που συμφωνήθηκε στο πλαίσιο του ΟΗΕ και κυρώθηκε από τη χώρα μας το 2004, περιέχει σαφείς προβλέψεις για τον προσδιορισμό των παράκτιων ζωνών στο πρωτόκολλο για την ολοκληρωμένη διαχείριση παράκτιας ζώνης στη σύμβαση Βαρκελώνης για την προστασία της Μεσογείου. Προβλέπεται ότι τα συμβαλλόμενα μέρη καθορίζουν τις παράκτιες ζώνες από την υψηλότερη χειμερινή ισαλογραμμή. Ζώνη στην οποία δεν επιτρέπεται η δόμηση. Δεν επιτρέπεται η δόμηση. Λαμβάνοντας υπόψη μεταξύ άλλων τις περιοχές - συνεχίζει το πρωτόκολλο - οι οποίες επηρεάζονται άμεσα και αρνητικά από την αλλαγή του κλίματος και τους φυσικούς κινδύνους, αυτή η ζώνη δεν μπορεί να έχει πλάτος μικρότερο των 100 μέτρων υπό την επιφύλαξη των διατάξεων του κατώτερου εδαφίου. Και κλείνουν τα εισαγωγικά.
Η Πλεύση Ελευθερίας συντάσσεται με τις περιβαλλοντικές οργανώσεις και θεωρεί ότι πρέπει να εφαρμοστεί αυτή η διάταξη εξαιτίας της κλιματικής αλλαγής και για την αποφυγή των φυσικών καταστροφών.
Η Κυβέρνηση όπως είδαμε το περασμένο καλοκαίρι είναι λαλίστατη όταν χρησιμοποιεί την κλιματική αλλαγή ως άλλοθι για τις πλημμύρες και τις πυρκαγιές που δυσκολεύεται να ελέγξει, αλλά όταν έχει τη δυνατότητα να αντιμετωπίσει απευθείας και προληπτικά την κλιματική αλλαγή κάνει ελάχιστα από εκείνα που οι περιβαλλοντικές οργανώσεις της συμβουλεύουν να κάνει.
Η κλιματική αλλαγή δεν έπεσε από τον ουρανό. Η μη βιώσιμη αναπτυξιακή πολιτική είναι εκείνη που τη δημιουργεί και το νομοσχέδιο αυτό βάζει ένα ακόμη λιθαράκι στη μη βιώσιμη ανάπτυξη που συνιστά την πεμπτουσία της οικονομικής πολιτικής της Κυβέρνησης.
Έρχομαι τώρα στον καθορισμό του φορέα που παραχωρεί την απλή χρήση που προβλέπεται στο άρθρο 7 και αυτό αφορά τη διαδικασία παραχώρησης αδειών για την εκμετάλλευση των παραλιών και του αιγιαλού. Το άρθρο 7, προβλέπει τη μεταφορά της αρμοδιότητας παραχώρησης δικαιωμάτων εκμετάλλευσης του αιγιαλού και της παραλίας από τους Οργανισμούς Τοπικής Αυτοδιοίκησης, όπως ισχύει σήμερα προς την Εταιρεία Ακινήτων Δημοσίου, αν και οι πόροι από τις άδειες εκμετάλλευσης συνεχίζουν σύμφωνα με το νομοσχέδιο να εισπράττονται κατά 60% από τους Οργανισμούς Τοπικής Αυτοδιοίκησης. Αυτό που διαβάζουμε, ιδίως από τις αναφορές των περιβαλλοντικών οργανώσεων, είναι ότι η Εταιρεία Ακινήτων Δημοσίου πρώτον δεν φαίνεται να κατέχει την απαραίτητη τεχνογνωσία για να χειριστεί μια τέτοια καινούργια ευθύνη. Δεύτερον, οι οργανώσεις αυτές, θεωρούν ότι είναι αμφίβολο αν έχει τα απαραίτητα μέσα και το ικανό στελεχιακό δυναμικό. Και τρίτον, δεν προβλέπεται από την ίδια την ΕΤΑΔ να μπορεί να παίρνει αποφάσεις για θέματα τα οποία έχουν σημαντικές περιβαλλοντικές επιπτώσεις. Δεν φαίνεται αυτό να είναι στις κεντρικές παραμέτρους της του φορέα αυτού, ο οποίος κυρίως ασχολείται με την οικονομική εκμετάλλευση των ακινήτων του δημοσίου.
Επίσης, το άρθρο 8, προβλέπει τη διεξαγωγή πλειοδοτικής δημοπρασίας για να πετύχει μια πιο συμφέρουσα για το δημόσιο επιλογή παραχωρησιούχων. 

Στο σημείο αυτό μας απασχολούν ιδιαίτερα δύο πράγματα. Πρώτον το γεγονός ότι ο νόμος δεν προβλέπει εποπτεία που να εγγυάται τη διαφάνεια στη διεξαγωγή των διαγωνισμών, όπως θα μπορούσε να είναι η εποπτεία μιας δικαστικής ή μιας ανεξάρτητης αρχής. Δεύτερον, στην παροχή αδειών θεωρούμε ότι είναι εξίσου σημαντικό να αναφέρονται κριτήρια. Το νομοσχέδιο δεν αναφέρεται καθόλου στα κριτήρια επιλογής με βάση τα οποία η ΕΤΑΔ θα διεξαγάγει τους διαγωνισμούς. Έτσι όπως παρουσιάζεται από το σχετικό άρθρο φαίνεται ως και αν η ΕΤΑΔ αναμένεται να επιλέξει τις επιχειρήσεις εκείνες που θα προσφέρουν τα περισσότερα χρήματα στο δημόσιο και τίποτα παραπάνω. Αντιθέτως, εμείς πιστεύουμε ότι οι εταιρείες εκμετάλλευσης πρέπει να επιλέγονται με άλλα κριτήρια ή με άλλα επιπλέον κριτήρια, τα οποία θα πρέπει να τίθενται πάνω από το χρηματικό ποσό που είναι έτοιμες οι εταιρείες αυτές να προσφέρουν για την απόκτηση άδειας εκμετάλλευσης. Το πρώτο κρίσιμο κριτήριο για μας είναι το πώς αυτές οι εταιρείες προτίθενται να διαχειριστούν το τμήμα της παραλίας που θέλουν να εκμεταλλευτούν από τη σκοπιά του χωροταξικού σχεδιασμού της καθαριότητας και της βιωσιμότητας. Ένα δεύτερο κρίσιμο κριτήριο είναι το παρελθόν αυτών των επιχειρήσεων που θέλουν να εκμεταλλευτούν τις παραλίες. Αυτό που στα αγγλικά αποκαλείται track record, δηλαδή τα καλά δείγματα γραφής της διαχείρισης που έχουν αυτές οι επιχειρήσεις επιδείξει στο παρελθόν. Δυστυχώς, τίποτε από αυτά δεν προβλέπεται στο νομοσχέδιο, ακριβώς διότι ο σκοπός του φαίνεται να είναι να παραχωρήσει τις παραλίες για οικονομική εκμετάλλευση με μόνο κριτήριο το γρήγορο κέρδος.
 Το μόνο που αναφέρεται στο άρθρο 10, σχετικά με τους όρους παραχώρησης, γιατί υπάρχει κάποια αναφορά, που προβλέπονται από την ηλεκτρονική δημοπρασία είναι ότι «ο χρόνος τοποθέτησης και απομάκρυνσης των κινητών στοιχείων εντός εκάστου έτους πρέπει να προβλέπεται στην αίτηση για απόκτηση άδειας», δηλαδή πότε θα φέρουν τις καρέκλες και πότε θα τις βγάζουν. Με άλλα λόγια πουθενά δεν προβλέπονται όροι πιο σοβαροί που αφορούν την αειφορία, την καθαριότητα, την υγιεινή, όπως εμείς θεωρούμε ότι θα έπρεπε να περιέχει το νομοσχέδιο.
 Έρχομαι τώρα, κύριε Πρόεδρε, στα σημεία του νομοσχεδίου που αφορούν τους ελέγχους και τις κυρώσεις κατά των παραχωρησιούχων που δεν συμμορφώνονται με τις συμβάσεις παραχώρησης. Εδώ θεσπίζεται ένα σύστημα καταγγελιών από το κοινό με τη χρήση σύγχρονης ψηφιακής τεχνολογίας. Αυτός που θέλει να κάνει καταγγελία χρησιμοποιεί QR code για την καταγγελία και αυτή αναρτάται απευθείας στην ιστοσελίδα της κτηματικής υπηρεσίας του δημοσίου και του οικείου δήμου, λέει το άρθρο 16. Ελέγχους επιπλέον κάνει ΑΑΔΕ και η οικονομική αστυνομία. Τα ζητήματα που προκύπτουν από τα άρθρα αυτά είναι αυτό που θεωρούμε εμείς ως το χάσμα ανάμεσα στις διακηρύξεις του πως θα εποπτεύεται η συμμόρφωση προς τις συμφωνίες και στην εφαρμογή του νόμου. Το νομοσχέδιο, για παράδειγμα, δεν λέει τίποτα για το τι θα γίνει τη στιγμή που ένας επισκέπτης υποβάλλει καταγγελία χρησιμοποιώντας το QR code. Ποιος θα διαβάσει αυτή την καταγγελία και τι εξουσίες έχει αυτός ο διοικητικός υπάλληλος προτού αποφασίσει αν θα πρέπει να διενεργηθεί άμεσος έλεγχος ή όχι; Πρέπει ο έλεγχος αυτός να είναι άμεσος μετά την καταγγελία για να μην προλάβει η εταιρεία που εκμεταλλεύεται την συγκεκριμένη παραλία να αλλάξει τα πράγματα και να μην μπορεί να αποδειχθεί η ευστάθεια της καταγγελίας ή να αποδειχθεί βεβαίως το ψευδές της καταγγελίας. Υπάρχουν οι μηχανισμοί για να γίνει αυτός ο γρήγορος έλεγχος; Φοβόμαστε ότι ούτε οι οργανισμοί τοπικής αυτοδιοίκησης ούτε το υπουργείο διαθέτουν το απαραίτητο προσωπικό και τους μηχανισμούς για τη διενέργεια άμεσων ελέγχων λίγο μετά που θα κατατεθεί η καταγγελία και αυτός είναι ο λόγος για τον οποίο ζητήσαμε να παραβρεθούν φορείς και από τα δύο αυτά επίπεδα διοίκησης του κράτους ούτως ώστε να μάθουμε τι δυνατότητες έχουν για να εφαρμόσουν το νόμο αυτόν που συζητάμε σήμερα. 
Αντίστοιχες επιφυλάξεις έχουμε και για τις προβλέψεις του άρθρου 17, για την χρήση συστημάτων μη επανδρωμένων αεροσκαφών ή τηλεκατευθυνόμενων με αξιοποίηση δορυφορικών λήψεων. Ακούγονται πάρα πολύ εντυπωσιακά όλα αυτά, πρέπει να ομολογήσω. Αλλά το ζήτημα δεν είναι πώς θα καταγραφούν αυτά τα στοιχεία, αλλά τι δράσεις θα ακολουθήσουν την καταγραφή αυτών των στοιχείων. Το ζήτημα εδώ είναι το πόσο κατάλληλα εκπαιδευμένο προσωπικό διαθέτει η ΑΑΔΕ για να ελέγχει αυτά τα στοιχεία και να εκδίδει τα σχετικά πρόστιμα αμέσως μόλις βγαίνουν. Πάλι ζητήσαμε στη διάρκεια της ακρόασης φορέων να έχουμε περισσότερη διαφώτιση γι’ αυτό. Υπάρχει, καθώς βλέπουμε εμείς το νομοσχέδιο στην παρούσα μορφή του, ένα μεγάλο χάσμα ανάμεσα στις επιθυμίες του νομοσχεδίου να πραγματοποιεί αποτελεσματικούς ελέγχους με τη χρήση τεχνολογίας και στην ύπαρξη της κατάλληλης υποδομής για να πραγματοποιεί τους ελέγχους αυτούς. 
Κλείνω, κύριε Πρόεδρε, με ένα σχόλιο για το άρθρο 40, παρά το γεγονός ότι είπα πως δεν θα ασχοληθώ με το δεύτερο μισό του νομοσχεδίου σήμερα, διότι θα μιλήσω γι’ αυτό στην κατ’ άρθρων συζήτηση. Όμως ,δεν μπορώ να μη το σχολιάσω μέρα που είναι αυτή. Έχουμε έξω στην πλατεία Συντάγματος συλλαλητήριο των αγροτών, οι οποίοι έχουν κατέβει από τη βόρεια Ελλάδα, τη Θεσσαλία και άλλες περιοχές της χώρας και ζητούν την εκπλήρωση των αιτημάτων τους. Το άρθρο 40 αφορά την επιστροφή ειδικού φόρου κατανάλωσης πετρελαίου εσωτερικής καύσης ντίζελ κινητήρων που χρησιμοποιούνται αποκλειστικά στη γεωργία. Αφορά, δηλαδή, την εκπλήρωση ενός από τα αιτήματα που υπέβαλαν οι αγρότες στη διάρκεια των συλλαλητηρίων τους και τώρα οι κινητοποιήσεις τους έχουν φτάσει στον ένα μήνα. Δύο σημεία ως προς αυτό.
 Το πρώτο είναι ότι το άρθρο προβλέπει την επιστροφή ειδικού φόρου κατανάλωσης μόνο για ένα χρόνο, από την 1η Ιανουαρίου του 2024 ως και την 31η Δεκεμβρίου του 2024 και αυτό μας προβληματίζει. Το αίτημα των αγροτών είναι ένα μόνιμο αίτημα. Πρόκειται για μία προσωρινή ρύθμιση εδώ, η οποία δεν ανταπεξέρχεται στο αίτημά τους. Ενδεχομένως, ξέρουμε ότι τους έχει υποσχεθεί ότι θα υπάρξει επανεξέταση του θέματος αυτού και πιθανόν να υπάρχουν παρατάσεις, αλλά θα θέλαμε εμείς να υπάρχει μια πιο μόνιμη αντιμετώπιση των αιτημάτων των αγροτών όχι μία ευκαιριακή και βραχυπρόθεσμη αντιμετώπιση, γιατί τα αιτήματά τους είναι μακροχρόνια αιτήματα τα οποία απαιτούν σταθερότητα στον πρωτογενή τομέα παραγωγής.
 Το δεύτερο που έχω να πω είναι ότι εμείς νιώθουμε αμέριστη συμπαράσταση απέναντι στις κινητοποιήσεις των αγροτών. Αντιλαμβανόμαστε ότι τα αιτήματά τους δεν είναι στενά συντεχνιακά αιτήματα, είναι αιτήματα τα οποία αφορούν την επιβίωση των ίδιων, των οικογενειών τους, αλλά και του κλάδου τους ολόκληρου και γι’ αυτό θα τους συναντήσουμε, θα πάμε στα τρακτέρ στην πλατεία Συντάγματος σε λίγο, θα τους καλέσουμε να έρθουν στη βουλή και θα διατυπώσουμε τη συμπαράστασή μας στους αγώνες τους μέχρις ότου αντιμετωπίσουν τη δέουσα ανταπόκριση από την κυβέρνηση ούτως ώστε να μπορέσουν να γυρίσουν πίσω στα χωράφια τους, τις καλλιέργειές τους και να συνεχίσουν τη δουλειά τους σε ένα ασφαλές και βιώσιμο οικονομικό και περιβαλλοντικό περιβάλλον. Ευχαριστώ.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Τον λόγο έχει η κυρία Μανωλάκου.
ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια της Κ.Ο. του Κ.Κ.Ε.): Ευχαριστώ, κύριε Πρόεδρε. Δεν άκουσα τους φορείς, συγνώμη εγώ φταίω ήμουνα στην Ολομέλεια. Ήθελα να προτείνω και την Ομοσπονδία την Ιστιοπλοϊκή και την Κωπηλατική.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Κυρία Μανωλάκου, έχουμε προτείνει 22 φορείς και φροντίσαμε να είναι από όλα τα κόμματα, από όλες τις κοινωνικές ομάδες και έχουμε υπερβεί κατά πολύ. Νομίζω όμως ότι είναι η Ελληνική Ιστιοπλοϊκή Ομοσπονδία. 
ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια της Κ.Ο. του Κ.Κ.Ε.): Είναι και πολλά τα θέματα, κύριε Πρόεδρε.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Έχουμε καλύψει από τα πολλά τα αιτήματα που έχετε προτείνει, ίσως τους περισσότερους. Ολοκληρώθηκε ο κύκλος των τοποθετήσεων των Εισηγητών και των Ειδικών Αγορητών των Κοινοβουλευτικών Ομάδων. Τώρα περνάμε στη λίστα που έχουν εγγραφεί για ομιλητές συνάδελφοι βουλευτές.
Τον λόγο έχει ο κ. Ακτύπης.
ΔΙΟΝΥΣΙΟΣ ΑΚΤΥΠΗΣ: Ευχαριστώ πολύ, κύριε Πρόεδρε. Κύριοι Υπουργοί, κυρία Γενική Γραμματέας, κυρίες και κύριοι συνάδελφοι δεν θα  καθυστερήσω, άλλωστε νομίζω ότι έγινε μια αναλυτική παρουσίαση του νομοσχεδίου από τον Εισηγητή μας, οπότε δεν θα χρειαστεί να πω πάρα πολλά πράγματα. Το νομοσχέδιο που συζητάμε μετά από μια ενδελεχή διαβούλευση εισάγεται στην Επιτροπή μας, προκειμένου οι νέες μισθώσεις που θα συναφθούν για τη φετινή περίοδο να διέπονται από τους νέους κανόνες αναφορικά μεταξύ άλλων με τις ελάχιστες αποστάσεις μεταξύ των παραχωρήσεων, το μέγιστο εμβαδόν της παραλίας που επιτρέπεται να παραχωρείται προς εκμετάλλευση και τη διασφάλιση απάτητων παραλιών, όπου αυτό επιβάλλεται. Στοχεύουμε, λοιπόν, στην καλύτερη αξιοποίηση της δημόσιας περιουσίας στις παραθαλάσσιες περιοχές. Πάντα όμως με τις δέουσες δικλείδες ασφαλείας και ρυθμίσεις, οι οποίες θα εξασφαλίζουν την ελεύθερη πρόσβαση των πολιτών στις παραλίες. Θέτουμε στο επίκεντρο την αξιοποίηση όπως είπα της δημόσιας περιουσίας, αλλά με απόλυτη διαφάνεια και εξασφαλίζουμε την προστασία του περιβάλλοντος και την αναβάθμιση του τουριστικού προϊόντος, τον σεβασμό και την ασφάλεια των λουόμενων και φυσικά την αύξηση των ελέγχων και την επιβολή αυστηρών κυρώσεων στους παραβάτες.

Έχουμε την τύχη κύριοι συνάδελφοι, να ζούμε σε έναν ευλογημένο τόπο, ένα τόπο που οφείλουμε να τον προστατεύουμε και να τον σεβόμαστε. Έτσι λοιπόν, η εικόνα στις παραλίες της χώρας μας από το φετινό καλοκαίρι θα αλλάξει. Είμαι βέβαιος, ότι όλοι αντιλήφθηκαν ήδη από πέρυσι, ότι οι έλεγχοι θα είναι συνεχείς και αυστηροί, οι παραβάτες θα τιμωρούνται και η νομιμότητα θα εφαρμοστεί. Δεν είναι μόνο οικονομικό το θέμα, όπως ακούσαμε προηγουμένως. Είναι και ζήτημα δικαιοσύνης και πολιτισμού. Θα έχουμε και την ευκαιρία βέβαια να αναλύσουμε διεξοδικά και κατά την συζήτηση στην Ολομέλεια.
Το παρόν νομοθέτημα περιλαμβάνει διατάξεις, οι οποίες ρυθμίζουν ζητήματα όπως την επιστροφή του ειδικού φόρου κατανάλωσης που επιβάλλεται στο αγροτικό πετρέλαιο για το 2024, καθώς και για την προκαταβολή μέρους της επιστροφής. Εδώ θα ήθελα να πω, ότι για πρώτη φορά η κυβέρνηση αναγνωρίζει το δίκαιο αίτημα των αγροτών και δια στόματος του ίδιου του πρωθυπουργού και με ειλικρίνεια λέμε, ότι δεν μπορεί να γίνει κάτι παραπάνω από αυτά τα οποία έχουμε δώσει μέχρι τώρα ως ενίσχυση στους αγρότες. Όμως θα πρέπει να καταλάβουμε όλοι, ότι δεν είναι πρόβλημα εθνικό - όπως θέλουν να το παρουσιάζουν κάποιοι - όπως και το θέμα της ακρίβειας,  ότι είναι μόνο στην Ελλάδα, αλλά είναι ένα πρόβλημα το οποίο απασχολεί όπως βλέπουμε και στα μέσα μαζικής ενημέρωσης, όλους τους αγρότες της Ευρώπης. Έχουμε διαδηλώσεις στην Πράγα, έχουμε διαδηλώσεις ακόμα και στην Βρετανία, η οποία έχει βγει από την ευρωζώνη. Έχουμε  στη Γαλλία, έχουμε σχεδόν σε όλες τις πρωτεύουσες των χωρών της ευρωζώνης αυτή τη στιγμή απεργιακές κινητοποιήσεις των αγροτών. Βλέπουμε, λοιπόν, ότι δεν είναι ένα θέμα εθνικό, το οποίο πρέπει να λυθεί. Πρέπει να λυθεί μέσα από την Ευρωπαϊκή Ένωση. Πρέπει να γίνει διαπραγμάτευση στην κοινή αγροτική πολιτική και διά στόματος πρωθυπουργού έχει ειπωθεί, ότι λαμβάνουμε υπόψη μας αυτές τις κινητοποιήσεις των αγροτών για να μπορέσουμε να έχουμε και εμείς ενισχυμένη διαπραγματευτική ικανότητα όταν θα πάμε στην Ευρώπη, για να δούμε και να συζητήσουμε για μια περαιτέρω ενίσχυση με τα δίκαια αιτήματα των αγροτών. 
Έχουμε τη διασύνδεση των ταμειακών μηχανών με τα POS και τη θέσπιση αυστηρών ποινών για τις επιχειρήσεις, παρόχους και χρήστες που δεν θα συμμορφωθούν έγκαιρα. Βλέπουμε λοιπόν, εδώ ότι γίνεται ένα χτύπημα, που έχει να κάνει με τη φοροδιαφυγή. Έχουμε την αύξηση της αποζημίωσης για τις εφημερίες και τις αποδοχές των ιατρών του ΕΣΥ και φυσικά, προχωρούμε και στην αύξηση του επιδόματος γέννησης στα 2.400 ευρώ με αναδρομική ισχύ για ένα παιδί, αντίστοιχα για 2ο, 3ο  και περισσότερα παιδιά. Εκείνο το οποίο έχουμε να παρατηρήσουμε είναι, ότι με πολύ ωραίο τρόπο οι συνάδελφοι εισηγητές και αγορητές, απέφυγαν να αναφέρουν όλα αυτά τα καλά άρθρα του νομοσχεδίου, αλλά μίλησαν για κάποια ζητήματα, τα οποία νομίζω ότι είχαν μια αντιπολιτευτική δυναμική και όχι για πάρα πολύ καλά ζητήματα και άρθρα του υπάρχοντος νομοσχεδίου, ένα νομοσχέδιο το οποίο έρχεται με πάρα πολλά άρθρα και δεν βρέθηκε τίποτα μα τίποτα να ειπωθεί για κάτι καλό στο νομοσχέδιο. Θα αναφερθώ και στον εισηγητή του ΣΥΡΙΖΑ, ο οποίος μας παρουσίασε λίγο πολύ, ότι επί των ημερών του ήταν παράδεισος οι παραλίες, εκεί όταν πήγαιναν οι λουόμενοι έβρισκαν τα πάντα στη θέση τους τοποθετημένα και ήρθε η κακή Νέα Δημοκρατία πριν από τέσσερα χρόνια να διαλύσει τις παραλίες, όπως και σήμερα με το νομοσχέδιο δεν βάζουμε τάξη αλλά ερχόμαστε να διαλύσουμε τις παραλίες, ενώ όταν θα επιστρέψουν θα ξαναφέρουν πάλι τις καλές ημέρες που είχαν στον αιγιαλό και στην παραλία. Δηλαδή, εδώ μιλάμε για υποκρισία στην κυριολεξία. Από την άλλη μεριά, δεν βρήκε ούτε μια κουβέντα να πει για τα άρθρα του νομοσχεδίου, τα οποία έχουν να κάνουν με τα επιδόματα, με την ενίσχυση των αγροτών, με όλα αυτά τα οποία αναφέρονται στο νομοσχέδιο.
Όσον αφορά αυτό που ακούστηκε για τις προστατευόμενες περιοχές, προβλέπουμε ότι θα γίνεται κάλυψη 30% και όχι 60%, πράγμα το οποίο βλέπουμε ότι πρέπει να κάνουμε για να προστατεύσουμε τις περιοχές NATURA, αλλά θα πρέπει να καταλάβουν οι συνάδελφοι ότι ο τουρισμός είναι η βαριά βιομηχανία της πατρίδας μας. Πρέπει να συνυπάρξει και το περιβάλλον, πρέπει να συνυπάρξουν και οι επιχειρήσεις, οι οποίες δίνουν θέσεις εργαζομένων κάθε καλοκαίρι και σκεφτείτε σε ένα νησί το οποίο εκπροσωπώ, τη Ζάκυνθο, να κλείσουν οι παραλίες, να υπάρχει η απόλυτη προστασία, να μην πηγαίνει κανένας στην παραλία, έτσι όπως ακριβώς το παρουσιάζουν και τελικά να μείνουμε χωρίς θέσεις εργασίας ή οι επιχειρήσεις να κλείσουν. Νομίζω λοιπόν, ότι θα πρέπει να μην έχουμε αυτή τη στάση, αλλά να υπάρξει αυτή η συνεργασία μεταξύ των επιχειρήσεων, της προστασίας του περιβάλλοντος και να υπάρχουν αυστηροί έλεγχοι για να μπορούμε τελικά να έχουμε το επιθυμητό αποτέλεσμα. 
ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής): Τον λόγο έχει ο κύριος Βασίλειος Νικόλαος Υψηλάντης.
ΒΑΣΙΛΕΙΟΣ ΝΙΚΟΛΑΟΣ ΥΨΗΛΑΝΤΗΣ: Βρίσκομαι εδώ ως Βουλευτής Δωδεκανήσου και όχι ως μέλος της Επιτροπής, θέλοντας καταρχάς να επισημάνω ότι η καλή συνεργασία με τους φορείς της Δωδεκανήσου φέρνει σήμερα εδώ μια διάταξη, η οποία λύνει ένα θέμα το οποίο άγγιζε τα συνταγματικά πλαίσια και εννοώ τον χαρακτηρισμό των παραλιών στα Δωδεκάνησα, λόγω του ιταλικού κτηματολογικού κανονισμού και επιτέλους, θα εφαρμοστεί η ισονομία, η ισότητα και των Δωδεκανησίων πολιτών έναντι του συντάγματος και έναντι του νόμου. Το λέω αυτό, διότι ακούστηκε εδώ από διάφορους συναδέλφους και η αντίθετη άποψη, δηλαδή να συνεχιστεί αυτό το οποίο είχε θεσπίσει ο Ιταλός κατακτητής και επειδή πρέπει επιτέλους να καταλάβει και η ελληνική κοινωνία, ότι κάποια πράγματα θα πρέπει να μελετώνται πολύ πιο καλά και να μην τα αφήνουμε στο συναισθηματισμό και στο τι υπήρχε σε περιόδους δύσκολες για το δωδεκανησιακό λαό. Θέλω να πω, ότι η ύπαρξη ειδικής διάταξης στον κτηματολογικό κανονισμό της Δωδεκανήσου, ο οποίος πλέον εξομοιούται - τι εννοούμε δηλαδή παραλία - και με την ελληνική νομοθεσία, προέβλεπε ότι αιγιαλός είναι το άρθρο 3 του ιταλικού κτηματολογικού κανονισμού που ίσχυε μέχρι τώρα. Ο αιγιαλός ισχύει μέχρι του ορίου του μεγίστου συνήθως χειμερίου κύματος, επιπλέον δε έξω των αστικών κέντρων, μία ζώνη 12 μέτρων από το όριο αυτό και οι θαλάσσιες παραλίες μέχρι των ορίων της πρώτης ιδιοκτησίας. Καταλαβαίνετε λοιπόν, ότι αυτό το είχαν κάνει οι κατακτητές για δύο κυρίως λόγους. Ο πρώτος ήταν διότι δεν είχαν ολοκληρώσει την κτηματογράφηση όλων των ιδιωτικών μερίδων, γιατί πολλοί από τους αγρότες κυρίως την εποχή εκείνη, δεν ήθελαν να συνεργαστούν με τον Ιταλό κατακτητή και το αποτέλεσμα ήταν πολλές τότε περιουσίες Δωδεκανησίων να υπαχθούν στο ιταλικό δημόσιο. Έτσι εξηγείται και το γεγονός, ότι μέχρι σήμερα από το σύνολο της ιδιωτικής περιουσίας του ελληνικού δημοσίου, το ποσοστό που προσεγγίζει το 60% βρίσκεται στη Ρόδο και στην Κω. Επίσης, οι παραλιακές εκτάσεις, ειδικά οι αμμώδεις, ήταν στρατηγικού ενδιαφέροντος για την ανάπτυξη οχυρωματικών έργων και τοποθέτηση ναρκών, για την προστασία έναντι αποβάσεων. Συνεπώς, ας αφήσουμε αυτή την εποχή, που την έχει πληρώσει ακριβά ο δωδεκανησιακός λαός και είναι εκείνος ο οποίος είναι ο τελευταίος που ενσωματώθηκε στη χώρα μας, την Ελλάδα μας και θα πρέπει να αποδίδουμε τον απαραίτητο σεβασμό και ιδιαίτερη προσοχή σε αυτά τα οποία υποστηρίζουμε. 
Θέλω να πω λοιπόν, ότι με τις διατάξεις του άρθρου 23 παράγραφος 9 του νομοσχεδίου, το οποίο κινείται στη σωστή κατεύθυνση, καταργείται το άρθρο 26 του ν.2971/2001 σε σχέση με την παρωχημένη αναφορά αποκλειστικά για τα Δωδεκάνησα, στον υπό κατάργηση κτηματολογικό κανονισμό. Όπως  προείπα, είναι ζήτημα ίσης μεταχείρισης και ουσιαστικής περιβαλλοντικής προστασίας. Επ’ αυτού θεωρώ όμως, ότι πρέπει να προβλεφθεί μία διάταξη κύριε Υπουργέ, η οποία θα αντιμετωπίζει το πρόβλημα των ήδη εκδοθέντων με βάση τον υπό κατάργηση κτηματολογικό κανονισμό πρωτοκόλλων αποβολής και αποζημίωσης. Στο σημείο αυτό θα δημιουργηθούν και δημιουργούνται πάλι ανισότητες εις βάρος των Δωδεκανησίων και εις βάρος κάποιων πραγμάτων των οποίων πλέον δεν ισχύουν με τον συγκεκριμένο νόμο. Επίσης, θα ήθελα να επισημάνω ότι αντίστοιχη πρόβλεψη υπάρχει και στην εθνική νομοθεσία για την προστασία των δασών, από την στιγμή δε που καθιερώνουμε ενιαία νομοθετική και διοικητική αντιμετώπιση σε εθνική κλίμακα χωρίς διακρίσεις, στο άρθρο 149 του ν.4819/21, δεν πρέπει να υπάρχουν ασάφειες που δεν εξυπηρετούν ούτε την περιβαλλοντική προστασία ούτε τους διοικούμενους που θέλουν να τηρήσουν τους όρους της νομιμότητας.

	 Ως προς τους όρους παραχώρησης χρήσης κατ’ άρθρο 11 του νομοσχεδίου, νομίζω ότι μπορούν να περιοριστούν τα απαιτούμενα όρια απόστασης από την ακτογραμμή των επιχειρήσεων, διότι ειδικά στα μικρά νησιά οι πολυσύχναστες παραλίες και οι ακτές είναι ήδη μικρές. Ακόμα και τα θαλάσσια μέτωπα. Σκεφτείτε τη Σύμη για παράδειγμα στα Δωδεκάνησα. Υπάρχουν μικρά μαγαζιά και αναπτύσσουν κάποια τραπεζοκαθίσματα. Είναι λοιπόν μικρές οι αποστάσεις και η υφιστάμενη πρόβλεψη περιορίζει πολύ τη δραστηριότητα τους. Είναι εντελώς διαφορετική, γι’ αυτό με βάση την αρχή της συνταγματικής της νησιωτικότητας παρακαλώ πάρα πολύ να εξετάσετε και από αυτό το συγκεκριμένο νομοσχέδιο να περιοριστεί αυτή η απόσταση από την ακτογραμμή όσον αφορά τα μικρά νησιά. Δηλαδή, αυτά τα οποία είναι κάτω από τρεισήμισι χιλιάδες κατοίκους που και η τουριστική δραστηριότητα είναι περιορισμένη. 
Όπως επίσης θα πρέπει να δούμε τι θα γίνει με αυτά τα πρωτόκολλα όπως είπαμε κατεδάφισης για το τμήμα της παραλίας που πλέον θεωρείται παλαιά παραλία, άρα ανήκει πλέον στην ιδιωτική περιουσία του δημοσίου το συγκεκριμένο τμήμα και με κτίσματα τα οποία προϋπήρχαν εδώ και πάρα πολλές δεκαετίες. 
Κλείνοντας θέλω να πω και μία γενικότερη παρατήρηση. Πολλές φορές εμπλέκονται το Υπουργείο Πολιτισμού στα θέματα των αδειοδοτήσεων αυτών και η ΕΤΑΔ. Εάν θέλουμε η Ελλάδα να τρέξει γρήγορα βήματα ή θα προσαρμόσουμε το Υπουργείο Πολιτισμού και την ΕΤΑΔ σε μια πραγματικότητα σύγχρονη ή θα πρέπει να τους επιβάλλουμε σίγουρα μέσα στο νομοθέτημα μια περίοδο συγκεκριμένη που πρέπει να δίδουν απαντήσεις. Υπάρχει πρόβλεψη για την ΕΤΑΔ; Αλλά για το Υπουργείο Πολιτισμού; 
ΑΘΗΝΑ- ΜΑΡΙΑ ΚΟΛΛΙΑ (Γενική Γραμματέας Δημόσιας Περιουσίας του Υπουργείου Εθνικής Οικονομίας και Οικονομικών): Για την ΕΤΑΔ υπάρχουν προθεσμίες. Όμως το Υπουργείο Πολιτισμού που δεν μπορούν να τεθούν προθεσμίες, η πρόβλεψη που υπάρχει σε σχέση με το προηγούμενο καθεστώς είναι ότι αντί να πηγαίνεις και να παίρνεις άδεια για μία, μία παραχώρηση από το Υπουργείο Πολιτισμού, παίρνεις συλλήβδην για όλες τις περιοχές τις οποίες θα έχεις. Θα τις παίρνεις άπαξ και μόνον αν κατά τη συνέχεια έχει αντιρρήσεις το Υπουργείο Πολιτισμού, θα μπορείς να τις παίρνει πίσω. 
ΒΑΣΙΛΕΙΟΣ – ΝΙΚΟΛΑΟΣ ΥΨΗΛΑΝΤΗΣ: Μακάρι να συμβεί αυτό το οποίο λέτε. Εγώ εκφράζω τις επιφυλάξεις μου γιατί και την ΕΤΑΔ και πολλές φορές και ορισμένα κομμάτια της λειτουργίας του Υπουργείου Πολιτισμού, εμείς που θέλουμε την ανάπτυξη, την είδαμε και την προχωρούμε στα νησιά μας αυτά και γι’ αυτό στέκεται και στάθηκε και στον κορονοϊό εν πολλοίς και η οικονομία μας και όλα αυτά, δεν τα αισθανόμαστε στο πετσί μας. Αισθανόμαστε κάτι εντελώς διαφορετικό. Άρα, θα ήθελα στις επόμενες αναγνώσεις του νομοσχεδίου αυτά τα ζητήματα να προστεθούν.
Τέλος, κάνω μια γενικότερη παρατήρηση για τα ακίνητα και τον ΦΠΑ που δεν θα επιβάλλεται στα ακίνητα του Πατριαρχείου. Θεωρώ ότι πρέπει σε αυτή τη διάταξη να συμπεριληφθούν και οι Μητροπόλεις που ανήκουν στο Πατριαρχείο Κωνσταντινουπόλεως. Γιατί ουσιαστικά οι περισσότερες δωρεές κατευθύνονται κυρίως στις Μητροπόλεις, οι οποίες ιστορικά ανήκουν στο Πατριαρχείο Κωνσταντινουπόλεως. Ενώ η νομική μορφή του Πατριαρχείου δεν ξέρω εάν μπορεί να καλύψει και τέτοιου είδους δωρεές. 
Σας ευχαριστώ πολύ και πάλι συγχαρητήρια. Γίνεται ένα μεγάλο άλμα στην οργάνωση αυτή που πραγματικά έχει ανάγκη ο τόπος μας, ο τουρισμός μας αλλά και οι κάτοικοί μας. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Ευχαριστούμε κύριε Υψηλάντη.
Το λόγο έχει ο κ. Πετραλιάς.
ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών): Ευχαριστώ κύριε Πρόεδρε. Εγώ θα ήθελα να δώσω κάποιες διευκρινίσεις αναφορικά για τα άρθρα 29 έως 40, που είναι δημοσιονομικού περιεχομένου. Να δούμε λίγο κάποια θέματα που τέθηκαν.
Αρχικά με τα άρθρα 29, 30, 31 και 32 για το επίδομα γέννησης. Απλά να διευκρινίσουμε ότι αυξάνεται από 2.000 ευρώ σε 2.400, 2.700, 3.000 και 3.500 ευρώ ανάλογα για το 1ο, 2ο, 3ο και 4ο, κατά σειρά γέννησης τέκνο. Σε περίπτωση διδύμων - γιατί το σκεφτήκαμε αυτό στη διατύπωση- αν έχεις ένα εξαρτώμενο τέκνο και γεννήσεις δίδυμα, πηγαίνεις στα 2.700 για το πρώτο, στα 3.000 για το δεύτερο. Γι’ αυτό βλέπετε αυτή την ιδιαίτερη διατύπωση.
 Να αναφέρω ότι στο άρθρο 2 του υπάρχοντος νόμου αναφέρεται σε πολίτες που διαμένουν νόμιμα και μόνιμα στην Ελλάδα. 
Το επίδομα γέννησης δίνεται και αναδρομικά για τις γεννήσεις του 2023. Άρα, όσοι έχουν και παιδιά έως ενός έτους θα το λάβουν το επιπλέον ποσό. Το συνολικό κόστος είναι 90 εκατομμύρια ευρώ. Ήταν 150 εκατομμύρια, άρα πάει στα 210 περίπου το συνολικό κόστος το ετήσιο του επιδόματος γέννησης. Είναι 45 το χρόνο επί δύο φορές φέτος, 90 εκατομμύρια για φέτος και μετά 45 κάθε έτος. 
Μετά έχουμε το Πρόγραμμα «Ανακαινίζω – Νοικιάζω». Εδώ δίνουμε προκαταβολή 50%- σημαντικό- για να ξεκινήσει το πρόγραμμα. Επίσης, λέμε ότι καλύπτεται από τον τακτικό προϋπολογισμό καθώς έχει αυξημένες ανάγκες το πρόγραμμα δημοσίων επενδύσεων. Είναι 50 εκατομμύρια που μοιράζονται στα έτη 2024 και 2025.
Στο άρθρο 35, αυτό που αναφέρθηκε για το πρόγραμμα οικονομική στήριξη οικογενειών για την πρόσβαση παιδιών και εφήβων με αναπηρία. Τα 18,5 εκατομμύρια είναι η αύξηση του προγράμματος. Καλύπτεται από συγχρηματοδοτούμενα. Δίνουμε επιπλέον 18,5 εκατομμύρια από τον τακτικό προϋπολογισμό. Είναι το επιπλέον.
Στο άρθρο 36 για την αναπροσαρμογή αποζημίωσης εφημεριών ιατρών. Εδώ να αναφέρω το κόστος υπολογίζεται σε 45 εκατομμύρια. Περίπου 20.000 δικαιούχοι. Άρα, είναι περίπου μεσοσταθμικά 2.200 μικτά το χρόνο. Περίπου 200 ευρώ το μήνα μικτά. Μια λεπτομέρεια εδώ. Οι εφημερίες δεν έχουν ασφαλιστικές εισφορές υπέρ κλάδου σύνταξης. Άρα, έχουν πολύ μικρότερες κρατήσεις από τον κανονικό μισθό. Το γνωρίζουμε αυτό. Έχουν ωστόσο φορολόγηση. 
Γνωρίζουμε το αίτημα για αυτοτελή φορολόγηση και θα σας εξηγήσω και γιατί επιλέξαμε την αύξηση αντί να ικανοποιήσουμε ένα τέτοιο αίτημα. Γιατί δημιουργούνται στρεβλώσεις σημαντικές μεταξύ των ίδιων των ιατρών. Δηλαδή, ένας ιατρός με δύο παιδιά που παίρνει οικογενειακό επίδομα και έχει λίγο λιγότερες εφημερίες και ένας γιατρός χωρίς παιδιά που έχει εφημερίες, έχουν τον ίδιο μικτό μισθό αν ήταν με αυτοτελή φορολόγηση το ένα κομμάτι. Με ίδιο μικτό μισθό ο ένας θα έπαιρνε περισσότερα καθαρά από τον άλλον. Δεύτερο πρόβλημα. Ένας γιατρός που είναι στη ΜΕΘ ή στο ΤΕΠ και ένας άλλος γιατρός που είναι εκτός ΜΕΘ και ΤΕΠ και άρα έχει λιγότερα νοσοκομειακό επίδομα και έχει εφημερίες περισσότερες από τον άλλον, με ίδιο μικτό μισθό αυτός που είναι εκτός ΜΕΘ και ΤΕΠ, θα έπαιρνε περισσότερα καθαρά. Καταλαβαίνετε ότι δημιουργούνται στρεβλώσεις όταν ορίζεις διαφορετικές φορολογικές κλίμακες και δεν γίνεται γενικά δύο άνθρωποι με τον ίδιο μικτό μισθό, να έχουν διαφορετικό καθαρό μισθό, εφόσον εργάζονται στον ίδιο χώρο. 
Άρα, υπάρχουν κλίμακες και προτιμήσαμε να κάνουμε μια σημαντική αύξηση 20%. Αυτή η αύξηση κοστίζει 45 εκατομμύρια. Είναι η τρίτη αύξηση που δίνεται στο ιατρικό προσωπικό. Να πούμε ότι οι αυξήσεις είναι πρώτη από το 2022, 10% αύξηση των μισθών τους, 65 εκατομμύρια. Δεύτερη αύξηση από 1/1/2024, μαζί με το μισθολόγιο των δημοσίων υπαλλήλων, 70 ευρώ, συν οικογενειακό επίδομα, συν επιδόματα θέσης ευθύνης, άλλα 30 περίπου εκατομμύρια και άλλα 45 τώρα. Σε ενάμιση χρόνο 140 εκατομμύρια. Τριπλή αύξηση στους ιατρούς του ΕΣΥ. Είναι οι μεγαλύτερες αυξήσεις από οποιοδήποτε άλλο κλάδο. Να πω ότι μεσοσταθμικά αυτές μένουν στα μεικτά αλλά αναλογικά και στα καθαρά, 20% συνολικά σε ενάμιση χρόνο αυξήσεις στους ιατρούς εκτός ΜΕΘ και ΤΕΠ, 30% μεσοσταθμική αύξηση έχουν λάβει τον τελευταίο ενάμιση χρόνο οι ιατροί κλάδου ΜΕΘ και 40% ιατροί κλάδου ΤΕΠ. Καταλαβαίνετε ότι είναι οι μεγαλύτερες αυξήσεις από οποιοδήποτε άλλο κλάδο και τους έχουμε πάντα πρώτους στη λίστα. Αναγνωρίζουμε το ιερό έργο που επιτελούν. Αυτή είναι λοιπόν μία ακόμα ενίσχυση χωρίς να δημιουργεί στρεβλώσεις που σας ανέφερα.

Για το κίνητρο επίτευξης δημοσιονομικών στόχων έχουμε το αίτημα που ήταν εύλογο, όσοι είναι με αποσπάσεις ή διατίθενται στις υπηρεσίες του πρώτου εδαφίου να δικαιούνται το ΚΕΣ  με τα ίδια χρήματα,  9 εκατομμύρια είναι η κατανομή,  δεν αλλάζει το ποσό, απλά θα μοιραστεί σε περισσότερους και εξαιρούνται πλέον οι μετακλητοί υπάλληλοι. Δεν δόθηκε ούτε πέρυσι στους μετακλητούς, να αναφέρω, που πρωτοθεσπίστηκε. Εξαιρούνται και διά νόμου γιατί υπήρχαν κάποιες αμφιβολίες,  αν θα πάρουν οι μετακλητοί. Οι μετακλητοί εξαιρούνται λοιπόν.
Άρθρο 38, δάνεια από το Ταμείο  Παρακαταθηκών. Εδώ είχαμε μία περίπτωση για την οποία είχαμε και επερώτηση. Είχαμε όντως μία περίπτωση και όταν είδαμε την επερώτηση αμέσως φροντίσαμε για τη διάταξη, έχω να το πω. Μία περίπτωση συγγενούς θανόντα που όντως έπρεπε να ισχύει και ενώ ίσχυε για τις τράπεζες δεν είχε γίνει ανάλογη ρύθμιση για το Ταμείο Παρακαταθηκών και Δανείων. 
Μετά έχουμε την αναστολή πλειστηριασμών για το Μάτι,  η επέκταση. 
Να αναφέρω τέλος, που είναι και το θέμα της ημέρας ίσως, τον ειδικό φόρο κατανάλωσης πετρελαίου εσωτερικής καύσης. Η συγκεκριμένη ρύθμιση σωστά ορίζει για το 2024 μηδενικό συντελεστή ειδικού φόρου κατανάλωσης ανά χιλιόμετρο μέσω επιστροφής για τεχνικούς λόγους. 
Τι έχουμε ανακοινώσει και ουσιαστικά σε αυτή την κατεύθυνση εργαζόμαστε; Η επιστροφή, λοιπόν, ειδικού φόρου κατανάλωσης, όπως ανακοίνωσε ο Πρωθυπουργός θα μονιμοποιηθεί. Θα έρθει με νεότερη ρύθμιση γιατί θα αλλάξει το τρόπος καταβολής της. Και μέσα στη νεότερη ρύθμιση θα περιγράφεται και ο νέος τρόπος καταβολής για τον οποίο υπάρχουν δύο,  τρεις εναλλακτικές, κοντά και σε αυτό που ανέφερε ο κ. Κουκουλόπουλος. Η ιδέα είναι ότι θα βασίζεται στα λίτρα που καταναλώνει ο κάθε αγρότης. Άρα ουσιαστικά ικανοποιείται πλήρως το αίτημα. Απλά καταλαβαίνετε ότι η χρονιά τρέχει ήδη, άρα αναγκαστικά πάμε φέτος με το προηγούμενο σύστημα. Δίνεται, όμως, προκαταβολή μέχρι τέλη Μαρτίου 40 εκατομμύρια, το μισό ποσό, άμεσα, για να ενισχύσει τη ρευστότητα των αγροτών και πάμε να φτιάξουμε το νέο σύστημα να εφαρμοστεί από  1ης/ 1ου.  Νομίζω είναι ξεκάθαρο και είναι η σωστή λύση που όλοι συμφωνούμε νομίζω. Δεν υπάρχει κανείς να διαφωνεί σε αυτό. 
Να αναφέρω απλά συμπληρωματικά για τον αγροτικό κόσμο. Το επόμενο διάστημα, το επόμενο τρίμηνο, γιατί γίνεται συζήτηση για τα δημοσιονομικά περιθώρια, εδώ μέσα στο νομοσχέδιο έχετε τρεις ρυθμίσεις,  217 εκατομμύρια επιπλέον του Προϋπολογισμού. Είπαμε 90 το επίδομα γέννησης, 45 οι εφημερίες ιατρών και 82 το πετρέλαιο κίνησης, σύνολο 217 εκατομμύρια. 
Να πω ότι επιπλέον από τον Μάρτιο ως τον Ιούνιο έχουμε να καταβάλλουμε ενισχύσεις για τη Θεσσαλία και τον Daniel περίπου 315 εκατομμύρια ευρώ στους αγρότες. Ειδικά στους αγρότες, δεν βάζω στέγαση  και όλες τις άλλες ενισχύσεις και τα έργα υποδομών. Άλλα αυτά. 315 εκατομμύρια για τη Θεσσαλία ειδικά για τους αγρότες.  Εξόφληση του ΕΛΓΑ 110 εκατομμύρια. Έχουν ήδη δοθεί 150 εκατομμύρια,  τα άλλα 110 μεταφέρθηκαν πριν 10 μέρες στον ΕΛΓΑ από το Υπουργείο Οικονομικών και θα δοθούν ως τέλος Ιουνίου. Καταβολή δεύτερου κύκλου πρώτης αρωγής 5.000 και 10.000 με εβδομαδιαίες πληρωμές που ξεκινάνε τις επόμενες μέρες. Έχουμε συνέχιση της προκαταβολής 50% της κρατικής αρωγής. Από την κρατική αρωγή και πρώτη αρωγή υπολογίζουμε στο επόμενο τρίμηνο 200 εκατομμύρια για τους αγρότες. Ενίσχυση των αρδευτικών δικτύων ΤΟΕΒ με επιπλέον 15 εκατομμύρια και παράλληλα ρύθμιση οφειλών.  Αυτά τα 4 μέτρα είναι 315 και θα έχουμε και την προκαταβολή της επιστροφής του ΕΦΚ 40 εκατομμύρια, 365 εκατομμύρια άμεσες ενισχύσεις.
 Καταλαβαίνετε, λοιπόν, σε μια χρονιά που έχουμε τόσες ενισχύσεις και πολλές περισσότερες αν βάλουμε τα νοικοκυριά που έχουν πληγεί στη Θεσσαλία και τα έργα υποδομών, πρέπει να προσέχουμε λίγο ως προς το τι περιθώρια έχουμε και το τι γενικευμένες αυξήσεις μπορούμε να δώσουμε. Έτσι; Έχουμε να καλύψουμε μια μεγάλη φυσική καταστροφή και αυτή είναι η προτεραιότητά μας και προφανώς δεν μπορούμε σε καμία περίπτωση να διακινδυνεύσουμε τους δημοσιονομικούς στόχους που τόσο έχει προσπαθήσει ο ελληνικός λαός. Ευχαριστώ πολύ.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Και εμείς σας ευχαριστούμε κύριε Υφυπουργέ.
Θα κλείσουμε τη συνεδρίαση με την τοποθέτηση του Υπουργού Εθνικής Οικονομίας και Οικονομικών,  κυρίου Κωνσταντίνου Χατζηδάκη.
ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):  Κύριε Πρόεδρε, κυρίες και κύριοι συνάδελφοι,  καθώς άκουγα τώρα τους συναδέλφους της αντιπολίτευσης λογάριαζα πόσα χρόνια έχω διατελέσει εδώ ως βουλευτής αντιπολίτευσης. Επτά και κάτι. Στα χρόνια αυτά έχω υπάρξει, έχω τοποθετηθεί από τη Νέα Δημοκρατία, Εισηγητής για διάφορα νομοσχέδια.  Αρκετά από αυτά, όχι ένα και δύο,  αρκετά από αυτά  εισηγήθηκα και η Νέα Δημοκρατία αποδέχτηκε την εισήγηση, να τα υπερψηφίσουμε και δεν το μετάνιωσα. Διότι η καλόπιστη αντιπολίτευση βοηθάει τη χώρα, βοηθάει και το κόμμα που κάνει μια καλόπιστη αντιπολίτευση, μια παραγωγική αντιπολίτευση. 
Εδώ έχουμε το «προνόμιο» με τον κύριο Πετραλιά και όλη την ομάδα του Υπουργείου Οικονομικών,  στα νομοσχέδια μας να λέτε πάντα όχι. Δικαίωμά σας και πολιτικά είναι κάτι που μας ωφελεί, δεν υπάρχει καμία αμφιβολία. Το επισημαίνω, όμως, ότι είναι άξιο παρατήρησης και διερωτώμαι πόσα χρόνια θα πάρει στην Ελλάδα να γίνουμε Ευρώπη στα κοινοβουλευτικά μας πράγματα και να μπορέσουμε να έχουμε ένα μίνιμουμ συναίνεσης σε πράγματα που υποθέτω, δεν ξέρω, δεν έχω συζητήσει μαζί σας, υποθέτω ότι κατ΄ ιδίαν θα συμφωνούσαμε.
Διότι εδώ γίνονται, χωρίς καμιά αμφιβολία, βήματα μπροστά και γίνονται βήματα μπροστά και στα άρθρα του νομοσχεδίου, αυτά τα επιπλέον που λέτε, που ήρθαν μετά τη διαβούλευση. Διότι διερωτώμαι, όλα αυτά τα άρθρα για τα οποία μας κατακεραυνώνετε και που αφορούν τα επιπλέον έσοδα των γιατρών για τις εφημερίες τους, τις ενισχύσεις των αγροτών με την επιστροφή του ειδικού φόρου κατανάλωσης, τις αυξήσεις του επιδόματος γέννησης, όλα αυτά τα άρθρα, που ήρθαν εκτός διαβούλευσης, θα  τα καταψηφίσετε;  Είναι κάτι για το οποίο είμαι περίεργος, να δω τι θα κάνετε. Να δω μέχρι ποιου σημείου θα φτάσει η αγανάκτηση σας, διότι δεν ετέθησαν αυτά τα άρθρα σε διαβούλευση. Διότι αν ετίθεντο, προφανώς, εσείς θα μας λέγατε να τα αποσύρουμε. Υποθέτω. Διότι τέτοια αγανάκτηση συνεχόμενη,  κατ΄ επανάληψη και από όλους τους Εισηγητές είναι πάντως αξιοσημείωτη. 
Παρόμοιες παρατηρήσεις έχω να κάνω και για το βασικό κορμό του νομοσχεδίου. Εμείς επιδιώξαμε, βλέποντας μια κατάσταση πράγματι απαράδεκτη -κι εδώ δεν βρέθηκε κανένας που να διαφωνήσει πέρσι το καλοκαίρι, με όλα αυτά που ζήσαμε, με τις αλλεπάλληλες παρανομίες στις παραλίες και τις καταγγελίες που έγιναν, θυμάστε επί καιρό απασχόλησαν τη δημοσιότητα- επιχειρήσαμε να αντιμετωπίσουμε το συγκεκριμένο ζήτημα βρίσκοντας μια ισορροπία μεταξύ μιας λελογισμένης ανάπτυξης -υπογραμμίζω το λελογισμένης ανάπτυξης-  και της προστασίας του περιβάλλοντος από την άλλη πλευρά. Αυτό επιδιώξαμε. Σίγουρα δεν έχουμε καλύψει όλους, διότι αυτό δεν θα ήταν πολιτική. Πολιτική δεν μπορείς να κάνεις αν είναι όλοι ευχαριστημένοι. Αυτό θα ήταν δημόσιες σχέσεις. Πάντως δεν θα ήταν νόμος και δεν θα ήταν πολιτική.
 Και όταν θα έρθουν αύριο οι φορείς θα ακούσετε από τη μια πλευρά την ΓΣΕΒΕΕ  ενδεχομένως και την ΠΟΕΣΕ - λέω παράδειγμα, δεν τους κατηγορώ τους ανθρώπους, ενδεχομένως και εγώ αν είχα μια παραχώρηση στην παραλία θα είχα παρόμοιες θέσεις ή κάποια ταβέρνα - να λένε ότι το νομοσχέδιο αυτό είναι πάρα πολύ αυστηρό για τα συμφέροντά τους και θα ακούσετε από την άλλη τις περιβαλλοντικές οργανώσεις, οι οποίες θα πούνε ότι το νομοσχέδιο αυτό, κατά την άποψή τους, δεν προστατεύει επαρκώς το περιβάλλον. Θα ακούσουμε τις απόψεις τους,  τις ακούσαμε και μέχρι τώρα,  δεν είμαστε δογματικοί,  αλλά πάντως το ότι υπάρχουν απόψεις και από δω και από εκεί, καταρχήν τουλάχιστον, δείχνει ότι η κυβέρνηση επιχείρησε να βρει μια χρυσή τομή βασισμένη στην κοινή λογική και στις πρακτικές άλλων ευρωπαϊκών χωρών για το συγκεκριμένο ζήτημα. 
Πάμε να δούμε συγκεκριμένα αυτό το τρισκατάρατο νομοσχέδιο,  για το οποίο δεν βρέθηκε μία καλή κουβέντα να ειπωθεί από την αντιπολίτευση, τι καταστροφές κάνει. Πού μας οδηγεί η μανία μας εναντίον κάθε πράγματος που έχει μείνει όρθιο στην Ελλάδα. Πάμε να δούμε λοιπόν τι κάνουμε. 
Πρώτα απ΄όλα επιδιώκουμε να προστατεύσουμε τους αιγιαλούς με μία διαβάθμιση. Τι κάνουμε δηλαδή; Καθιερώνουμε ρητώς και σαφώς ότι οι παραχωρήσεις δεν μπορεί να είναι πάνω από 500 στρέμματα. Δεν μπορεί οι άδειες για ομπρελοκαθίσματα να καταλαμβάνουν πάνω από 50% του χώρου και στις περιοχές NATURA, που κάποιος ισχυρίστηκε ότι δήθεν τις καταστρέφουμε κ.λπ., ορίζουμε ένα μικρότερο ποσοστό 30%. 

		Πλέον αυτών, ερχόμαστε και καθιερώνουμε για πρώτη φορά, αυτό για το οποίο επικριθήκαμε - διότι, λέει, θα έπρεπε να περιμένουμε τις Ε.Π.Μ., τις Ειδικές Περιβαλλοντικές Μελέτες, από τους μελετητές που τις έχουν πάρει, αλλά δεν τις έχουν παραδώσει- τις απάτητες παραλίες. Συγγνώμη. Συγγνώμη που τις καθιερώνουμε. Να τις πάρουμε πίσω κυρίες και κύριοι συνάδελφοι. Να ακούσουμε την εισήγησή σας, προτείνω εδώ στους συνεργάτες μου και να κρατήσουμε το σημερινό λαμπρό καθεστώς, με το οποίο σεβόμαστε το περιβάλλον, σεβόμαστε τον πολιτισμό μας και είναι όλα μια χαρά, προκειμένου να δεήσουν οι μελετητές να μας δώσουν τις Ειδικές Περιβαλλοντικές Μελέτες και έτσι το καλοκαίρι να πάμε όπως πήγαμε και το περσινό καλοκαίρι. Θα καταψηφίσετε, λοιπόν, φαντάζομαι και τις απάτητες παραλίες, οι οποίες θα έρθουν, σε συνεργασία με το Υπουργείο Περιβάλλοντος και με εισήγηση του ΟΦΥΠΕΚΑ, διότι εσείς, αν δεν υπάρχουν Ειδικές Περιβαλλοντικές Μελέτες, απάτητες παραλίες δεν δεχόσαστε. Αλλοίμονο. Σιγά να μην θελήσετε απάτητες παραλίες εσείς χωρίς Ειδικές Περιβαλλοντικές Μελέτες, από αγάπη για το περιβάλλον. 
Δεύτερον, ηλεκτρονική διαδικασία. Είναι αμελητέο; Πράγματι, μόνο ο κ. Κουκουλόπουλος μίλησε θετικά για την ηλεκτρονική διαδικασία. Είναι μικρό βήμα; Ήταν ωραία εικόνα για όλους μας, το μπάχαλο που υπήρχε μέχρι τώρα; Ότι οι διαγωνισμοί γινόταν όποτε μπορούσε ο καθένας να τους διοργανώσει; Ότι μπαίνανε μέσα παραχωρησιούχοι,  καταλάμβαναν τον χώρο και εκ των υστέρων, γινόταν  ένας διαγωνισμός, ο οποίος κατέληγε στον παραχωρησιούχο, ο οποίος είχε ήδη καταλάβει το χώρο; Ήταν σωστό το σύστημα; Ήταν σωστό το σύστημα του κατακερματισμού, κάποιοι διαγωνισμοί να γίνονται κεντρικά και κάποιοι από την αυτοδιοίκηση; Και μέσα σε αυτή την ωραία, ρομαντική εικόνα, ήταν πολύ ωραίο και επιδιώκετε να συνεχιστεί, να κατηγορείται η κυβέρνηση ότι, πως ανέχεται όλη αυτή την κατάσταση. 
Είπα λοιπόν και στην ΚΕΔΕ και το ξαναλέω και σε εσάς, ότι μεταξύ του να δεχόμαστε την κριτική, ότι υπάρχει αυτό το μπάχαλο, για το οποίο συζητούσαμε πέρσι δύο μήνες και της κριτικής που αναπτύξατε και εσείς, ότι το Υπουργείο έχει την ευθύνη πια κεντρικά, να διοργανώνει, σε συγκεκριμένες ημερομηνίες και με διαφανή τρόπο και με ηλεκτρονικές διαδικασίες τους διαγωνισμούς, προτιμώ τη δεύτερη κριτική. Προτιμώ, δηλαδή, το καλοκαίρι να υπάρχει μια εικόνα τάξης στις παραλίες, μια καινούργια εικόνα σε σχέση με τα προηγούμενα χρόνια και ας δέχομαι την κριτική, ότι η καινούργια εικόνα έγινε λόγω παρεμβάσεων του Υπουργείου Οικονομικών και όχι με συμμετοχή των δήμων, διότι κάποιοι δήμοι συνεργάζονταν και κάποιοι δεν συνεργάζονταν, πώς να το κάνουμε.  Δεν σημαίνει ότι η κυβέρνηση, η εκάστοτε κυβέρνηση της χώρας, είναι ο διάβολος στο ευρύτερο σύστημα και οι δήμοι, οι όποιοι δήμοι, αναγκαστικά, έχουν ένα φωτοστέφανο στο κεφάλι τους. 
Λοιπόν, αφού εμείς δεχόμαστε την κριτική, είναι τόσο απλή η προσέγγισή μας. Και αφού, έτσι κι αλλιώς, το σύστημα ήταν μεικτό και αφού πολλοί δήμοι δεν ανταποκρίθηκαν στα καθήκοντά τους και στις προσδοκίες μας, οργανώνουμε το σύστημα με ηλεκτρονικό και διαφανή τρόπο. Και είμαστε περήφανοι που, αν θέλετε, παίρνουμε και το κόστος σε σχέση με μερικούς δήμους, οι οποίοι δεν θα έχουν εμπλοκή πια, για να γίνει το σύστημα πιο διαφανές. Αλλά, πάντως, οι δήμοι, παρότι δεν θα έχουν εμπλοκή στους διαγωνισμούς, θα έχουν τα ίδια χρήματα που έπαιρναν μέχρι τώρα, το 60%. Τώρα, αν παίρνεις τα ίδια χρήματα που έπαιρνες μέχρι τώρα, δεν καταλαβαίνω για ποιο λόγο, ντε και καλά, να θέλει κάποιος να διοργανώσει εκείνος το διαγωνισμό. 
Τρίτον. Πάμε να δούμε - γιατί λέτε ότι χαριζόμαστε, δεν ενδιαφερόμαστε για το περιβάλλον, ότι το επίπεδο των υπηρεσιών θα γίνει χάλια, η κατάσταση στις παραλίες -  τις υποχρεώσεις των παραχωρησιούχων και των δήμων. 
Πάμε στους παραχωρησιούχους. Ελεύθερη πρόσβαση. Θα μου πείτε «ναι, σιγά, το λέει το Σύνταγμα». Πράγματι. Αλλά, πρώτη φορά εισάγεται διοικητική κύρωση για παραχωρησιούχους που παραβιάζουν αυτό το δικαίωμα. Αν διαφωνείτε, να μου αποδείξετε ότι υπήρχαν κυρώσεις μέχρι τώρα, από όλες τις προοδευτικές και μη κυβερνήσεις. 
Επίσης, πρώτη φορά κατοχυρώνονται τα δικαιώματα των συμπολιτών μας που είναι άτομα με αναπηρία. Σας διέφυγε, φαντάζομαι. Δεν το παρατήρησε κανένας σας. Δεν παρατήρησε κανένας σας, ότι θεσπίζουμε υποχρεώσεις για sea tracks, ειδικά αμαξίδια στις παραλίες, έτσι ώστε, να μπορούν να κάνουν το μπάνιο τους και οι ανάπηροι συμπολίτες μας.
Υπάρχουν υποχρεώσεις σαφείς για την καθαριότητα και στους μεν και στους δε. Και όχι είτε, είτε. Και ο ένας και ο άλλος πρέπει να φροντίζει, ο παραχωρησιούχος στο χώρο του και ο δήμος στον περιβάλλοντα χώρο. 
Υπάρχει υποχρέωση για πινακίδα που θα τη βλέπουν οι λουόμενοι με τις συντεταγμένες, έτσι ώστε, να μπορούν να κάνουν στη συνέχεια καταγγελίες. 
Υπάρχει υποχρέωση για ντους και αποδυτήρια στους χώρους παραχώρησης. 
Υπάρχει υποχρέωση για διατήρηση της μορφολογίας της ακτής, έτσι ώστε, να μην κάνουν παρεμβάσεις εις βάρος του περιβάλλοντος, σε απλά ελληνικά. 
Υπάρχει υποχρέωση για ναυαγοσώστη. Πράγματι, το 92% -  μου λένε - των δήμων, είχε τοποθετήσει ναυαγοσώστες. Θέλουμε το 100%. Καταλαβαίνω ότι υπήρξε και μια κριτική στη διαβούλευση «μα γιατί»; Θέλουμε το 8% των παραλιών μας, οπωσδήποτε, να μην έχει ναυαγοσώστες; Δεν αντιλαμβανόμαστε ότι είναι θετικό για το τουριστικό προϊόν της χώρας; Αφήστε που είναι και μια από τις προϋποθέσεις, για να αυξηθούν οι παραλίες με τις λεγόμενες γαλάζιες σημαίες. Δεν καταλαβαίνω, δηλαδή, γιατί σε κάθε αυτονόητη πρωτοβουλία, βρίσκονται και κάποιοι να λένε όχι, όχι, όχι. 
Επίσης, υπάρχει υποχρέωση των παραχωρησιούχων να επιστρέφουν το χώρο, έτσι όπως ήταν στην αρχική του κατάσταση.
Για τους δήμους, σας είπα την υποχρέωση για τον καθημερινό καθαρισμό. Επίσης, πρέπει για όλες τις παραλίες να αναρτούν πινακίδες που να φαίνεται ποιοι είναι οι χώροι παραχώρησης, για να μπορούν οι πολίτες, στη συνέχεια, να κάνουν καταγγελίες. Το ίδιο πρέπει να κάνουν και στις ιστοσελίδες τους. Σας είπα την υποχρέωση για τους ναυαγοσώστες και επίσης, έχουν την υποχρέωση να ενημερώνουν την Κτηματική Υπηρεσία του Δημοσίου, για κάθε παράβαση που βλέπουν, έτσι ώστε να γίνονται στη συνέχεια οι έλεγχοι. Άρα, έχουμε εκτός από προστασία των αιγιαλών, απάτητες  παραλίες κ.λπ., εκτός από ηλεκτρονικές διαδικασίες, έχουμε και ένα ξεκάθαρο πλέγμα υποχρεώσεων των δήμων και των παραχωρησιούχων. 
Τέταρτον. Έχουμε ένα πλαίσιο ελέγχων που βασίζεται στις νέες τεχνολογίες. Λένε κάποιοι «είστε υποστελεχωμένοι, δεν κάνατε μέχρι τώρα ελέγχους κ.λπ.». Εγώ δεν θα σας πω ότι δεν είμαστε υποστελεχωμένοι. Θα σας πω, όμως, ότι μόνο πέρσι το καλοκαίρι και όταν ξεκινήσαμε – δείτε, υπάρχουν τηλεοπτικές εκπομπές που αμφισβητούσαν τις προθέσεις μας και οι ίδιες τηλεοπτικές εκπομπές, στη συνέχεια, αναγνώρισαν το αποτέλεσμα, προς τιμήν τους-  κάναμε 4.500 ελέγχους στις παραλίες και βρήκαμε  1.750 παραβάσεις, που δείχνει και την ανάγκη να κάνουμε την παρέμβαση που κάνουμε. Και ξανακάναμε ελέγχους στους ίδιους παραχωρησιούχους, ακριβώς, γιατί μερικοί φάνηκε ότι ήταν αμετανόητοι και νόμιζαν ότι το κράτος θα υποστείλει τη σημαία των ελέγχων και της νομιμότητας. 
Τώρα καθιερώνουμε μητρώο συμβάσεων, για να ξέρει το κράτος - το αυτονόητο είναι, δεν υπερηφανευόμαστε γι’ αυτό - ακριβώς ποιες είναι οι παραχωρήσεις, που είναι κ.λπ., αυτό που ήδη ειπώθηκε, το QR Code, έτσι ώστε, να μπορεί κανείς, μέσω και της ιστοσελίδας του ΥΠΟΙΚ, του Υπουργείου Οικονομικών και του QR Code να έχει μια βάση για τους αντίστοιχους ελέγχους στην παραλία και να γίνονται, επίσης, σχετικές καταγγελίες.
Θα γίνονται έλεγχοι με συντονιστή εισαγγελέα όπως έγινε σε κάποιες περιπτώσεις πέρσι το καλοκαίρι. Φυσικά ναι, έχουμε προχωρήσει σε συζητήσεις με το Πανεπιστήμιο Αιγαίου έτσι ώστε να έχουμε «DRONES» στις παραλίες ώστε πέρα από τα υπόλοιπα στα οποία ανέφερα  να μπορούμε να έχουμε και αυτού του είδους τους ελέγχους. Κάποιος λέει, απίστευτο για να είναι αληθινό. Περιμένετε λίγο να δείτε. Εμείς κατηγορούμαστε από εσάς πολλές φορές για νεοφιλελεύθεροι και για όλα αυτά τα συναφή κλπ, αλλά νομίζω δεν μπορείτε να μας κατηγορήσετε ότι άλλα λέμε και άλλα κάνουμε. Ότι είπαμε πριν από τις εκλογές το 50% του οικονομικού  προγράμματος μας το νομοθετήσαμε ένα μήνα, μετά τις εκλογές. Εδώ αυτά που λέμε, αυτά θα κάνουμε. Σε σχέση με τις παραβάσεις έχουμε αυστηρότερες ποινές, αν δεν υπάρχει σύμβαση προβλέπεται σφράγιση, διακοπή της λειτουργίας εντός 24 ωρών, τοποθετούνται πινακίδες, τοποθετούνται ειδικές σημάνσεις. Τυχόν λειτουργία εκ νέου, αποτελεί ποινικό αδίκημα.
 	Αν υπάρχει σύμβαση υπάρχουν μεγάλα πρόστιμα. Δηλαδή, υπάρχει το τετραπλάσιο του ανταλλάγματος για την έκταση που καταλαμβάνεται παρανόμως και βεβαίως σε περίπτωση υποτροπής πάμε και σε οριστική σφράγιση. Άρα,  νομίζω ότι δημιουργείται με αυτό το νομοσχέδιο μια καινούργια πραγματικότητα, η οποία θα δείξει το αποτύπωμά της το καλοκαίρι. Σε μερικούς μήνες θα υπάρχει αυτή η καινούργια πραγματικότητα. Τώρα, έρχομαι να απαντήσω σε μερικά επιμέρους ερωτήματα τα οποία ευλόγως θέσατε. Εγώ, δεν ισχυρίζομαι ότι δεν υπάρχουν ερωτήματα που δεν πρέπει να απαντηθούν. Εκείνο το οποίο μου έκανε εντύπωση είναι η τοποθέτηση επί της αρχής, η αρνητική για ένα πράγμα, το οποίο ολοφάνερα κάνει βήματα μπροστά.
 	Δηλαδή, έστω δεν το ψηφίζουμε, δεν μας αρέσει, και επί της αρχής είμαστε αντίθετοι και εμείς το αποσύρουμε  τι θα γίνει;
 	Θα κρατήσουμε την πραγματικότητα του περσινού καλοκαιριού.
 	Αυτό θέλουμε;
 	Δηλαδή, θέλω να πω ότι και λίγα να σας φαίνονται αυτά ψηφίστε τα επί της αρχής και να κουβεντιάσουμε στη συνέχεια. 
Πάμε, να απαντήσω στα ερωτήματά σας.
 	Για την αυτοδιοίκηση απάντησα. Για τη σύμβαση του πρωτόκολλου της Βαρκελώνης  πράγματι είναι μια διεθνής σύμβαση δεν είναι δικής μας αρμοδιότητας είναι του Υπουργείου Περιβάλλοντος, επομένως το βλέπει το Υπουργείο Περιβάλλοντος θα τοποθετηθεί με τον τρόπο, τον οποίον νομίζει. Πάντως, η μη κύρωση του πρωτοκόλλου της Βαρκελώνης καθώς είδα  σχετικά δημοσιεύματα, δεν επιδεινώνει σε καμία περίπτωση την κατάσταση σε σχέση με αυτό που είναι σήμερα. Αυτό θέλω να είναι τελείως «καθαρό» είτε κανείς λέει «ναι» στην επικύρωση, είτε «όχι» στην επικύρωση.
 	Πάμε σε μια δεύτερη παρατήρηση.
 	Παραλία 30 μέτρων, να βρω το σχετικό κείμενο.
 	Εμείς λέμε στους ορισμούς τι είναι παραλία;
Είναι η ζώνη ξηράς συνεχόμενη στον αιγιαλό, η οποία ορίζεται με σκοπό τη διατήρηση και προστασία των ακτών κτλ.  η οποία δεν μπορεί να εκτείνεται περισσότερο από 50 μέτρα από την οριογραμμή του αιγιαλού. Αυτό έλεγε ο νόμος του ΠΑΣΟΚ το 2001, μέχρι που ήρθε ο Συριζα και το άλλαξε το 2019.
 	Τι είπε  ο Συριζα τότε;
 	Το είπε προηγουμένως και η εισηγήτρια της Νέας Αριστεράς ότι δεν υφίσταται παραλία μικρότερη από 30 μέτρα πλάτος. Σας ρώτησα προηγουμένως κύριε Κουκουλόπουλε επειδή εσείς το επαναλάβετε και δεν το περίμενα από εσάς γι’ αυτό σας το λέω.
 Μα καλά, δεν υπάρχουν παραλίες μικρότερες από 30 μέτρα πλάτος;
 Εδώ, ζούμε, πηγαίνουμε σε παραλίες, όπου υπάρχουν μεγαλύτερες, αλλά υπάρχουν και μικρότερες, υπάρχουν και πέντε μέτρα.
 	Τι να κάνουμε τώρα;
 	Τι να κάνουμε;
 	Λοιπόν από εκεί και πέρα μην αφήνουμε δογματισμούς  στο να οδηγούν σε ακρότητες και στο τέλος να λειτουργούμε πέραν ενός πλαισίου κοινής λογικής. Απάντησα για τις απάτες και τις ειδικές περιβαλλοντικές μελέτες αν είναι εφαρμόσιμα ή όχι. Αν πράγματι είχαμε βάλει όριο την 31η Μαρτίου για να το εφαρμόσουμε φέτος δεν θα ήταν εφαρμόσιμο. Έχουμε βάλει την 31η Μαρτίου, ως όριο γενικώς και φέτος έχουμε βάλει όριο τη 15η Μαΐου ήδη έχουμε προχωρήσει με μια προκαταρκτική δουλειά, ώστε με το πώς θα διαμορφωθεί τελικά το νομοσχέδιο, να είμαστε έτοιμοι σε σύντομο χρονικό διάστημα να βγουν οι σχετικές Υπουργικές αποφάσεις, να προχωρήσουν οι διαδικασίες, γιατί και για εμάς όπως αντιλαμβάνεστε είναι ένα στοίχημα.
 	Για την Υποστελέχωση έχουμε δύο πράγματα, στο μυαλό μας. Ένα, το έχουμε προχωρήσει και ένα άλλο θέλουμε να το προχωρήσουμε. Αυτό, που έχουμε προχωρήσει είναι ότι έχει γίνει μια σύμβαση με το ΤΑΙΠΕΔ  με τη μονάδα που προωθεί έργα του ΤΑΙΠΕΔ, έτσι ώστε να πάρουμε μηχανικούς και δικηγόρους στην κτηματική υπηρεσία του δημοσίου με συμβάσεις μέσω του ΤΑΙΠΕΔ προσωρινά για να καλύψουν τις ανάγκες μας μέχρι να γίνουν οι διαγωνισμοί του ΑΣΕΠ, οι οποίοι δεν θα κάνουν ελέγχους, δεν θα ασκούν καθήκοντα δημοσίου λειτουργού, αλλά θα λειτουργούν υποστηρικτικά προκειμένου να ενισχυθεί η υπηρεσία.
 	Το δεύτερο, έχουμε συνεννοηθεί με τη γενική γραμματέα να περάσουμε μια τροποποίηση στον οργανισμό του Υπουργείου προκειμένου να λειτουργούμε σε επίπεδο περιφέρειας, να μπορούμε να χρησιμοποιούμε τους υπαλλήλους σε επίπεδο περιφέρειας. Δηλαδή, αν περισσεύουν στην Κτηματική Υπηρεσία της Ημαθίας να μπορούμε το καλοκαίρι να τους χρησιμοποιήσουμε στην Κτηματική Υπηρεσία της Πιερίας ή της Χαλκιδικής. Ναι, προκειμένου να υπάρχει μια μεγαλύτερη ευελιξία. Αυτό, που ακούστηκε για τους αρχαιολογικούς χώρους ότι επιτρέπεται να μπαίνουν ομπρελόκαθίσματα σε αρχαιολογικούς χώρους, είναι «άνω ποταμών» και παρακαλώ καθώς το είπε και το Κ.Κ.Ε. Υπάρχει βεβαίωση και άδεια από την Αρχαιολογική Υπηρεσία και αυτό είναι τελείως σαφές, ξεκάθαρο και παρακαλώ να μην διακινούμε πολιτικούς μύθους. Δεν χρειαζόταν να έρθει η δική μας κυβέρνηση για να δείξει αυτή την ευαισθησία. Αυτό προφανώς είναι το αυτονόητο που όλοι μας σε κάθε πολιτισμένο κράτος, δεν μπορούμε  παρά να το κάνουμε.
 	Ότι αυξάνεται η κάλυψη στο «NATURA» σας απέδειξα ότι δεν αυξάνεται, αντιθέτως οι καλύψεις από τις περιοχές «NATURA »  είναι 30% ενώ στις άλλες είναι 50%. Καταργούμενες  διατάξεις προφανώς υπάρχουν. Διαβάστε το νομοσχέδιο στο τέλος φαίνεται, ποιες είναι οι καταργούμενες διατάξεις αυτό είναι μια παρατήρηση εκ μέρους της Νέας Αριστεράς. Ως προς τα Δωδεκάνησα να το διευκρινίσουμε προς όλες τις κατευθύνσεις, γιατί  χθες άκουσα κάποια σχόλια, από διάφορες πλευρές.
 	Πρώτα, από όλα να συμφωνήσουμε ότι τα Δωδεκάνησα είναι στην Ελλάδα. Δεν μπορεί να έχουμε δύο Ελλάδες. Να υπάρχει άλλο καθεστώς σε όλη την υπόλοιπη χώρα και στα Δωδεκάνησα να ισχύει, ένα διαφορετικό καθεστώς. Αυτό, ερχόμαστε και κάνουμε. Ως, προς τις διατάξεις που επικρίνονται από μερικούς ότι είναι καταστροφικές για το περιβάλλον όποιος διατάξεις ισχύουν στην Αττική, στην Κρήτη, στην Χαλκιδική, στην Κέρκυρα, στη Ζάκυνθο, οπουδήποτε θα ισχύουν από «τούδε και στο εξής» και στα Δωδεκάνησα. 

Σημαίνει αυτό, ότι ερχόμαστε και σταματάμε πρωτόκολλα κατεδάφισης; Προς λύπη του κυρίου Υψηλάντη, θέλω να πω, πως όχι. Γι’ αυτό άλλωστε το θέτει. Διότι κάποιοι από εσάς και αρκετές περιβαλλοντικές οργανώσεις είπαν ότι με αυτή τη ρύθμιση που φέρνετε της εξομοίωσης των Δωδεκανήσων με την υπόλοιπη Ελλάδα σταματάτε τις κατεδαφίσεις αυθαιρέτων. Όχι! Άδικο ή δίκαιο, κύριε Υψηλάντη, περιγράφω τι συμβαίνει. Περιγράφω τι συμβαίνει. Υπάρχει μια εναρμόνιση, το θέμα των αυθαιρέτων είναι θέμα του Υπουργείου Περιβάλλοντος, όπως επίσης, θέμα του Υπουργείου Περιβάλλοντος είναι και το Πρωτόκολλο της Βαρκελώνης και πολλά άλλα θέματα ως προς τις κατασκευές που υπάρχουν ήδη στις παραλίες, και αποφασίσαμε ως κυβέρνηση κεντρικά όλα τα ζητήματα που δεν αφορούν το στενό πυρήνα της αξιοποίησης της δημόσιας περιουσίας- διότι αυτό το νομοσχέδιο είναι για την αξιοποίηση της δημόσιας περιουσίας και εμείς είμαστε το Υπουργείο Οικονομικών, θέλω να υπενθυμίσω- όλα τα ζητήματα τα σχετικά με το περιβάλλον, τη χωροταξία και την πολεοδομία να τα χειριστεί το Υπουργείο Περιβάλλοντος που είναι το καθ’ ύλην αρμόδιο.
 Νομίζω ότι κάλυψα μεγάλο μέρος τουλάχιστον των παρατηρήσεων και θέλω να υπογραμμίσω από την πλευρά μου, επίσης, ότι εμείς είμαστε ιδιαίτερα ικανοποιημένοι με το Θάνο Πετραλιά, που το νομοσχέδιο αυτό έχει και τις διατάξεις στις οποίες ο ίδιος αναφέρθηκε και τους γιατρούς και τις εφημερίες τους μέχρι 2.000 ευρώ το χρόνο παραπάνω για τους γιατρούς του ΕΣΥ που θα εκμεταλλευτούν αυτή τη διάταξη.
 Έχει τις διατάξεις για το επίδομα γέννησης. Εμείς θεσπίσαμε το επίδομα γέννησης 2.000 ευρώ και τώρα ανεβαίνει, το ελάχιστο είναι 2.400 και ανάλογα με τον αριθμό των παιδιών ανεβαίνει στα έως 3.500 ευρώ.
Επίσης, έχουμε και τις διατάξεις για τους αγρότες για τις οποίες και πάλι δεν καυχόμαστε. Λέμε όμως ειλικρινά ότι εξαντλούμε τα περιθώρια, δεν λέμε ότι οι άνθρωποι έχουν γίνει πάμπλουτοι και ότι θα έπρεπε να πανηγυρίζουν για το εισόδημά τους. Αντιλαμβανόμαστε απόλυτα τα αιτήματά τους. Εμείς ήμασταν η Κυβέρνηση που μείωσε τη φορολογία των αγροτών, την άμεση φορολογία, εμείς είμαστε η Κυβέρνηση που μείωσε το ΦΠΑ των αγροτών στο 6% για τα λιπάσματα και τις ζωοτροφές, εμείς είμαστε η Κυβέρνηση που μείωσε το ΦΠΑ των αγροτών στο 13% για τα μηχανήματα, εμείς είμαστε η Κυβέρνηση που επέστρεψε τον Ειδικό Φόρο Κατανάλωσης στους αγρότες το 2022, το 2023 και εμείς είμαστε που τον επιστρέφουμε και μάλιστα με προκαταβολή τώρα το 2024, και εμείς είμαστε που θα μονιμοποιήσουμε αυτές  τις επιστροφές το 2025. 
Εξαντλούμε τα περιθώρια. Ξέρετε ότι η Κοινή Αγροτική Πολιτική ασκείται σε μεγάλο βαθμό σε ευρωπαϊκό επίπεδο, ήταν η πρώτη πολιτική της Ευρωπαϊκής Ένωσης και πολλά να αποφασίζονται στις Βρυξέλλες, τα περισσότερα. Γίνεται διαπραγμάτευση ενόψει και της νέας ΚΑΠ και γι’ αυτό ο πρωθυπουργός σημείωσε ότι και οι διαμαρτυρίες είναι σε κάποιο βαθμό και ένα όπλο και για εμάς τους ίδιους για να πιέσουμε χώρες οι οποίες δεν έχουν τόσο ανοιχτό το πουγκί τους για να δούμε πώς να αντιμετωπίσουμε καλύτερα τα θέματα της αγροτικής πολιτικής, αλλά παράλληλα, για να είμαι απολύτως ειλικρινής είναι βέβαιο το δέχονται και οι αγρότες μας, ότι ο αγροτικός μας τομέας χρειάζεται μια αναδιάρθρωση. Το συνεταιριστικό μας κίνημα έχει φθίνει, οι ομάδες παραγωγών δεν λειτουργούν όπως σε άλλες ευρωπαϊκές χώρες, απέχουμε πάρα πολύ στην οργάνωση των αγροτών μας σε σχέση με τους αγρότες επιχειρηματίες που υπάρχουν στην Ολλανδία, στην Ιταλία, στο Ισραήλ. Πρέπει και εμείς να κάνουμε αυτό που μας αναλογεί και οι ίδιοι επίσης αυτό που τους αναλογεί μέσω των ομάδων παραγωγών, των συνεταιρισμών και όλων των άλλων δυνατοτήτων που τους παρέχονται για να εκμεταλλευτούν καλύτερα και την ευρωπαϊκή πολιτική με τα όποια ελαττώματα. 
Μια τελευταία σημείωση για τα POS και τη σύνδεσή τους με τις ταμειακές μηχανές. Τα POS με τις ταμειακές μηχανές θα συνδεθούν «βρέξει χιονίσει»! Όχι μόνο διότι είναι μια πρωτοβουλία για να τιθασευθεί η φοροδιαφυγή αλλά και διότι είναι ενταγμένα στο Ταμείο Ανάκαμψης ότι ως, τι; Ως έργο ορόσημο στο Ταμείο Ανάκαμψης. Αυτό σημαίνει ότι εάν για οποιονδήποτε λόγο δεν προχωρήσει αυτή η πρωτοβουλία τότε θα διακοπεί μέρος της χρηματοδότησης της χώρας από το Ταμείο Ανάκαμψης. Κι αυτό καταλαβαίνετε ότι η κυβέρνηση και φαντάζομαι και οποιαδήποτε κυβέρνηση στη θέση μας δεν μπορεί να το αντέξει. Γι’ αυτό το λόγο καλούμε όλους να συνεργαστούν για να τελειώνουμε μια ώρα αρχύτερα με αυτή την πρωτοβουλία. 
Εμείς έχουμε περάσει ήδη από το Σεπτέμβριο και μετά 11 νομοθετικές και κανονιστικές πρωτοβουλίες για το ζήτημα αυτό, αυτή είναι η 12η που έχουμε σήμερα εδώ προκειμένου «να βάλουμε το νερό στο αυλάκι». Από το Νοέμβριο έχουμε κάνει μια ομάδα εργασίας στο Υπουργείο: συμμετέχουμε εμείς από την πλευρά του Υπουργείου, η ΑΑΔΕ και οι πάροχοι αυτοί που προμηθεύουν τα POS, τις ταμειακές μηχανές, οι τεχνίτες, οι τεχνικοί έτσι ώστε, να βλέπουμε κάθε μέρα το θέμα εδώ και περίπου 15 και παραπάνω μέρες, συνεδριάζει αυτή η ομάδα κάθε μέρα. Κάναμε επαφές και με την αγορά από την άλλη πλευρά, εμπόρους, επαγγελματίες κλπ. αύριο βλέπω τράπεζες και τους λεγόμενους  …  οι οποίοι είναι από την πλευρά των παρόχων για να δούμε και κάποιες άλλες τεχνικές του ζητήματος. Και επίσης, θέλω να σημειώσω από την άλλη πλευρά για την κάλυψη των εξόδων υπάρχουν ήδη τρεις κύκλοι vouchers με ευρωπαϊκά κονδύλια, αυτή την εβδομάδα ελπίζω θα προχωρήσει και ο τέταρτος κύκλος πάλι με ευρωπαϊκά κονδύλια και έχουμε συνεννοηθεί και για ένα άλλο πέμπτο κύκλο για να καλύψουμε τα έξοδα σύνδεσης των POS με τις ταμειακές μηχανές. 
Είναι κάτι αναγκαίο και για την αντιμετώπιση της φοροδιαφυγής, είναι θετικό για την οικονομία μας, για τον ανταγωνισμό επί ίσοις όροις μεταξύ ομοειδών επιχειρήσεων, και εν πάση περιπτώσει, ένα βήμα μπροστά για την Ελλάδα. Και πιστεύω ότι όλοι θα συνεργαστούμε έτσι ώστε αυτή η πρωτοβουλία που τώρα αρχίζει πλέον να υλοποιείται και να προχωρεί να ολοκληρωθεί επιτυχημένα και στη χώρα μας να κάνουμε και αυτό το σημαντικό βήμα εκσυγχρονισμού. 
Σας ευχαριστώ πολύ 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):  Εμείς σας ευχαριστούμε, κύριε Yπουργέ. 
Κυρίες και κύριοι συνάδελφοι στο σημείο αυτό λύεται η συνεδρίαση της Eπιτροπής για αύριο Τετάρτη 21/2/2024 και ώρα 15.00΄ στην αίθουσα της Γερουσίας με θέμα ημερήσιας διάταξης την ακρόαση των εξωκοινοβουλευτικών προσώπων. 
Καλό απόγευμα .
Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ακτύπης Διονύσιος, Αραμπατζή Φωτεινή, Βεσυρόπουλος Απόστολος, Ιατρίδη Τσαμπίκα (Μίκα), Καρασμάνης Γεώργιος, Κωτσός Γεώργιος, Λεονταρίδης Θεόφιλος, Υψηλάντης Βασίλειος, Αντωνίου Μαρία, Μπαραλιάκος Ξενοφών (Φώντας), Πασχαλίδης Ιωάννης, Πέτσας Στυλιανός (Στέλιος), Τραγάκης Ιωάννης, Τσιάρας Κωνσταντίνος, Κόκκαλης Βασίλειος, Κοντοτόλη Μαρίνα, Σαρακιώτης Ιωάννης, Αποστολάκη Ελένη-Μαρία (Μιλένα), Βατσινά Ελένη, Παπαναστάσης Νικόλαος, Μανωλάκου Διαμάντω, Φωτόπουλος Στυλιανός, Κόντης Ιωάννης, Χαλκιάς Αθανάσιος, Βορύλλας Ανδρέας, Καζαμίας Αλέξανδρος.



Τέλος και περί ώρα 17:30 λύθηκε η συνεδρίαση.

